vnews - Hoadhan beynun vegen\n(13 މެއި 2017 އާ ގުޅޭ)\nހިނދުކޮޅަކަށް ވެރިވެފައި އޮތީ ހިމޭން ކަމެކެވެ. މާޙައުލުގެ ހިމޭންކަމުންނާއި ރޭގެ ފިނިކަމުން ދެމީހުންވެސް ހިތަށް ހަމަޖެހުމެއް ހޯދަމުން ދިޔައެވެ. ދެމީހުންނަށްމެ އިހްސާސް ކުރެވެމުން ދިޔައީ ބޮޑު ބުރައެއް ބޮލުން ލުއިވެފައިވާ ކަމުގައެވެ.\n"ނާޝިދުއަށް ޝުކުރު އަދާކުރާނެ ގޮތެއްވެސް ނޭނގެ އަހަންނަކަށް." ވަގުތުކޮޅުގެ ހިމޭންކަމުގެ ތެރެއިން ނާޝިދުއަށް މި އަޑު އިވުމުން އޭނައަށް ވަގުތުން ވަރުދާ އާއި ދިމާލަށް ބަލާލެވުނެވެ.\nވަރުދާ އިނީ ނާޝިދުއަށް ބަލާކަށް ނޫނެވެ. ވަރުދާގެ ނަޒަރު ހުއްޓިފައި ހުރީ އެދެމީހުން ދެމެދުގައި ބެހެއްޓިފައިވާ2ކޮފީތަށްޓަށްޓާވީ ދިމާލަށެވެ. އެއް އަތް ކޮފީތަށިކައިރީގައި އޮތް އިރު އަނެއް އަތް އުނގުމަތީގައެވެ. ވިސްނުންތެރިކަމާއިއެކު ވާހަކަ ދައްކާ ކަހަލަ ގޮތެއް ވަރުދާގެ މޫނުން ފެނެ އެވެ.\n"ދެން އަދާނުކުރާނީ." ވަރުދާގެ ހިތުގެ ބުރަލުއިކޮށްދޭން ނާޝިދު ބޭނުން ވިއެވެ. ނާޝިދުގެ އެ ޖަވާބު އަޑުއިވުމުން ނާޝިދުއާއި ހަތަރުކަޅިހަމަކޮށް ވަރުދާ ބަލާލިއެވެ. ވަރުދާގެ ލޮލުގައިވާ ސުވާލުގެ މާނަ ނާޝިދުއަށް އެނގުނެވެ. އެހެންކަމުން އޭގެ ޖަވާބެއްގެ ގޮތުން، އެނޫންގޮތެއް ނެތެއް ނޫންހޭ ބުނާކަހަލަ ގޮތަކަށް ދެކޮނޑުއަރުވާލާފައި މޫނަށް ގެނައި ޙަރަކާތަކުން އަންގައިދިނެވެ.\n"ސަމާސާއެއް ނޫން. އަސްލުކޮށް." ވަރުދާ އޭނަގެ އިހްސާސްތަކުން ނާޝިދުއާއި ވާހަކަ ދައްކަން ފެށިއެވެ. ފުރަތަމަ ފަހަރަށެވެ. ނާޝިދު ހަމަ އެކައްޗެއްވެސް ނުބުނެ ވަރުދާއަށް ބަލަހައްޓައިގެން އިނީއެވެ. ވަރުދާގެ ކިބައިން ދުވަހަކުވެސް ނުފެންނަ ފަދަ ހަރުދަނާ ގޮތެއް ނާޝިދުއަށް ފެންނަމުން ދިޔައެވެ.\n"ޢާލިމްއަށް އޮޅުންއަރަން ދިމާވީ އަސްލު އަހަންނާހެދި. އެކަން ޢާލިމްއަށް އޮޅުންފިލުވަދިނުމަކީ އަހަރެންގެ ޒިންމާއެއް. ބާކީ އޮތް ހުރިހާ ކަމެއް އެއީ ޢާލިމްގެ ކަމެއް. އަހަރެން ނުކުރަން އިތުރުކަމެއް." ވަރުދާއާއި ދިމާލަށް ބަލަން އިނދެފައި ކޮފީތަށި ނަގަމުން ނާޝިދު ވާހަކަ ދައްކަން ފެށިއެވެ. ވަރުދާއަށް ދެރައެއް ދީފިނަމަ ރަނގަޅުނުވާނެކަމުގެ އިންޒާރު ޢާލިމްއަށް ދިން ހަނދާން ކުރަމުންނެވެ.\n"އަހަންނަށްވެސް ކުރެވުނު ކުށްހީއަކުން އެރޭ އެހެން ދިމާވީ. އެކަމަށް ވަރުދާގެ ކިބައިން އަހަރެން މަޢާފަށް އެދެން." އަތުގައި ހުރި ކޮފީތަށްޓަށް ބަލަހައްޓައިގެން އިނދެ، ނާޝިދު ވަރުދާގެ ކިބައިން މަޢާފަށް އެދުނެވެ. އެކަމާއި ބެހޭ ގޮތުން ވާހަކަ ދެއްކުމަކީވެސް ނާޝިދުއަށް ލަދު ކަމެކެވެ. އެކަމަކުވެސް މަޢާފް އެދުން މުހިއްމުވާތީ މަޢާފް އެދުނީ އެވެ.\n"އޯކޭ..." ވަރުދާގެ މަޢާފް ނާޝިދުއަށް ލިބުނީ ހަމަ ވަގުތުންނެވެ. ފަސްޖެހުމެއް ލަސްކުރުމެއް ނެތިއެވެ. ނާޝިދުއަށް އޭނަގެ ހިތުގެ ޙާލު ސިއްރުކުރަން އޭނަ އަބަދުވެސް މަސައްކަތް ކުރަންޖެހޭނެކަން ހަނދާނަން ގެންނަމުން ނަޒަރުވެސް އަނބުރާލި އެވެ.\nއޭނަގެ ހިތުގައި ނާޝިދު އާއި ދޭތެރޭ އެއްވެސް ނަފްރަތެއް ނުރުހުމެއް ނެތެވެ. އުފެދޭނީވެސް ކިހިނެއް ހެއްޔެވެ؟ ނާޝިދުއަށް ނޭނގުނު ނަމަވެސް ނާޝިދުއަށްޓަކައި އޭނަގެ ހިތުގައި އުފެދުނު "ޝައުޤުވެރި ރާގަކަށް" އަދިވެސް ފަނޑުކަމެއް އައިހެން ވަރުދާއަށް ހިއެއް ނުވެއެވެ. ގަދައަޅާ ކުރާ މަސައްކަތުގެ ސަބަބުން އެ ރާގަށް ބީރުކަންފަތް ދިނުމުގެ ކުޅަދާނަކަން އޭނައަށް ލިބިފައިވީނަމަވެސް، އެކަން ވެފައި އޮންނަނީ އަޅާފައިވާ ބޭސްގަނޑެއްގެ ދަށުގައި ފޮރުވިފައިވާ، ރަނގަޅަށް ނުހިކޭ ފާރުގަނޑަކަށެވެ. ނާޝިދުއާއި އެކުގައި ވަގުތު ހޭދަކުރެވި ވާހަކަ ދެކެވޭކަމަށްވާނަމަ އޭނަގެ ހިތުގައި އަޅާފައިވާ އެ މަލަންގަނޑު ނެއްޓިދާނެތީ އޭނަ ބިރު ގަނެއެވެ.\nނާޝިދުއަކަށް ނޭނގޭނެއެވެ. ކުޑައިރުއްސުރެން އޭނައަށް ޙަޔާތުން ފެނި ދަސްވެފައި ހުރީ އަނިޔާވެރިކަމާއި ބޭއިންސާފެވެ. މަންމައެއް ބައްޕައެއް ނެތި އޭނަ އުޅުނީ ހިލޭބައެއްކައިރީ އެކަނިވެރިކަމާއެކުގައެވެ. އޭނަގެ ޒުވާން އުމުރު ހޭދަކުރަން އޭނައަށް ޖެހުނީ އެއަށްވުރެ ބޮޑު އަނިޔާވެރިކަމަކާއެކުގައެވެ. ދޮންބައްޕަގެ ސަބަބުން ލިބުނު ހުތުރު ބަދުނާމާ ފަޟީޙަތުން ކަޅިވެގެންނެވެ. ޙަގީގަތް ނޭނގޭނަމަ އެއްވެސް މީހެއްގެ ފަރާތުން ރުހުމުގެ ބަލާލުމެއްވެސް އޭނައަށް ލިބިފައި ނުވެއެވެ. ދެން އައިހާ ދުވަހެއް އޭނަ ހޭދަކުރަން ޖެހުނީ އެކަންކަމާ ހިތާމަ ކުރުމުގައެވެ. އެކަނިމާ އެކަންޏެވެ.\nނާޝިދުއަކަށް ނޭނގޭނެއެވެ. އޭނަގެ މި ކުރު ޙަޔާތުގައި އެއްވެސް ފިރިހެން ކުއްޖަކާ ގަޔާވުމެއް އަދި އެފަދަ އިހްސާސެއްވެސް އޭނައަށް އެނގިފައި ނެތެވެ. ނާޝިދު އަކީ އޭނަގެ ހިތާ ނަފްސުގައި އެ އިހްސާސްތައް އުފެއްދި ފުރަތަމަ އިންސާނާއެވެ. މި އިންސާފެއްނެތް ދުނިޔޭގައި، އާދަޔާ ޚިލާފު ރީތި އިހްސާސެއްވާކަން އޭނައަށް ދަސްކޮށްދިން ފިރިހެނަކީ ނާޝިދުއެވެ. ނާޝިދުއަށް ނޭނގުނުނަމަވެސް ޙަގީގަތަކީ އެއީއެވެ.\nނަމަވެސް ނާޝިދުގެ ފަރާތުން އެކަހަލަ އިޝާރާތެއް އޭނައަށް ލިބިފައި ނެތުމާއި އެކަހަލަ ވާހަކައެއްވެސް އެދެމެދުގައި ދެކެވިފައި ނުވާތީ، އެދެމީހުން ބައްދަލުވި ދަށުދަރަޖައިގެ ގެސްޓްހައުސް ދޫކޮށް ނާޝިދު ދިއުމުން ނާޝިދުއާއި ވާހަކަ ދެއްކޭނެ ގޮތެއް، އަދި ވާހަކަ ދައްކަން ހަދާނެ ގޮތެއް ނޭނގިފައި އޭނަ ހުރީއެވެ. ނާޝިދު ފެންވަރުގެ މީހަކާ އޭނައާއި ދެމެދުގައި އެފަދަ ގުޅުމެއް ޤާއިމުވުމަކީ ނާދިރުކަމެއްކަން އޭނައަށް ނޭނގެނީއެއް ނޫނެވެ. އެކަމަކު ހިތުގެ ގޮވުން އެހެން ހުރިހާ ކަމަކަށްވުރެ އަޑުބާރުވީމަ އިޚްތިޔާރެއްނެތި އޭނައަށް ނާޝިދުއާއި ރުހެވި ގަޔާވެވި ދެކޭހިތްވެ އެކުގައިވެސް އުޅޭހިތްވިއެވެ. ވަރަށްބޮޑަށްވެސް ވިއެވެ.\n"ކިހިނެއް ޢާލިމް އާއި ދިމާވީ؟" ނާޝިދުއަށްޓަކައި އޭނަގެ ހިތުގައި އުފެދުނު ރީތި އިހްސާސުގައި ބެހެވި އޮޔާދަނިކޮށް، ނާޝިދުގެ އެ ސުވާލުން ވަރުދާއަށް ހޭލެވިއްޖެއެވެ.\n"އެއްޗެކޭ ހީނުކުރައްޗޭ. އަސްލު އެހާ ކުޑަދުވަސްކޮޅެއްގެތެރޭ ކައިވެންޏަކާއި ހަމައަށް ދިޔައީމަ އެކަމާ އަސްލު މިހެން މި އަހާލީ. ވަރުދާ ރަނގަޅަށް ވިސްނާލާފަ ދޯ ތިގޮތަށް ތި ނިންމީ؟" ނާޝިދު ކުރިން ކުރި ސުވާލަށް އޭނައާއި ދިމާލަށް ވަރުދާ ބަލަހައްޓައިގެން އިން ގޮތުން، ނާޝިދު އޭނަގެ ސުވާލުގެ އިތުރު ތަފްޞީލް ވަރުދާއަށް ދިނެވެ.\nނާޝިދުގެ އެއްވެސް ސުވާލަކަށް ވަރުދާ ޖަވާބެއް ނުދެއެވެ. އެހެންނަމަވެސް އެކަމާ ވިސްނާލިއެވެ.\nއާނއެކެވެ. އެކައިވެންޏަށް އޭނަ އެއްބަސްވީ ވަރަށް ވިސްނާފައެވެ. އާނއެކެވެ.\nވަރުދާ ދެކެނީ ޢާލިމް އަކީ އޭނަގެ ނަސީބު ކަމަށެވެ. ސަބަބުތައް ބައިވަރެވެ. އޭނަ ހުރި ގެސްޓްހައުސްއިން ނާޝިދު ދިޔަފަހުން، ނާޝިދުގެ ކޯލަކަށް، ނުވަތަ މަގެއްމަތިންވެސް ފެނިދާނެ ކަމަށް ނުވަތަ އޮޅިގެންވިޔަސް އޭނަހުރި ހިސާބަކަށް ނާޝިދު އަތުވެދާނެ ކަމަށް ކުރެވެމުން ދިޔަ އިންތިޒާރުގެ ސަބަބުން އޭނައަށް ލިބެމުން ދިޔަ ހިތްދަތިކަން ފިލުވާލަދިން މީހަކީ ޢާލިމް އެވެ. އެ ދުވަސްކޮޅު ޢާލިމްއާއި ދިމާނުވިނަމަ އޭނަ މޮޔަވެސް ވީހެވެ. ދަރިފުޅު ބަލިވެގެން ދައްކަން ދިޔަ ޑޮކްޓަރުގެ ފަރާތުން އާދަޔާ ޚިލާފު އަޅާލުމަކާ ޝައުޤެއް އޭނައަށް ފެނުނެވެ. އެކަމާހެދި އޭނައަށް އުނދަގޫވިއެވެ. ނަމަވެސް ރުޅިއައިސްގެން އެއްޗެއް ބުނުމުގެ ފުރުޞަތުވެސް ނުދީ ޢާލިމް އޭނައާއި "ގުޅުމަށް" އެދުނީއެވެ.\nނާޝިދު އޭނައާއި އެކުރި ސުވާލުގެ ޖަވާބު އޭނަގެ ކިބައަކު ނެތެވެ. އެއީ ޚުދު އޭނަ ޢާލިމްއާއި ކުރިމަތިކުރުވި ސުވާލެކެވެ. ޢާލިމް އޭނަގެ ކައިވެންޏަށް އެދިގެން އުޅުނީ ވިސްނާލަފައިތޯ ޚުދު އޭނަ ކިތަންމެ ފަހަރަކު ޢާލިމް އާއި ސުވާލު ކުރިއެވެ. އެއިން ކޮންމެ ފަހަރކު ޢާލިމްގެ ފަރާތުން އޭނައަށް ލިބުނު ޔަގީންކަމާއި އޯގާތެރިކަމުގެ ސަބަބުން، ނާޝިދުގެ ހަނދާންތަކުން ދުރުވާން އޭނައަށް ފަސޭހަވެގެން ދިޔައެވެ. މި ދުނިޔެއިން އެއްވެސް މީހަކަށްޓަކައި ނުކުރާ ވަރުގެ އިތުބާރަކާ ޔަގީންކަމެއް ޢާލިމްއާއި ދޭތެރޭ ކުރެވުނެވެ.\nއޭނައާއި ދިމާވިތާ ހަފްތާއެއްވެސް ނުވަނީސް އޭނަގެ ކައިވެންޏަށް ނާޝިދު އެހިއެވެ. އެ ކައިވެންޏާއި އޭނަގެ ޖާނާ ފުރާނައިން އެއްބަސްވެވުނީ އޭނައާއި އޭނަގެ ކުޑަ ދަރިފުޅުގެ ހުރިހާ ކަމެއް ޢާލިމް ބަލަހައްޓަދޭނެކަމުގެ ޔަގީންކަން ލިބުނުލެއް ބޮޑުކަމުންނެވެ.\nއެހެންވީމަ އާނއެކެވެ. އޭނަ އެ ކައިވެންޏަށް އެއްބަސްވީ ވިސްނާފައެވެ.\nނާޝިދުގެ ސުވާލުގެ ސަބަބުން ވަރުދާ ވިސްނިއެވެ. އެ ސުވާލުތަކުގެ ޖަވާބުވެސް އޭނަގެ ކިބައިގައި ވެއެވެ. އެކަމަކު ދުލުން ބޭރެއް ނުކުރެވުނެވެ. ބުނެދޭން ނޭނގޭ ސަބަބަކާހެދި، އެ ސުވާލަށް ސީދާ އާނއެކޭ ނާޝިދު ކުރިމަތީ ބުނަން އޭނައަށް އުނދަގޫ ވިއެވެ.\n"ވަރުދާ..............؟" އަނގައިން ނުބުނެ އިންނަމަވެސް ވިސްނުމެއްގެ ތެރެއަށް ވަރުދާ ގެއްލިފައި އިންނާތީ ނާޝިދު ގޮވާލިއެވެ.\n"ކިހިނެއްވީ އެއްޗެއް ނުބުނެ ތިއިނީ." ވަރުދާ އޭނަ އާއި ދިމާލަށް ބަލާލުމުން ނާޝިދު އެހިއެވެ.\n"ކީކޭ ބުނަންވީ؟" އެއްވެސް އެއްޗެއް ނޭނގޭކަމަށް ވަރުދާ ހެދިއެވެ.\n"ވަރުދާގެ ތި ނިންމުން ތީ ވިސްނާލާފަ ނިންމި ނިންމުމެއްހޭ މި އަހަނީ؟" ނާޝިދުއަށް އެ ސުވާލުގެ ޖަވާބު ވަރަށް މުހިއްމެވެ.\n"މެރީކުރަން ނިންމާ އެންމެންވެސް ނިންމާނީ ވިސްނާފައިނޫންތަ؟" ސުވާލަކުންވިޔަސް ނާޝިދުއަށް ވަރުދާ ޖަވާބު ދިނެވެ. އިތުރަށް އެ ސުވާލުގެ ތަފްޞީލަށް ނުދިޔުމަށް ނާޝިދު ނިންމިއެވެ.\n"އޯކޭ. އެންމެ ރަނގަޅު. މިހާރު ކޮން ދުވަހަކަށް ޢާލިމް ހަމަޖެއްސީ؟" ނާޝިދު އޮޅުންފިލުވަމުން ދިޔައެވެ.\n"މިއަންނަ ހަފްތާގެ ކޮންމެވެސް ދުވަހަކު ޢާލިމް މަންމަ އަންނާނެއޭ ބުނީ. އައީމަ ކުރަނީ." ވަރުދާގެ މި ވާހަކަކޮޅުންވެސް، ދެންމެ ވަރުދާ ހުރީ ޢާލިމްގެ ފޯނުގައިކަން ނާޝިދުއަށް އެނގުނެވެ. ވަރުދާ އެ ބުނީ މީގެ ގަޑިއެއްހާއިރު ކުރިން އެމީހުންނާއި ދިމާވިއިރުވެސް ޢާލިމް ދިން މަޢުލޫމާތެވެ. ޢާލިމްއާއި ވާހަކަ ނުދެކެވޭނަމަ އެ މަޢުލޫމާތު ވަރުދާއަށް ހާމައެއް ނުކުރެވުނީސްކަން ނާޝިދުއަށް އެނގުނެވެ.\n"ގުޑް. ކާޑު ފޮނުވައްޗޭ. އޭރަށް ޕާޓީއަށް ދެވޭނީ." ނާޝިދު ސަމާސާކޮށްލިއެވެ. ކާޑު ފޮނުވިޔަސް ނުފޮނުވިޔަސް އެ ކައިވެންޏަށް އޭނައަކަށް ނުދެވޭނެއެވެ. އޭނަގެ ހިތުގެ ޙާލު މީހުންނަށް އެނގިދާނެތީ ނާޝިދު ބިރުގަނެއެވެ.\n"މަލާމާތެއް ދޯ ތި ކޮށްލީ. އަހަރެން މީ ޕާޓީ ބާއްވައިގެން ކާޑު ބަހައިގެން މީހަކު ކައިވެނިކުރާހިތްވާ ފެންވަރުގެ މީހެއް ނޫންކަން އެނގޭ އަހަންނަށް. " ވަރުދާ ހަގީގަތުގައިވެސް ހިތުގަ ޖެހުނެވެ.\n"އެހެން ބުނި އެއްޗެއް ނޫނޭ އެއީ. ހަމަ ސަމާސާ އެއީ" ނާޝިދު ހީލިއެވެ. ނަމަވެސް ވަރުދާ މޫނު އަނބުރާލައިފިއެވެ. ނާޝިދު ކޮށްލާ އެހެން ސަމާސާތައް ފަދައިން އެ ސަމާސާއިންވެސް ވަރުދާ ހިތްހަމަނުޖެހުނީކަން ނާޝިދުއަށް އެނގުނެވެ. ހިނިތުންވެލާފައި ނާޝިދުވެސް ދުރު ބަލާލިއެވެ. އެއީ އެހާ ބޮޑުކަމަކަށް ނާޝިދު ނަހަދައެވެ.\n"މާދަމާ ވަފިއްޔާމެންނާއި ބައްދަލުކުރަންޖެހޭނެ އަހަރެން. ވަރުދާވެސް ދާންވީނު މާދަން." ނާޝިދު ގަސްތުކުރީ މަޢުޟޫޢު ބަދަލު ކޮށްލުމަށެވެ. ވަރުދާ އެއްވެސް އެއްޗެއް ނުބުނެއެވެ. އެނބުރި ބަލާވެސް ނުލައެވެ. ނަމަވެސް އެއް އަރިޔަކުން ނާޝިދުއަށް ވަރުދާގެ މޫނު ފެނެއެވެ.\n"އަސްލު އަހަރެން މިރޭ މިއައި ބޭނުމަކީވެސް އެއީ. ވަފިއްޔާ އަކީ ވަރުދާގެ މަންމަ. ވިއްކާލަން އެ އުޅެނީ ވަރުދާގެ ބައްޕަގެ ގެ. ވަރުދާގެ ބަހެއް ނެތި ހަގީގަތުގަ އެގެއެއް ނުވިއްކޭނެ. ވިއްކިގެން ނުވާނެ. އަހަރެންނަކީ ގެ ވިއްކާލުމުގައި ޝަރީޢަތުގައި ބަސްކިޔޭނެ މީހެއް ނޫން. އެ ފީލްޑްމީހެއްވެސް ނޫން އަހަންނަކީ. އެހެންނޫންނަމަ އެކަން ހުއްޓުވާނަން އަހަރެން. އެކަން އެމީހުން ޙަވާލުކުރާނެ ވަކީލަކު ހުންނާނީ މިހާރު ހޯދާފަ. އަހަންނަށް ފެންނަނީ ވަރުދާ މާދަމާ އަހަރެމެން އޮފީހުން ވަފިއްޔާމެންނާއި ބައްދަލުކޮށް މިވާހަކަ ދައްކަން. އެމީހުން މިހާރަކު އެހާ ޙައިރާނެއް ނުވާނެ އަހަރެންގެ ފަރާތުން މިކަން ވަރުދާއަށް އެނގުމަކުން. އެމީހުންނަށް މިހާރު އެނގޭނެ އަހަރެން ވަރަށް ރަނގަޅަށް ދަންނަ މީހެއްކަން ވަރުދާއަކީ. ސޯ....މާދަން ދިހަގަޑިބައިހާކަށްހާއިރު އަންނައްޗޭ އަހަރެމެން އޮފީހަށް." ވަރުދާއާއި މިރޭ ބައްދަލުކުރަން އޭނަ އައި މައިގަނޑު ސަބަބާއި ގުޅޭގޮތުން ވާހަކަ ދައްކަން ނާޝިދު ފެށިއެވެ.\n"އަހަންނަށް ހެޔޮ ވިއްކާލިޔަސް..." ނާޝިދުއާއި ދުރުފަރާތަށް ބަލަން އިނދެ ވަރުދާ ޖަވާބު ދިނެވެ. ވަރުދާ ދޭނީ އެ ޖަވާބުކަން މާ ކުރިންވެސް ނާޝިދުއަށް އެނގޭތީ ނާޝިދު ކުޑަކޮށްވެސް ޙައިރާނެއް ނުވިއެވެ.\n"އެންމެ ރަނގަޅު. އެކަމަކު މާދަން އަންނަންވާނެ ދިހަގަޑިބަޔަށް އަހަރެންގެ އޮފީހަށް. އޯކޭ.؟" ވަރުދާ ކަހަލަ އަންހެންކުއްޖަކާ ވާހަކަ ދައްކާނެ ގޮތް ނާޝިދުއަށް ވަރަށް ރަނގަޅަށް އެނގެއެވެ. އެހެންކަމުން، ވަރުދާއާއި ދެކޮޅަށް ވާހަކައެއް ދެއްކުމުގެ ބަދަލުގައި ވަރުދާގެ އެ ނިންމުމަށް އިހްތިރާމް ކުރާކަން ނާޝިދު ހާމަ ކުރިއެވެ.\nނާޝިދުގެ މަގްޞަދަކީ ވަރުދާ ރުޅިއެރުވުމެއް ނޫނެވެ. ހިތްދަތި ހަނދާނެއް ކުރުވުމެއްވެސް ނޫނެވެ. ނާޝިދު ބޭނުންވަނީ ގެއްލިފައިވާ ވަރުދާގެ ހުރިހާ ޙައްޤެއް ވަރުދާއަށް ހޯދައިދިނުމަށެވެ. ވަރުދާގެ މަންމައާއި ވަރުދާއާއި ވާހަކަ ދެއްކުވުމަކީ އަދި އެގުޅުން ރަނގަޅު ކުރުވުމަކީ އޭގެތެރެއިން އޭނަ އެންމެ މުހިއްމުކަމާއެކު ކުރުވަން ބޭނުންވާ ކަންތަކެވެ. އެއްވެސް ދަރިއަކަށް، ޚާއްޞަކޮށް އެއްވެސް އަންހެންދަރިއަކު އެކަނިކޮށް ބާކީ ކޮށްލުމަކީ އެއްވެސް މަންމައަކު ބައްޕަޔަކު ކުރަން ހެޔޮވާވަރު ކަމެއްނޫން ކަން ނާޝިދު ވަރަށް ރަނގަޅަށް ދަނެއެވެ.\n"އެއްބަސްވީކަމަށް އަހަރެން ގަބޫލުކުރަން. ދެން އޮތީ ، މާދަން ހަވީރު އަހަރެން..." ވަރުދާ ވަކި އެއްޗެއް ނުބުނެ އިނުމުން، އެ ހިސާބަށް އެ ވާހަކަވެސް ނިންމާލުމަށް ގަސްތުކޮށް، އެހެން މައުޟޫޢަކަށް ވާހަކަ ދައްކަން ނާޝިދު ގަސްތުކުރިއެވެ. ނަމަވެސް ހަމަ ކުއްލިއަކަށް ނާޝިދުގެ ވާހަކަ ހުއްޓިއްޖެއެވެ. އޭނައާއި ދިމާ ނޫން އަނެއްކޮޅަށް ބަލަން އިން ވަރުދާ ކުއްލިއަކަށް އިންތަނުން ތެދުވެފައި އޭނަ ކުރިމައްޗަށް ހުއްޓި ބާރުބާރަށް ވާހަކަ ދައްކަން ފެށީއެވެ. ރޭގަނޑުގެ ހިމޭންކަމާ އިވިދާނެ ކަންފަތަކަށްވެސް ޖެހިލުންވުމެއް ނެތިއެވެ.\n"އަހަރެން ކީއްކުރަން އޭނަ ކުރިމައްޗަށް ދާންވީ. އެއީ ނުލަފާ އަންހެނެއް. އަހަރެންގެ ދިރިއުޅުން ހަލާކުކޮށްލީ އޭނަ. އޭނަ އަހަރެން..." ވަރުދާއަކަށް އިތުރަށް ނުބުނެވުނެވެ. އަޑުބެދިއްޖެއެވެ. ކަރުނައިން ލޯ ފުރިއްޖެއެވެ.\n"ވަރުދާ..." ނާޝިދު ކަންބޮޑުވިވަރުން، އިންތަނުގަ ނީނދެވިގެން ކޮޅަށް ތެދުވެވިއްޖެއެވެ.\n"އަހަރެންކައިރީ އޭނަގެ ވާހަކަ ނުދައްކާތި މީގެ ފަހުން. އެއީ ނުލަފާ މީހެއް. ރަޙުމެއް ނެތް މީހެއް. އެއީ މަންމައެއް ނޫން. ޝައިޠާނެއް. ޖަނަވާރެއް އެއީ" ވަރުދާގެ އަޑު ކުޑަކޮށްވެސް މަޑެއް ނުވެއެވެ.\nކަރުނައާއިއެކުވެގެން ވަރުދާގެ ލޮލުގައި ވަނީ ނަފްރަތާއި ރުޅިއެވެ.\n"ތިކަހަލަ އެއްޗެހި ބުނާކަށް ނުވާނެ މަންމައާއި ދިމާލަށް. އެ މަންމަ ކޮންމެފަދަ ގޮތަކަށް ކަންތައް ކުރިޔަސް މަންމަ ވާނީ މަންމައަށް. އެކަމެއް ނުކެނޑޭނެ..." ވަރުދާގެ ދެކޮނޑުގައި ހިފުމަށް ނާޝިދު އަތް ދިއްކުރިއެވެ. ވަރުދާ ޖެހުނީ ފަހަތަށެވެ.\n"މަންމަ ވީމަ ހެޔޮދޯ ކޮންމެފަދަ ކަމެއް ކުރިޔަސް. އޭނަ ކީއްކުރަންތަ އެކަހަލަ ގެއަކަށް އަހަރެން ދޫކޮށްފަ ދިޔައީ. އަހަރެން ވިހެއީ އޭނައެއް ނޫންތަ؟ ކިހާ އާދޭހެއް އޭނައަށް ކުރިންތަ އެތަނުން އަހަރެން ގެންދަން. ކިހާ ވަރަކަށް އެދުނިންތަ؟ އެކަމަކު އަހަރެން ދެއްކި އެއްވެސް ވާހަކައެއް އޭނަ ގަބޫލުނުކުރި. " ވަރުދާއަށް ގިސްލެވިއްޖެއެވެ. އެތަން ނުދައްކާން ވެގެން ހަމަ އެވަގުތުމެ ވަރުދާ ނާޝިދުއަށް ފުރަގަސް ދިނެވެ.\nނާޝިދުއަކަށް ބަލަހައްޓައިގެން ނުހުރެވުނެވެ. ކުރިއަށްޖެހި ވަރުދާގެ ފުރަގަހުންކޮނޑުގައި ހިފައި ހުއްޓުވަން އުޅުނެވެ. ނާޝިދުގެ އިނގިލިތައް ކިރިޔާ ފޯރީއެވެ. އެ އަތް ފޮޅުވާލާފައި ވަރުދާ ޖެހުނީ ނާޝިދު އާއި ދުރަށެވެ. ދެވަނަފަހަރަށްވެސް ނާޝިދު ކުރިއަށް ޖެހުނެވެ. މިފަހަރުވެސް ނާޝިދުގެ އަތް ވަރުދާ ފޮޅުވާލީއެވެ. ވަރުދާއަކީ އަޅާލުމާއި އޯގާތެރިކަން ލިބިފައިވާ އަންހެންކުއްޖެއް ނޫނެވެ. އެހާ ފަސޭހައިން މީހެއްގެ މަދަދެއް ބަލައިނުގަންނާނެކަން ނާޝިދުއަށް އެނގެއެވެ. ނަމަވެސް އަނެއްކާވެސް ވަރުދާގެ ވައަތު ކޮނޑުގައި ނާޝިދު އަތް ބޭއްވިއެވެ.\n"ވަރުދާ. " ވަރުދާގެ ނަމުން ނާޝިދު ގޮވާލިއެވެ. ވަރަށް މަޑުމަޑުންނެވެ. އެ އަޑުއަހާ ކޮންމެ އިންސާނެއްގެ ހިތްވެސް މަޑުވެގެން ދާނެފަދަ ރަޙުމާއި ކުލުނުވެރިކަމާއެކުގައެވެ.\n"އިތުރަށް އެވާހަކަ ނުދައްކާ. އެކަމަކު އަންނާތި މާދަމާ އޮފީހަށް..." ވަރުދާގެ ފުރަގަހުގައި ހުރެގެން ނާޝިދު ވާހަކަ ދައްކަން ފެށިއެވެ.\n"ކީއްކުރަންހޭ. ކޮންކަމެއް ބަދަލުވާނީ. އަހަރެންގެ މުޅި ދިރިއުޅުން ހަލާކުވީ އޭނަގެ ސަބަބުން. ކޮންކަމެއް ބަދަލުވެދާނެކަމަށްތަ ތިހެން ތިކިޔަނީ.؟" ސުވާލުތަކަކާއެކު ނާޝިދުއާއި ދިމާލަށް ވަރުދާ އެނބުރުނެވެ. ރުޅިއައިސްފައެވެ. ހިތުގައި ޖެހިފައެވެ. ދެލޯ ކަރުނުން ފުރިފައެވެ.\n"އަހަންނަށް އެއްވެސް ވަރަކަށް އިތުބާރުކުރަންތަ ވަރުދާ؟" ނާޝިދު ކުރީ ވަރުދާ ހީކުރި ކަހަލަ ސުވާލެއް ނޫނެވެ. ނާޝިދުގެ އެ ސުވާލަކާއި އެ ދެކެވޭ ވާހަކައަކާއި އެއްވެސް ގުޅުމެއް ހުރިކަމަށް ވަރުދާއަކަށް ގަބޫލެއް ނުކުރެވުނެވެ.\n"ބުނެބަލަ. ކުރަންތަ؟" އަނެއްކާވެސް ނާޝިދު އެހިއެވެ.\nވަރުދާގެ ރޮވިފައިވާ ދެލޮލަށް އޭނަގެ ތޫނު ލޯ އަމާޒު ކުރަމުންނެވެ. ނަމަވެސް ނާޝިދުއަކަށް ޖަވާބެއް ނުލިބުނެވެ. ނާޝިދުވެސް އިތުރަށް ސުވާލު ނުކުރެއެވެ. ވަރުދާ ކަހަލަ ކުއްޖެއްގެ އަނގައިން މީހަކަށް އިތުބާރު ކުރަމޭ އެމީހާ ކުރިމަތީގައި ބުނުން ފުދޭވަރަކަށް އުނދަގޫވާނެކަން ނާޝިދު ދަނެއެވެ.\n"އިތުބާރު ކުރަންޏާ މިބުނާ އެއްޗެއް ރަނގަޅަށް އަޑުއަހާތި. އަހަރެންނަށް ވަރުދާގެ ފާއިތުވެދިޔަތަން ފޮހެއެއް ނުދެވޭނެ. އެކަމަކު މުސްތަގްބަލް ބަދަލުކުރަން މަސައްކަތް ކުރެވޭނެ. އެކަން ކޮށްދޭން މި އުޅެނީ. މި ހުރިހާ ވާހަކައެއް މި ދައްކަނީ އެހެންވެ. އެކަން އިތުބާރާއެކު ގަބޫލުކުރޭ. އެ އިތުބާރު އަހަންނަށް ކުރަންޏާ މާދަން އާދޭ އަހަރެން މި ބުނިގަޑިއަށް އޮފީހަށް. އަންނަންވާނެ. އޯކޭ..؟" ނާޝިދުއަށް ކުރިމަތިލައިގެން ހުރި ވަރުދާގެ ދެކޮނޑުގައި ހިފައި، ވަރުދާގެ ލޮލަށް ފުންކޮށް ބަލަހައްޓައިގެން ހުރެ، ނާޝިދު ޔަގީންކަން ދިނެވެ. އެއީ މިހާތަނަށް ވަރުދާގެ ޙަޔާތުގައި މީހަކު ދުވަހަކުވެސް ނުދޭފަދަ ޔަގީން ކަމެކެވެ. އެ ޔަގީންކަމުގައި މުޅި އުމުރު އޮޔާދިޔުމަށް ދޫކޮށްލަން ވަރުދާ ބޭނުން ވިއެވެ.\n"އަންނާނަން ދޯ؟ " ހިފަހައްޓައިގެން ހުރި ދެކޮނޑަށް ކުޑަކޮށް ނާޝިދު ބާރުކޮށްލުމުން ވަރުދާއަށް ނާޝިދުގެ ލޮލުގެ ޖާދޫއިން ސަލާމަތް ވެވުނެވެ.\n"ނުދާނަން މަށެއް. އޭނަ ބޭނުންއެއްޗެއް އޭނަ ހަދާފާނެނު. އިތުރަކަށް އެއްޗެއް އުންޏެއް ނުވާނެ އަހަންނަކަށް." ނާޝިދުގެ ދެއަތް ފޮޅުވާލާފައި ކުރިޔަށް ހިނގައިގަންނަމުން، ކުދިކިޔާ އުޞޫލުން ވަރުދާ ބުނެލިއެވެ.\n"އެކަމަކު އެއީ ވަރުދާގެ ޙައްޤެކޭ. " ވަރުދާގެ ފަހަތުން ގޮސް ނާޝިދުވެސް އަނެއްކާވެސް ކުރިން އިށީނދެ އިން ތަނުގައި އިށީނދެއްޖެއެވެ. ކޮފީތަށީގެ ބާކީ ހުރި އެއްޗެއް މަތިން އެކަކުވެސް ހަނދާން ނެތެވެ.\n"އަހަރެންގެ އެކަންޏެއް ނޫން." ނުރުހިފައި އިން ވަރުދާ އެއްފައިމައްޗަށް އަނެއްފައި ލަމުން ބުނެލިއެވެ. ވަރުދާ އެ ބުނި އެއްޗަކާއި ދޭތެރޭ ނާޝިދު ވިސްނާލިއެވެ. ހަނދާންވީ ކުއްލިއަކަށެވެ.\n"އެއީ ތެދެކޭ. ކޮއްކޮއެއްތަ ދައްތައެއްތަ ދެން ހުންނަނީ؟" ވަފިއްޔާގެ ޢާއިލާއިން އޭނަގެ އޮފީހާއި ޙަވާލުކޮށްގެން ކުރުވަންއެދުނު މަސައްކަތުގެ ލިޔުންތައް ބަލަމުން ދިޔައިރު، ވަފިއްޔާގެ އިތުރު ކުއްޖަކު ހުންނަކަން އެ ލިޔުންތަކުން އެނގުނެވެ. އެކަމަކު އެކަމަށް ނާޝިދުއަށް އެހާ ބޮޑު ސަމާލުކަމެއް ދެވިފައި ނުވާތީ އެއީ ވަރުދާގެ ދޮށްޓަށް ނުވަތަ ހަގަށް ހުރި ކުއްޖެއްކަންވެސް އޮތީ ބަލާނުލެވިއެވެ.\n"ދޮންތަ..." ވަރުދާގެ އަޑު އިވުނީ މާ ދުރުން ކަހަލައެވެ. އެ ލަފުޒު ވަރުދާގެ އަނގައިން ނުކުތީ ގިސްލުމެއް ފަދައިންނެވެ. ނާޝިދުއަށް ހައިރާން ކަމެއް ލިބިގެން ބަލާލެވުނެވެ.\nލައިގެން އިން ކްރީމް ކުލައިގެ ޖެކެޓްގެ ފަސްބައިން ތަންކޮޅެއް، ވައަތުގެ ޝަހާދަތް އިންގިއްޔަށް އޮޅާލައިގެން އިން ވަރުދާ އިނީ އިސްޖެހިފައެވެ. ނަޒަރު ހުރީ އެ ފަސްބަޔަށެވެ.\n"ކޮންއިރަކު އެންމެ ފަހުން ދޮންތައާއި ވާހަކަ ދެކެވުނީ.." ނާޝިދުއަށް ހީވިގޮތް ޔަގީންކޮށްލަން ބޭނުންވެގެން ނާޝިދު އެހިއެވެ. ވަރުދާ އެއްޗެއް ނުބުންޏެވެ. ނަމަވެސް ޖެކެޓްގެ އެއްކަނުގައި އޮޅާލި އިނގިއްޔަށް ޙަރަކާތެއް އައެވެ. ހުއްޓުމެއް ނެތި އެ ޙަރަކާތް މަޑުމަޑުން ކުރަމުން ދިޔައެވެ. ކުޑަކުއްޖަކު ނުރޯން ކުރާ މަސައްކަތެއް ފަދައިންނެވެ.\nތަނަށް ދިއްލާފައިވާ އަލީގެ ސަބަބުން އެއްއަރިމަތިން ވަރުދާގެ މޫނު ނާޝިދުއަށް ފެންނަމުން ދިޔަ ނަމަވެސް، އިސްޖެހިފައި އެހެން އިނުމުން ނާޝިދުއަކަށް ވަރުދާގެ ލޮލެއް ނުފެނެއެވެ. އެހެންނަމަވެސް ނާޝިދުއަށް ހީވަނީ ވަރުދާ ރޮނީހެންނެވެ. ވަރުދާގެ ދޮންތައަކީ ވަރުދާއަށް މާ ޚާއްޞަ މީހެއްކަމުގެ އިހްސާސް ނާޝިދުއަށް އެވަގުތު އަލަށް ކުރެވުނެވެ.\n"ވަރުދާ...." އިންތަނުން ތެދުވެގެން ގޮސް ވަރުދާގެ ކުރިމައްޗަށް ހުއްޓި، ވަރުދާގެ މޫނު ފެންނަ ވަރަށް ތިރިވެ، އަމިއްލަ ފައިމަތީގައި ކުޑަގޮތަކަށް ނާޝިދު އިށީނދެލިއެވެ.\nނާޝިދުއަށް ހީވީ ރަނގަޅަށެވެ. ވަރުދާއަށް ރޮވެނީއެވެ. ނާޝިދު އޭނަ ކުރިމައްޗަށް ތިރިވެ އިންކަން އެނގުމުންވެސް ޙަރަކާތެއްވެސް ކޮށްނުލާ ވަރުދާ އިނެވެ. ތަސްވީރެއް ފަދައެވެ. ވަރުދާގެ މުޅި ޟަމީރަށް ލިބިފައި އިން މަޑުމޮޅިކަމެއްގެ ސަބަބުން ނާޝިދުގެ ހިތަށް ތަދުވިއެވެ. ނާޝިދު ބޭނުންވީ ވަރުދާ ނަގާ އުރާލުމަށެވެ. ވަރުދާގެ ލޮލުގެ ކަރުނަތައް ފޮހެލަދީ ލޯބިން އުފާކޮށްދިނުމަށެވެ. އެ ރީތި ޅަ އަންހެންކުއްޖާއަށް ދުނިޔެ ދައްކާ އަނދިރި ދުވަސްތަކުގެ ހިޔަނިވެސް ނޭޅޭހާ ދުރަށް ގޮވައިގެން ދާށެވެ.\nއެކަމަކު މިއަދަކު މިރެއަކު އެއީ ނާޝިދުއަށް ކުރެވޭނެ ކަމެއް ނޫނެވެ. މިހާރު ވަރުދާ އަކީ މީހެއްގެ ޙައްޤެކެވެ. އޭނަގެ ސަބަބުން ވަރުދާގެ ސިކުނޑިޔަށާއި ހިތަށް އިތުރު ބުރައެއް ޖައްސަން އޭނަ ބޭނުމެއް ނޫނެވެ.\n"ވަރުދާ......." އަމިއްލަ ހިތުގެ ޙާލުގެ މައްޗަށް ބާރުފޯރުވަމުން ނާޝިދުއަށް ކުރެވުނުހާވެސް ކަމަކީ އަނެއްކާވެސް، އިހުނަށްވުރެވެސް ލޯބިން ވަރުދާގެ ނަމުން ގޮވާލުމެވެ.\n"ބޭނުމެއް ނޫން....." ކުރިން އަޅާނުލާ އިންނަމަވެސް، ނާޝިދު ގޮވާލުމާއެކު، އިންތަނުން ވަރުދާ ތެދުވެއްޖެއެވެ. އަދި ހަމަ ތެދުވި ބާރު މިނުގައި، އެތަނުން ދާންވެސް ހިނގައިގަތެވެ. އެފަދަ ކަމަކަށް ތައްޔާރުނުވެ ހުރި ނަމަވެސް ނާޝިދުވެސް ތެދުވިއެވެ. އެއްލި ކަނައަތުން ހިފުނީ ގޮސްގޮސް ހުރި ވަރުދާގެވެސް ކަނައަތުގައެވެ. ވަރުދާއަށް އިތުރު ފުރުޞަތެއް ނުދީ ކުރިމައްޗަށް ގޮސް ނާޝިދު ހުއްޓުނެވެ.\n"ތިހާ ފިނޑިވާނެ ކަމަކަށް ހިއެއް ނުކުރަން." ކަރުނައިން ފުރެމުން ބަންޑުންވަމުންދާ ވަރުދާގެ ދެލޮލަށް ބަލަހައްޓައިގެން ހުރެ ނާޝިދު ބުނެލިއެވެ. ވަރުދާއަކަށް ނާޝިދުގެ އެބަސްތައް ކަމަކު ނުދިޔައެވެ. އަތްފޮޅުވާލާފައި ދާން އުޅެގަތެވެ.\n"އަހަންނަށް ފިލަން ދިއުމުގެ ބަދަލުގައި، އަހަންނަށް ރަނގަޅީ ތި ހިތްދަތިކަމުގައި އަހަރެން ބައިވެރި ކުރިއްޔާ. ވަރުދާ އުފަލުގައިހުރުން އަހަންނަށް ވަރަށް މުހިއްމު. ކީއްވެތޯ ނައަހާތި. އެކަމަކު ވަރަށް ބޮޑަށް މުހިއްމު. އަހަންނަށް ވެވުނު ގޮތަކުން އަހަރެން މިހިރީ ވަރުދާއަށް އެހީވާން ތައްޔާރަށް. އިތުރު ދުވަހަކު ވަރުދާ ރޯކަށް އަހަރެން ބޭނުމެއް ނުވޭ. އެކަމަކު މިރޭ. މިރޭ އަހަންނަށް ހުރިހާ ވާހަކައެއް ކިޔައިދިނިއްޔާ އެކަން ވާނީ. " ވަރުދާގެ މައްޗަށް ނާޝިދުގެ ހިތް ކަފަކޮޅެއްފަދައެވެ. އެއްވެސް ބަރުކަމެއް އެއްވެސް ނުސާފުކަމެއް ނެތެވެ. އޯގާތެރިކަމާއި ފުން ލޯތްބެއްގެ އަސަރުން ނާޝިދުގެ އަޑު އިހުނަށްވުރެ ބަރެވެ. ނާޝިދުގެ އެ އޯގާތެރި ބަސްތަކުން ވަރުދާއަށް ރޮވުނުލެއް ވީ ބޮޑެވެ. ހިތުގައި ޖެހުނުލެއްވެސް ވީ ބޮޑެވެ.\n"ނާޝިދުއަށް އުފާ ލިބެނީ އަހަރެން ހިތްދަތިކުރެވުނު ވަރަކުންތަ؟" ވަރުދާއަށް މިހެން އެހުނީ ޔާއެވެ. ގިސްލެވުމަކާއެކު ވަރަށް ބޮޑަށްވެސް ރޮވިއްޖެއެވެ.\n"ނޫން ނޫން ނޫން. އެހެނެއް ނޫން. އަހަރެން ބޭނުންވަނީ ވަރުދާގެ ހުރިހާ ކަމެއް އެނގެން. އެއީ މިބުނި އެއްޗަކީ. މާދަމާ ވަރުދާގެ މަންމަޔާއި ބޭބެ މެނާއި ބައްދަލުވާއިރު ، ކަންކުރަންވީ ގޮތް އަހަންނަށް ރާވަން އެނގޭނީ ވަރުދާގެ ފަރާތުން އެ މަޢުލޫމާތުތައް އަހަންނަށް ލިބިގެން. އެކަމަށް އޮތް ހަމައެކަނި ވަގުތަކީ މިރޭ. ހިތްވަރުކޮށްލާފައި އަހަންނަށް ކިޔައިދީ. އިތުރު ދުވަހަކުވެސް މި މައުޟޫޢުގައި ވާހަކަ ނުދައްކާނަން އޭރަށް. ޔަގީންކުރޭ." ނާޝިދު ހީކުރިވަރަށްވުރެން ވަރުދާގެ ހިތް ބައްޔެވެ. ރޮވޭލެއް ފަސޭހައެވެ. އެހެނަސް އެފަދަ ގޮތެއް އޭނަގެ ސަބަބުން ދެން ނުވާނެކަމުގެ ޔަގީންކަން ނާޝިދު ދިނެވެ.\n"އާދޭ އެތާ އިށީންނަން. އިރުއަރަންދެންވެސް ތިވާހަކަތައް އަޑުއަހަން އަހަރެން އިންނާނަން. ހިނގާ." ވަރުދާގެ އަތުގައި ހިފައި، ކުރިންވެސް އިންތަނަށް ދާން ނާޝިދު އެދުނެވެ. ވަރުދާވެސް އިތުރު ދެކޮޅުހެދުމެއްނެތި ގޮސް އިށީނދެއްޖެއެވެ. ކުރިންވެސް އިންތަނުގައެވެ. ދެކޮފީތަށީގެ ދެފަރާތުން ދެމީހުން އިށީނދެ އެކަކު އަނެކަކަށް ބަލާލިއެވެ.\n"ސާރާ ނުހޭލާނެތަ؟" ވަރުދާ ހަމަޖެހިލަން އިރުކޮޅެއް ދިނުމަށްފަހު ނާޝިދު އަހާލިއެވެ. މި ސުވާލުން ވަރުދާ ދިޔައީ ސިއްސައިގެންނެވެ. ކޮންމެވެސް ދުވަހަކު ސާރާގެ ނަން ނާޝިދު ކައިރީ ބުނެވުނުކަން ވަރުދާއަށް އަބަދުވެސް ޔަގީން ވެއެވެ. އެކަމަކު އޭނަގެ ދަރިފުޅުގެ ނަން ނާޝިދު އެކީ އަދި އަލަށެވެ. ވަރުދާ ހީކުރަނީވެސް ނާޝިދުއަށް އެ ކުއްޖާގެ ނަން ނޭނގެނީ ކަމަށެވެ. ހަނދާން ނެތުނީ ކަމަށެވެ.\n"އަލަށް ދޯ މި ކިޔުނީ ބޭބީގެ ނަން. އަސްލު އެހާ ކުޑަކުއްޖަކަށް ނަމެއް ކިޔަން އަހަންނަށް ތަންކޮޅެއް އުނދަގޫ. ނީޒާގެ ކުއްޖާއަށްވެސް އަހަރެން ކިޔަނީ ބޭބީ." ފަރި ހިނިތުންވުމަކުން ނާޝިދު ހިނިތުންވެލިއެވެ.\nނާޝިދުގެ މޫނަށް ބަލަން އިންނަން ނުކެރިގެން ވަރުދާ ނަޒަރު ބަދަލުކޮށްލިއެވެ. ނާޝިދު ހީލާ ކޮންމެ ފަހަރަކު، ބަލާލާ ކޮންމެ ފަހަރަކު ވަރުދާގެ މެއަށް އަބަދުވެސް ގޮތެއް ވެއެވެ. ނާރުތަކުގައި ހިނގާ ލޭ ހަލަބޮލިވެގެން ދެއެވެ. ހަށިގަނޑުގައި އާދަޔާ ޚިލާފު ހޫނެއް ހިނގައިގަނެއެވެ. އެކަންކަމުގެ ސަބަބުން ހިތަށް ބިރުގަންނަ ގޮތެއް ވެއެވެ. އަދި ޚާއްޞަކޮށް މިރޭ، މިރޭ ނާޝިދު އުޅޭ ގޮތުން ، ވެދާނެގޮތަކާއި ދޭތެރޭ ވަރުދާ ބިރު ގަނެއެވެ.\nއެން ހިފަން އުޅުނު މީހަކަށް ފެމުނެއް ހަމަލާދީ ޒަހަމްކޮށްލައިފި


Kappi egge gothugai hunnaanan, nudhevey hisaabeh noannaane: Raees | Mihaaru\nވެލާނާ އިންޓަނޭޝަނަލް އެއާޕޯޓުގެ އާ ރަންވޭ ހުޅުމުގެ ރަސްމިއްޔާތުގައި، އިކޮނޮމިކް މިނިސްޓަރު ސައީދު، ރައީސް ޔާމީނަށް ރަމްޒީ ހަދިޔާއެއް އަރުވަނީ.---ފޮޓޯ: ނިޝާން އަލީ/މިހާރު\nކައްޕިއެއްގެ ގޮތުގައި ހުންނާނަން، ނުދެވޭ ހިސާބެއް ނޯންނާނެ: ރައީސް\n18 ސެޕްޓެމްބަރ 2018 - 20:03 16 comments\nއެމަނިކުފާނުގެ ކައްޕިކަމުގެ ދަށުގައި ރާއްޖެ އަށް ނުދެވޭނެ އެއްވެސް ހިސާބެއް ނޯންނާނެ ކަމަށާއި ދިވެހިންނާއެކު މަސައްކަތްޕުޅު ކުރެއްވުމުގައި ދެމިހުންނަވާނެ ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nސާފް ސުޒުކީ ކަޕްގެ ޗެމްޕިއަންކަން ހޯދައިގެން އައި ގައުމީ ފުޓްބޯޅަ ޓީމަށް މަރުހަބާ ކިޔުމަށާއި ވެލާނާ އިންޓަނޭޝަނަލް އެއާޕޯޓްގެ އާ ރަންވޭ ހުޅުވުމަށް ބޭއްވި ރަސްމިއްޔާތުގައި ރައީސް ޔާމީން މިއަދު ވިދާޅުވީ މި ސަރުކާރު އޮތްހާ ހިނދަކު، ޒުވާނުންނަށް ހިތްވަރު ދޭނެ ކަމަށެވެ. ކުޅިވަރު ނުވަތަ އެހެން ކަމެއްގައި ވިޔަސް، ޒުވާނުންގެ ތަރުބިއްޔަތަށް ސަރުކާރުން އަބަދުވެސް ހިތްވަރުދޭ ކަމަށް އެ މަނިކުފާނު ވިދާޅުވި އެވެ.\nވެލާނާ އިންޓަނޭޝަނަލް އެއާޕޯޓުގެ އާ ރަންވޭ ހުޅުވުމުގެ ރަސްމިއްޔާތުގައި ރައީސް ޔާމީންގެ ދެކަނބަލުން ބައިވެރިވެވަޑައިގަންނަވަނީ. --ފޮޓޯ: ހުސައިން ވަހީދު/މިހާރު\n"ޒުވާނުންގެ ހިތްވަރާއި، ދެން ބުނަން ޖެހޭނީ ރައީސް ޔާމީންގެ ފަންވަރޭ ދޯ؟ ރައީސް ޔާމީންގެ ފަންވަރާ އެކީގައި ކޮންމެ ކަމަކީ ވެސް އަޅުގަނޑުމެންނަށް ކާމިޔާބު ކުރެވޭނެ ކަމެއް. އަޅުގަނޑުމެން ގުޅިގެން ކުރި އަށް ދާ ކަމަށް ވާނަމަ، ތިއިން ކޮންމެ ކުއްޖަކަށް، ކޮންމެ ކުއްޖެއްގެ އާއިލާއަކަށް، ބައްޕަ އަށް، މަންމަ އަށް އުފާ ފާގަތިކަން ގެނެސް، އުންމީދުން ފުރިގެންވާ ރާއްޖެއަކަށް ނުހަދަންވީ ސަބަބެއް ނޯންނާނެ،" ރައީސް ވިދާޅުވި އެވެ.\nއެކަން ހާސިލްކުރުން އޮތީ ޒުވާނުންގެ އަތްމަތީގަ ކަމަށާއި ޒުވާނުން އެކަމަށް ފުރުސަތު ދެއްވައިފި ނަމަ އެ މަނިކުފާނު ރާއްޖޭގެ ކައްޕިއެއްގެ ގޮތުގައި މަސައްކަތް ކުރެއްވުމުގައި ދެމިހުންނަވާނެ ކަމަށް ވިދާޅުވި އެވެ.\n"ފުޓްބޯޅައިގައި ނަމަ، އަސްއަދު އަދި އަކްރަމް. މުޅި ގައުމުވެއްޖެ ނަމަ، ރައީސް ޔާމީން، ތި ކުދިންނާ އެކީގައި މަސައްކަތް ކޮށްދޭނަން. އަޅުގަނޑުމެންނަށް ނުދެވޭނެ ހިސާބަކީ ނެތް ހިސާބެއް،"\nވެލާނާ އިންޓަނޭޝަނަލް އެއާޕޯޓުގެ އާ ރަންވޭ ހުޅުވުމުގެ ރަސްމިއްޔާތުގައި އިކޮނޮމިކް މިނިސްޓަރު ސައީދު (ކ) އަދި އެމްއޭސީއެލްގެ ޗެއާމަން މުހައްމަދު އުމަރު މަނިކު ބައިވެރިވެވަޑައިގަންނަވަނީ. --ފޮޓޯ: ހުސައިން ވަހީދު/މިހާރު\nރައީސް ޔާމީން ވިދާޅުވީ މިއަދަކީ ދިވެހިން އަބަދުމެ ޝުކުރު ކުރުން މަތީ ތިބެން ޖެހޭނެ ދުވަހެއް ކަމަށެވެ. އެގޮތުން، ގައުމީ ޓީމު ހޯދި ކާމިޔާބީ އާއި ވެލާނާ އިންޓަނޭޝަނަލް އެއާޕޯޓަށް ގެނެސްފައި އޮތް ތަރައްގީން އެ މަނިކުފާނު ވަނީ މިސާލު ނަންގަވައިފަ އެވެ.\nރައީސް ޔާމީން ވިދާޅުވީ ވެލާނާ އިންޓަނޭޝަނަލް އެއާޕޯޓާއި އެހެންވެސް އެއާޕޯޓްތައް ތަރައްގީވެގެން ދިޔުމުން ވަޒީފާތައް އުފެދި ރާއްޖޭގެ އިގްތިސޯދު ކުރިއަރައިގެން ދާނެ ކަމަށެވެ. މިއަދު ހާސިލްވެގެން ދިޔަ ކާމިޔާބީއަކީ ދިވެހިންގެ މިނިވަންކަމަށް އެންމެ ބޮޑު ތާއިދެއް ލިބުނު ކާމިޔާބީ ކަމަށް އެމަނިކުފާނު ވިދާޅުވި އެވެ.\nރައީސް ވިދާޅުވި ގޮތުގައި، އެމަނިކުފާނު ކުރައްވާ ކޮންމެ ކަމެއް ކުރައްވަނީ އިހްލާސްތެރިކަމާއެކުގަ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ސަރުކާރު ޒުވާނުން ހުޅުލެ ރައީސް އަބްދުﷲ ޔާމީން ވީއައިއޭގެ އާ ރަންވޭގެ މަޝްރޫއު ވެލާނާ އިންޓަނޭޝަނަލް އެއާޕޯޓް


Dharifulhah aadhayaakhilaafu nameh kiyaifi\nއިންޑޮނޭޝިޔާ މީހަކު ދަރިފުޅަށް އާދަޔާޚިލާފު ނަމެއް ދީފި\nޑިންކޯގެ އައިޑީ ކާޑު\nޑިންކޯ އޭނާގެ މައިންބަފައިންނާއެކު\nމި ޒަމާނުގައި ދަރިންނަށް އާދަޔާހިލާފު ނަން ކިޔަން ގިނަ މީހުން ޝައުގުވެރިވެ އެވެ. ވީހާ ވެސް އާދަޔާހިލާފު ނަމެއް ދަރިންނަށް ކިޔުމުގެ އޮއިވަރެއް ދުނިޔޭގައި އެނބުރެމުން ދާއިރު އެކުދިން ބޮޑުވެގެން އެ ކުދިންނަށް ކުރިމަތިލާން ޖެހިދާނެ ލަދުވެތިކަމާއި މަލާމާތާ މެދު އެކަކުވެސް ވިސްނައެއްނުލަ އެވެ.\nބައެއް މީހުން ދަރިންނަށް ކިޔަނީ އެމީހުން ބަލާ ފިލްމު ފިލްމުގެ ނަމެވެ. އަނެއް ބަޔަކު ކިޔަނީ އެމީހުން ކިޔާ ފޮތް ފޮތުގައި އުޅޭ ކެރެކްޓާތަކަށް ކިޔާ ނަންނަމެވެ. ކާޓޫނު ކެރެކްޓާގެ ނަން ނަންނަމާއި ހިސާބު އަދަދުތަކުން ވެސް ދަރިންނަށް ދެއެވެ.\nނަމަވެސް އިންޑޮނީޝިޔާގެ މި ފިރިހެންމީހާ ކީ ވަރުގެ ނަމެއް ދަރިއަކަށް ކީ މީހަކު އުޅޭނެކަމެއް ނޭނގެ އެވެ. އޭނާގެ ދަރިފުޅުގެ ނަމަކީ "ޑިޕާޓްމަންޓް އޮފް ސްޓެޓިސްޓިކަލް ކޮމިއުނިކޭޝަން" އެވެ.\nސަލާމާތު (ޔޯގާ) ވަހްޔޫދީ ބުނި ގޮތުގައި ފިރިހެން ދަރިއަކު ލިބިއްޖެނަމަ އެ ދަރިފުޅަށް ނަން ކިޔުމުގެ ފުރުސަތު އޭނާއަށް ދޭން އަންހެނުންނާ ދެ މީހުން މާ ކުރިން އެއްބަސްވުމަކަށް އައިސްފައި އޮތް ކަމަށެވެ. މިގޮތަށް އެއްބަސްވީ 31 އަހަރުގެ ރިރިން ލިންޑާ ޓުންގަލް ސިރީ ބަލިވެ އިންކަން އެންގުމާ އެކުގަ އެވެ.\nރިރިން އަށް ލިބުނީ ފިރިހެންކުއްޖަކަށް ވާތީ އެ ދަރިފުޅަށް ނަން ކިޔާނެ ފުރުސަތު ޔޯގާއަށް ލިބުނީ އެވެ.\nސެންޓަރަލް ޖާވާގެ ބާބޭސްގެ ރަށްވެއްސެއް ކަމަށްވާ ޔޯގާ އޭނާގެ ދަރިފުޅަށް ކީ "ދީނަސް ކޮމުނިކާސީ އިންފޯމަޓިކާ ސްޓަޓިސްޓިކް" އެވެ. ކުރުކޮށް މި ކުއްޖާއަށް ކިޔަނީ (ޑިންކޯ) އެވެ. މީގެ އިނގިރޭސި ތަރުޖަމާ އަކީ ޑިޕާޓްމަންޓް އޮފް ސްޓެޓިސްޓިކަލް ކޮމިއުނިކޭޝަން" އެވެ. މިއީ ޔޯގާ ކުރިން ވަޒީފާ އަދާކުރި އޮފީހަށް ކިޔާ ނަމެވެ.\nއިންޑޮނީޝިޔާގެ ނޫސްތަކުން ބުނެފައިވާ ގޮތުގައި ޔޯގާ އޭނާގެ ދަރިފުޅަށް ކީ ނަމާ ހެދި އޭނާގެ އެކުވެރިން ވެސް ތިބީ ވަރަށް ކަންބޮޑުވެފަ އެވެ. ނަމަވެސް ޔޯގާ އަކަށް އެކަމަކުން އެއްވެސް އަސަރެއް ނުކުރި އެވެ.\nގުޑިއަކާއެކު 13 އަހަރު ކުއްޖެއް 30 ފޫޓަށް\nއަނގައިން ވައި ލައިގެން ރެކޯޑް ފޮތަށް


ފުވައްމުލަކަށް ދިމާވެފައިވާ ދަތިތައް ހައްލުކޮށްދޭނަން: ރައީސް ސާލިހު | | Sangu News\nފުވައްމުލަކަށް ދިމާވެފައިވާ ދަތިތައް ހައްލުކޮށްދޭނަން: ރައީސް ސާލިހު\n10 އޮކްޓޯބަރ 2019 - 13:41\nފުވަމުލަކަށް ދިމާވެފައިވާ ދަތިތަކަށް ޙައްލު ހޯއްދަވައިދޭނަން-ރައީސް\nފުވަމުލަކުގެ ރައްޔިތުންނަށް ދިމާވެފައިވާ ދަތިތަކަށް ހައްލު ހޯއްދަވައިދެއްވާނެ ކަމަށް ރައީސުލްޖުމްޙޫރިއްޔާ އިބްރާހިމް މުޙައްމަދި ސޯލިހު ވިދާޅުވެއްޖެއެވެ.\nރައީސް ސޯލިހު ވަނީ ފުވައްމުލައް ސިޓީގެ ކައުންސިލަރުންނާއި ބައްދަލުކުރައްވައި ރަށުގެ ކަންކަމާއި ގުޅޭގޮތުން މަޝްވަރާކުރައްވައިފިއެވެ. މި ބައްދަލުކުރެއްވުން އޮތީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.


Hussain Mohamed akee alhugandah gelligendhiya varah muhimmu rahmaitheri eh: Qasim - vNews.mv\nހުސައިން މުހަންމަދުއަކީ އަޅުގަނޑަށް ގެއްލިގެންދިޔަ ވަރަށް މުހިންމު ރަހްމަތްތެރިއެއް: ގާސިމް\nސައިފް އަޒްހަރު 18 September 2020, 00:56\nމަރްހޫމް ހުސައިން މުހަންމަދުގެ ވަކިވެދިއުމަކީ ގެއްލިގެންދިޔަ ވަރަށް މުހިންމު ރަހްމަތްތެރިއެއް ކަމަށް ޖުމްހޫރީ ޕާޓީގެ ލީޑަރ ގާސިމް އިބްރާހިމް ވިދާޅުވެއްޖެއެވެ.\nގާސިމް އިބްރާހިމް މިހެން ވިދާޅުވެފައިވަނީ، މަރްހޫމް ހުސައިން މުހަންމަދުގެ ޒިކުރާ އައުކުރުމުގެ ގޮތުން، ޖުމްހޫރީ ޕާޓީން އިންތިޒާމުކޮށްގެން ބުރާސްފަތި ދުވަހުގެރޭ ވާޗުއަލްކޮށް ބޭއްވި ތަޢުބީނުގެ ޖަލްސާގައި ވާހަކަފުޅު ދައްކަވަމުންނެވެ.\nޖޭޕީގެ ލީޑަރ ގާސިމް އިބްރާހިމް ވިދާޅުވީ، މަރްހޫމް ހުސައިން މުހަންމަދުއަކީ ވަރަށް ޒިންމާދާރު މަސައްކަތްތަކެއް ކުރެއްވި ޚިދުމަތްތެރި ބޭފުޅެއް ކަމަށެވެ. އަދި އެއީ، ދިވެހިރާއްޖޭގެ އެންމެހާ ރައްޔިތުންނަށާއި، ޖުމްހޫރީ ޕާޓީއަށްވެސް ގެއްލިގެންދިޔަ އަގުނުކުރެވޭވަރު ޚިދުމަތްތެރިއެއް ކަމަށް ވިދާޅުވިއެވެ.\n"އެއީ، އަޅުގަނޑަށްވެސް ގެއްލިގެންދިޔަ ވަރަށް މުހިންމު ރަހްމަތްތެރިއެއް. ޒިންމާދާރު ބޭފުޅެއް. ވަރަށް ވަފާތެރި އިޚްލާސްތެރި މަސައްކަތްތަކެއް ކުރެއްވި ބޭފުޅެއް. އަޅުގަނޑުމެންނަށް ގެއްލިގެން އެދިޔައީ ވަރަށްވެސް އަގުހުރި އަޅުގަނޑުމެންގެ އަޚެއް. ވަރަށް ގާތްކަމާއި ރަށްޓެރިކަމާއި އިޚްލާސްތެރި ރަހްމަތްތެރިކަން އަޅުގަނޑުމެންނާ އެކީގައި ބަހައްޓަވައި ގިނަ ޚިދުމަތްތަކެއް ކޮށްދެއްވި ބޭފުޅެއް"\nގާސިމް އިބްރާހިމްގެ ވާހަކަފުޅުގައި، މަރްހޫމް ހުސައިން މުހަންމަދުއާއެކު ތައުލީމީ ދާއިރާގައާއި، އެކި މިސްޓްރީތަކުގައާއި، އަދި ނޫސް މީޑިއާގައާއި ޓީވީއެމްއާއި ދިވެހިރާއްޖޭގެ އަޑުގައި މަސައްކަތް ކުރެއްވި އެކިއެކި ބޭފުޅުން ޖުމްހޫރީ ޕާޓީން އިންތިޒާމުކުރި ތައުބީނުގެ ޖަލްސާގައި ބައިވެރިވެވަޑައިގެން، ހުސައިން މުހަންމަދުއާ ގުޅޭގޮތުން ފާޅުކުރެއްވި އިޚްލާސްތެރި ޝުއޫރުތަކަށްޓަކައި އެ ހުރިހާ ބޭފުޅުންނަށް ޝުކުރު އަދާކުރެއްވިއެވެ.\nގާސިމް ވިދާޅުވީ، މީހަކު ދުނިޔެ ދޫކޮށްދިއުމުން ދެން ހުންނަނީ އެމީހެއްގެ ޒިކުރާކަމަށާއި، ޖުމްހޫރީ ޕާޓީން މަރްހޫމް ހުސައިން މުހަންމަދުގެ ހަނދާނުގައި ތައުބީނުގެ ޖަލްސާއެއް އިންތިޒާމުކުރީ ހުސައިން މުހަންމަދު މި ގައުމަށް ކޮށްދެއްވާފައިވާ ޚިދުމަތްތަކުގެ އަގު ވަޒަންކުރުމަށް ކަމަށެވެ.\nމިޖަލްސާގައި، ދިވެހިރާއްޖޭގެ ރައީސުލްޖުމްހޫރިއްޔާ އިބްރާހިމް މުހަންމަދު ސާލިހްއާއި، ރައީސުލްޖުމްހޫރިއްޔާގެ ނާއިބް ފައިސަލް ނަސީމް ބައިވެރިވެވަޑައިގެންނެވި ކަމަށްޓަކައި ގާސިމް އިބްރާހިމް، ރައީސަށާއި ނައިބް ރައީސަށް ޚާއްސަ ޝުކުރެއް އަދާކުރެއްވިއެވެ.\nއަދި ވާޗުއަލްކޮށް މިފަދަ ބޮޑު ޖަލްސާ އިންތިޒާމު ކޮށްދެއްވި ކަމަށްޓަކައި އެކަމުގައި އުޅުނު ހުރިހާ ފަރާތަކަށްވެސް ގާސިމް ޝުކުރު އަދާކުރެއްވިއެވެ.\nގާސިމް އިބްރާހިމްގެ ވާހަކަފުޅުގައި، މަރްހޫމް ހުސައިން މުހަންމަދުގެ އާއިލާއަށް ތައުޒިޔާ ވިދާޅުވެ، އާއިލާއަށް ކެތްތެރިކަން ދެއްވުން އެދިވަޑައިގެން އަދި ހުސައިން މުހަންމަދުގެ ފުރާނަފުޅަށް ހެޔޮ ރަހްމަތް ލެއްވުން އެދި ދުޢާ ދެންނެވިއެވެ.\nރައްޔިތުންގެ މަޖިލީހުގެ އއ. މަތިވެރީދާއިރާގެ މެމްބަރުކަން ކުރިން ކުރައްވާފައިވާ ހުސައިން މުހަންމަދު އަވަހާރަވެފައިވަނީ މި ސެޕްޓެމްބަރުމަހުގެ3ވީ ބުރަސްފަތި ދުވަހުރޭ ދަންވަރުގެ ވަގުތެއްގައެވެ.\nއަވަހާރަވިއިރު ހުންނެވީ ޖުމްހޫރީ ޕާޓީގެ ކައުންސިލް މެމްބަރުކަމުގައެވެ.


Breaking: Uhthama fandiyaaraai Fandiyaaru Adam suspendkoh vaki kuran husha alhanee\nއުއްތަމަ ފަނޑިޔާރާއި ފަނޑިޔާރު އާދަމް ސަސްޕެންޑްކޮށް ވަކިކުރަން ހުށަހަޅަނީ\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އާދަމް މުހައްމަދު: ދެ ބޭފުޅުން ވެސް ވަނީ ސަސްޕެންޑްކޮށްފަ - އަވަސް ފޮޓޯ\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ސުޕްރީމް ކޯޓުގެ ފަނޑިޔާރު އާދަމް މުހައްމަދު އަބްދުﷲ ސަސްޕެންޑްކޮށް، ވަކިކުރަން ހުށަހަޅަން ޖުޑީޝަލް ސާވިސް ކޮމިޝަން (ޖޭއެސްސީ)އިން މިއަދު ނިންމައިފި އެވެ.\nޖޭއެސްސީއިން މިއަދު ބޭއްވި ބައްދަލުވުމުގައި ނިންމާފައިވަނީ ދެ ފަނޑިޔާރުން ވެސް ސަސްޕެންޑް ކޮށްފައިވަނީ 60 ދުވަހުގެ މުއްދަތަށެވެ.\nކޮމިޝަންގެ އެ ނިންމުން ހާމަކޮށް ނެރުނު ބަޔާނުގައި ބުނެފައިވާ ގޮތުގައި އުއްތަމަ ފަނޑިޔާރާއި ފަނޑިޔާރު އާދަމް ސަސްޕެންޑްކުރީ އެ ދެ ފަނޑިޔާރުންނާ ގުޅޭ ގޮތުން ތަހުގީގު ކުރާ މައްސަލަތަކުގެ ބާވަތަށް ބަލައި، ޝަރުއީ ދާއިރާގެ އިތުބާރު ނެގެހެއްޓުމުގެ އަސާސްގެ މައްޗަށް ބިނާކޮށެވެ.\nޖޭއެސްސީއިން ބުނީ ދެ ފަނޑިޔާރުންގެ ސުލޫކީ މައްސަލަތައް ތަހުގީގުކުރިއިރު އެ ދެ ފަނޑިޔާރުންގެ ކިބައިގައި ފަނޑިޔާރެއްގެ ކިބަގައި ހުރުން ލާޒިމްކުރާ ސުލޫކީ ސިފަތައް ނެތިގެންދާ ފަދަ އަމަލުތައް ފާހަގަ ކުރެވިފައިވާ ކަމަށެވެ. ފަނޑިޔާރެއްގެ ސުލޫކާ ނުގުޅޭ އަމަލުތަކެއް ދެ ބޭފުޅުންގެ މައްޗަށް ސާބިތުވެފައިވާތީ ކޮމިޝަނުން މިއަދު ނިންމީ އެ ދެ ބޭފުޅުން ވަކި ކުރުމަށް މަޖިލީހަށް ހުށަހެޅުމަށް ކަމަށެވެ.\nގާނޫނުގައިވާ ގޮތުން ފަނޑިޔާރެއް ވަކި ކުރުމުގެ އިޖުރާއަތަކީ ޖޭއެސްސީއިން އެ ފަނޑިޔާރަކު ވަކި ކުރަން ނިންމައި މަޖިލީހަށް ހުށަހެޅުމެވެ. ފަނޑިޔާރެއްގެ މަގާމު ގެއްލޭނީ ރައްޔިތުންގެ މަޖިލީހުން އޭނާއާ ދެކޮޅަށް ވޯޓު ދީފިނަމަ އެވެ.\nދެ ފަނޑިޔާރުންނާ ގުޅޭ ގޮތުން ބަލަމުން ދަނީ ސުޕްރީމް ކޯޓުން ގާނޫނު އަސާސީއާ ހިލާފަށް ނިންމާފައިވާ ކަމަށް ބުނާ މައްސަލަތަކެކެވެ. އެއީ ޖޭއެސްސީއިން އެކުލަވާލި ރިޕޯޓެއްގައި ފާހަގަކުރި މައްސަލަތަކެވެ. އޭގެ 15 މައްސަލައެއް ޖޭއެސްސީއިން ތަހުގީގު ކުރި އެވެ.\nތަހުގީގަށްފަހު ޖޭއެސްސީއިން ވަނީ އުއްތަމަ ފަނޑިޔާރަށް ރިޕޯޓް ފޮނުވާފަ އެވެ. ނަމަވެސް އުއްތަމަ ފަނޑިޔާރު ވަނީ އެ ރިޕޯޓާ ހަވާލުވެވަޑައިގެންނެވުމަށް ދެކޮޅު ހައްދަވާފަ އެވެ. އުއްތަމަ ފަނޑިޔާރު ވިދާޅުވެފައިވާ ގޮތުގައި ޖޭއެސްސީގެ އެ ރިޕޯޓަށް އެމަނިކުފާނު ޖަވާބުދާރީވާން ޖެހޭ ގާނޫނީ އެއްވެސް އަސާސެއް ނެތް ކަމަށެވެ.\nއެމަނިކުފާނު ވަނީ ޖޭއެސްސީއަށް ހާޒިރުވާން އެންގި އަމުރަކީ ވެސް ބާތިލް އަމުރެއް ކަމަށް ވިދާޅުވެ، ތަހުގީގަށް ހާޒިރުވުމަށް ވެސް އުޒުރުވެރިވެވަޑައިގެންފަ އެވެ. އުއްތަމަ ފަނޑިޔާރާ ހިލާފަށް ފަނޑިޔާރު އާދަމް ތަހުގީގަށް ހާޒިރުވެވަޑައިގެންނެވި އެވެ.\nފަނޑިޔާރު އާދަމްގެ މައްސަލާގެ އަޑުއެހުން ހުޅުވާލައިގެން ކުރިއަށް ގެންދަން ނިންމި ނަމަވެސް އެއްވެސް އަޑުއެހުމެއް ކުރިއަށް ނުގެންދެވެ އެވެ. އެންމެ ފުރަތަމަ ފަނޑިޔާރު އާދަމް ވަޑައިގެންނެވީ ވަކީލެއްގެ ގޮތުގައި ކުރީގެ ނައިބު ރައީސް ޑރ. މުހައްމަދު ޖަމީލު ހަމަޖައްސަވައިގެންނެވެ. އެއީ ފަނޑިޔާރު އާދަމްގެ ސުލޫކީ މައްސަލައެއް ކަމަށް ޖޭއެސްސީއިން ބަލައި އެހެން ވަކީލަކު ހަމަޖައްސަން އެންގި އެވެ. އެހެން ނިންމީ ޖަމީލްގެ މައްސަލަތަކެއްގެ ބެންޗުގައި ފަނޑިޔާރު އާދަމް ހިމެނިވަޑައިގަންނަވާތީ އެވެ.\nއެހެން ވަކީލަކު ހަމަޖައްސަން އެންގި ނަމަވެސް ފަނޑިޔާރު އާދަމް ވަނީ ޖޭއެސްސީގެ ނިންމުން ބަލައިނުގަނެ އެ ކޮމިޝަނުން އޭނާގެ ހައްގަކަށް އަރައިގެންފައިވާ ކަމަށް ވިދާޅުވެފަ އެވެ. އަދި ޖޭއެެސްސީއިން ގާނޫނު އަސާސީއާ ހިލާފާ އަމަލު ކުރަމުންދާ ކަމަށް ވިދާޅުވެ ތަހުގީގަށް ދެން ވަޑައިގެންނެވުމަށް ވެސް އުޒުރުވެރިވެވަޑައިގެންނެވި އެވެ.\nރައްޔިތުންގެ މަޖިލިސް ސުޕްރީމް ކޯޓް ޖޭއެސްސީ + އުއްތަމަ ފަނޑިޔާރު ޝަރުއީ ދާއިރާ ޑރ. އަހުމަދު އަބްދުﷲ ދީދީ ޝަރުއީ ދާއިރާ ރިފޯމް ކުރުން ފަނޑިޔާރު އާދަމް މުހައްމަދު\nއުއްތަމަ ފަނޑިޔާރާއި އާދަމް ވަކިކޮށްފި\nދެ ފަނޑިޔާރުން ވަކިކުރުމުގެ މައްސަލަ ކޮމިޓީއަށް


ކައިވެނިކުރަން ބޭނުންވުމުން އެކަން ހާމަކުރަން އަންހެނަކަށްވީތީ ލަދުގަތުމެއް ނެތެވެ! އެންމެ މަތިވެރި ކައިވެނިފުޅު ކުރެވުނީ އަންހެނެއްގެ ހުށަހެޅުމަކަށެވެ!\nއަބްދުއްލަތީފް 08 އޭޕްރިލް 2021\nޒަވާޖީ ޙަޔާތެއް ފަށާ ހިސާބަށް ތިމާގެ ކަންކަން ދިއުމުން އެކަކުވެސް، އަންހެނަކު ނަމަވެސް އަދި ފިރިހެނަކު ނަމަވެސް ކައިވެނިކުރަން ބޭނުންވާ ކަމަށް ބުނަން ލަދުގަތުމެއް ނެތެވެ. ލަދުގަންނަންވީ ލޯބިވެގެން ކައިވެނިނުކޮށް އުޅެން ބޭނުންވާ ކަމަށް ބުނުމަށެވެ.\nމިއަދުގެ ޙާލަތަށް ބަލައިފިނަމަ ކައިވެނިކުރަން އިސްނަގާ އަންހެނުންވެސް މަދެއް ނޫނެވެ. އެމީހުން ބޭނުންވާ ޒާތުގެ ފިރިހެނަކާއި ބައްދަލުވުމުން ކައިވެނިކުރަން ބޭނުންވާ ކަމަށް އެއްވެސް ޖެހިލުމެއް ނެތި އެބަ ބުނެއެވެ. ޘަޤާފަތެއްގެ ގޮތުން އެކަން ބަލައިގަތުން އުނދަގޫވެދާނެއެވެ. ނަމަވެސް މިއަދުގެ ދިރިއުޅުމަށް ބަލައިފިނަމަ އެއީ ކަންބޮޑުވާންޖެހެންވީ ކަމެއް ނޫނެވެ.\nމުހިންމު ކަމަކީ ފިރިހެނަކު ނަމަވެސް އަދި އަނހެނަކު ނަމަވެސް ކކައިވެނިކުރަން ނިންމާއިރު އޭނާއަކީ އިސްލާމް ދީނުގައި އޮތް ޝަރުޠުތައް ފުރިހަމަ މީހަކުކަން ބަލައި ކަށަވަރުކުރުމެވެ.\nވަޒީފާއެއެް ބޭނުންވެގެން ހުރިނަމަވެސް އެކަން ހުށަނާޅައި ހުންނަ މީހަކަށް ވަޒީފާއެއް ލިބުމަކީ ކުރަން އެހައި ފަސޭހަކަމަކަށް ނުވެދާނެއެވެ. މިބުނަނީ ވަޒީފާއަށް އެދި ތަންތަނަށް ލިޔުންތައް ނުފޮނުވައި މަޑުން ހުންނަ މީހަކަށް ވަޒީފާއެއް ލިބުން ފަސޭހަނުވާނެ ވާހަކައެވެ. ކައިވެނީގައިވެސް އޮތީ ހަމައެގޮތެވެ. ކައިވެނިކުރާނެ ރަނގަޅު ބައިވެރިއަކު ލިބުން ވަނީ އެކަމަށް އެދި މަސައްކަތްކުރުމުންނެވެ.\nކައިވެނިކުރަން ބޭނުންވުމުން ތިމާއަކީ އަންހެނަކަށްވީތީ އެކަން ހުށަނާޅަންވީ ކީއްވެގެން ހެއްޔެވެ؟ ދުނިޔޭގައި ކުރެވުނު އެންމެ މަތިވެރިކަން ބޮޑު ކައިވެނިފުޅު ކުރެވިފައިވަނީވެސް އަނހެން ކަނބަލެއްގެ އިސްނެންގެވުމަށެވެ. މިބުނަނީ ރަސޫލް ގެ ކައިވެނިފުޅަށް އެދިވަޑައިގެން އިސްނެންގެވީ ޚަދީޖަތުގެފާނު ވާހަކައެވެ. ވީމާ ތިމާއަކީ އަންހެނަކަށްވީތީ ކައިވެންޏަށް އެދި ހުށަހަޅަން ފަސްޖެހެންވީ ކީއްވެގެން ހެއްޔެވެ؟\nވިސްނައިލަން އޮތް ކަމަކީ ޚަދީޖަތުގެފާނު ހުށަހެޅުއްވެވީ ކައިވެނިފުޅު ކުރައްވަވަން ކަމެވެ. ކައިވެނީގެ ބޭރުން އެއްވެސް އެފަދަ އެއްވެސް ގުޅުމެއް ބާއްވަވަން ނޫންކަމެވެ. ވީމާ އަހަރެމެންނަށްވެސް އޮތީ އެފަދައިން ޢަމަލުކުރުމެވެ.\nއަރުޝީފަށް ނެގީ 08/04/2021 23:07\nއެންމެފަހުން އަޕްޑޭޓްކުރީ 08/04/2021 23:07\nމުއައްލިމް އިބްރާހިމް7މިނެޓު ކުރިން\nނިމާ ހަސަން 10 މިނެޓު ކުރިން\nމުއައްލިމް އިބްރާހިމް 56 މިނެޓު ކުރިން


vnews - Gender equality manifesto ifthithaahu koffi\nޖެންޑަރ އީކުއަލިޓީ މެނިފެސްޓޯ އިފުތިތާހުކޮށްފި\nވިމެން އެންޑް ޑިމޮކްރަސީގެ ފަރާތުން ތައްޔާރު ކުރި ޖެންޑަރ އީކުއަލިޓީ މެނިފެސްޓޯ އިފުތިތާހުކޮށްފިއެވެ.\nމިކަމަށްޓަކައި ސޯލްޓް ކެފޭގައި ބޭއްވި ރަސްމިޔާތުގައި ޖެންޑަރ އީކުއަލިޓީ މެނިފެސްޓޯ އިފުތިތާހުކޮށްދެއްވީ ކުރީގެ ބަންޑާރަ ނައިބު ފާތިމަތު ދިޔާނާ ސައީދެވެ.\nމިރަސްމިއްޔާތުގައި ވާހަކަފުޅު ދައްކަވަމުން ދިޔާނާ ސައީދު ވިދާޅުވީ ގައުމުގެ ސިޔާސަތުތައް ކަނޑައެޅުމުގައި އަންހެނުންގެ ދައުރު ވަރަށް މުހިއްމު ކަމަށެވެ.\nދިޔާނާ ވިދާޅުވީ ގައުމެއްގެ ސިޔާސަތުތައް ކަނޑައެޅުން ފަދަ މުހިންމު ކަންތައްތަކުގައި އަންހެނުންގެ ދައުރު ނެތުމުން އޭގެ ނޭދެވޭ އަސަރު މުޖުތަމައުން ވަރަށް ފުޅާ ދާއިރާއެއްގައި ފެންނަމުންދާ ކަމަށެވެ. ރާއްޖޭގައިވެސް އިސްކޮށް ހަރަކާތްތެރިވުމުގައި އަންހެނުން ކާމިޔާބީތަކެއް ހާސިލް ކޮށްފައިވާކަން ފާހަގަކުރައްވާ ދިޔާނާ ވިދާޅުވީ ތައުލީމީ ގޮތުންވެސް ދުނިޔޭގެ ފާހަގަކުރެވޭ ޔުނިވަރސިޓީތަކުގައި އަންހެނުން ބޮޑެތި ކާމިޔާބީތައް ހާސިލް ކުރަމުންދާ ކަމަށެވެ. އަދި ސިޔާސީ ދާއިރާގައިވެސް އަންހެނުން އިތުރުވަމުންދާ ކަމަށް ދިޔާނާ ވިދާޅުވިއެވެ.\nދިޔާނާ ވިދާޅުވީ ސިވިލް ސަރވިސްގައި މަސައްކަތް ކުރާ އަންހެނުންގެ އިންސައްތަ ފިރިހެނުންނަށް ވުރެ މަތި ނަމަވެސް ސިޔާސަތުތައް އެކަށައަޅާ ފަންތީގައި މަސައްކަތް ކުރާ އަންހެނުންގެ ނިސްބަތް މަދު ކަމަށެވެ. ދިޔާނާ ވިދާޅުވީ އަންހެނުންނާއި ފިރިހެނުންނާއި ހަމަހަމަވުމުގައި ބައެއް މީހުން ދެކޭ ގޮތް އަދިވެސް ވަރަށް ތަފާތު ކަމަށެވެ. ދިޔާނާ ވިދާޅުވީ ހަމަހަމަވުމަކީ އިންސާނީ ކަރާމާތާއި ބުއްދިއާއި ވިސްނުމުގެ ހަމަހަމަކަމުގެ ވާހަކަ ކަމަށާއި އެކަންކަން އަމަލީ މައިދާނުން ފެނުން ކަމަށެވެ.\nވިމެން އެންޑް ޑިމޮކްރަސީން ބުނީ ޖެންޑަރ އީކުއަލިޓީ މެނިފެސްޓޯއެއް އެކުލަވާލުމުގެ ބޭނުމަކީ ޖިންސީ ތަފާތު ކުރުންތައް ނައްތާލުމުގައި ސިޔާސީ ފަރާތްތަކުގެ ސަމާލުކަން ހޯދައި، ކުރިއަށް އޮތް ތަނުގައި ސިޔާސަތުތައް އެކަށައަޅައި އަދި ގާނޫނުތަކަށް ބަދަލު ގެންނައިރު މިކަމަށް ރިޔާއަތް ކުރުމަށް ޕްރެޝަރ ކުރުން ކަމަށެވެ.\nމި މެނިފެސްޓޯގައި އަށް ވައުދެއް ހިމަނާފައިވާ އިރު، މީގެތެރޭގައި އަންހެނުން ބާރުވެރިކުރުމަށް ބާރު އެޅުމާއި، އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކަށް ދިމާވާ ދަތިތައް ހައްލު ކުރުމާއި، އަންހެންނަށް ކުރާ އަނިޔާއާއި ފުރައްސާރަ ހުއްޓުވުމަށް ކުރެވޭނެ ކަންކަން ހިމަނާފައި ވެއެވެ.


ނައިބު ރައީސުންގެ ބަހުސް ބާއްވައިފި |\nނައިބު ރައީސުންގެ ބަހުސް ބާއްވައިފި\nއެމެރިކާގެ ރިޔާސީ އިންތިޚާބަށް އެންމެ 27 ދުވަހަށް ވެފައުވާއިރު، އިންތިޚާބުގެ ކުރިން ބޭއްވުމަށް ހަމަޖެހިފައިވާ ނާއިބުރައީސުންގެ ބަހުސް މިއަދު ބާއްވައިފިއެވެ.\nކޯވިޑް19ގެ ރައްކާތެރިކަމުގެ ފިޔަވަޅެއްގެ ގޮތުން ބިއްލޫރި ޕާޓިޝަންތަކުން ވަކިކޮށްފައިވާ ޖަގަހަ ތަކެއްގައި ތިއްބަވައިގެން މިހާރުގެ ނާއިބް ރައީސް މައިކް ޕެންސް އަދި ޑިމޮކްރަޓިކް ޕާޓީގެ ރަނިންގ މޭޓް ކާމިލާ ހެރިސް ވަނީ އެމެރިކާގައި މިވަގުތު އެންމެ ބޮޑަށް ބަހުސް ކުރެވެމުންދާ ގިނަ މައްސަލަތަކުގައި ބަހުސް ކުރައްވާފައެވެ. މީގެތެރޭގައި އެގައުމުގެ ސުޕްރީމް ކޯޓުން ހުސްވެފައިވާ މަގާމަށް ފަނޑިޔާރަކު އައްޔަން ކުރުމާއި، މިހާރު އެގައުމުގައ ހިގަމުންދާ ނަސްލީ ހަމަނުޖެހުންތަކާއި، ކޯވިޑް ޕެންޑަމިކްގެ އިތުރުން އެގައުމުގެ އިގްތިސާދު ހިމެނެއެވެ.\nވޭތުވެދޔަި ހަފްތާގައި ބޭއްވިގެންދިޔަ ރިޔާސީ ކެނޑިޑޭޓުންގެ ބަހުސްއާއި ޚިލާފަށް ރަނިންގ މޭޓުންގެ ބަހުސް ފާހަވެގެންދިޔައީ، އެހާ ފޯރިގަދަ ނޫން ނަމަވެސް، ކެނޑިޑޭޓުންގެ ބަހުސަށްވުރެ އުފެއްދުންތެރި އަދި ދެކެނޑިޑޭޓުންވެސް އެކަކު އަނެކަކަށް އިހުތިރާމް ކުރުމާއިއެކު ކުރިޔަށް ދިޔަ ބަހުސެއްގެ ގޮތުގައެވެ.\nމިބަހުސްގައި ޑިމޮކްރަޓިކް ޕާޓީގެ ރަނިންގ މޭޓް ކާމިލާ ހެރިސް ތުހުމަތު ކުރެއްވި ގޮތުގައި، ކޯވިޑް ކާރިސާ މެނޭޖު ކުރުމުގައި އެމެރިކާ ވަނީ ފެއިލް ވެފައެވެ. އަދި އެމެރިކާގެ މުޅި ތާރީޚުގައިވެސް ކާރިސާއެއް މެނޭޖްކުރުމުގައި މިވަރުގެ ބޮޑު ފެއިލްވުމެއް އެގައުމުން ތަޖުރިބާ ކޮށްފައެއް ނުވެއެވެ. އެހެން ނަމަވެސް ރިޕަބްލިކަން ޕާޓީގެ ރަނިންގ މޭޓް މައިކް ޕެންސް ވަނީ އެމެރިކާގައި 210،000 ރައްޔިތުން މަރުވެގެން ގޮސްފައިވާ މިބަލިން އެމެރިކާ ރައްކާތެރި ކުރުމަށް އެމެރިކާގެ ރައީސް ކުރައްވަމުން ގެންދަވާ މަސައްކަތްތަކަށް ތައުރީފް ކުރައްވާފައެވެ. މިގޮތުން މައިކް ޕެންސް ވިދާޅުވިގޮތުގައި ރައީސް ޑޮނަލްޑް ޓްރަމްޕް ގެންދަވަނީ އެގައުމުގެ ރައްޔިތުންނާއިއެކީ އަމިއްލަ ނަފްސުން މިބައްޔާ ހަގުރާމަ ކުރައްވަމުންނެވެ.\nރަނިންގ މޭޓުންގެ ބަހުސް ކުރިޔަށް ދަނިކޮށް ޑޮނަލްޑް ޓަރަމްޕް އަދި ޖޯ ބައިޑްންވެސް ވަނީ ދެކެނޑިޓޭޓުންގެ ރަނިންގ މޭޓުންނަށް ތާއިދު ކުރައްވާ ޓުވީޓް ކުރައްވަމުން ގެންދަވާފައެވެ.\nއެމެރިކާގެ ރިޔާސީ އިންތިޚާބުގެ ކުރިން ދެން އިތުރު ރަނިންގ މޭޓުންގެ ބަހުސެއް ބޭއްވުމަށް ހަމަޖެހިފައެއް ނުވެއެވެ. އެހެންނަމަވެސް ރިޔާސީ ކެނޑިޑޭޓުންގެ އިތުރު ދެބަހުސް އަދި ބޭވުމަށް ހަމަޖެހިފައިވާއިރު، ދެވަނަ ބަހުސް ބޭއްވުމަށް ހަމަޖެހިފައިވަނީ މިމަހުގެ ފަނަރަވަނަ ދުވަހުއެވެ. އަދި ތިންވަނަ ބަހުސް ބޭއްވުމަށް ހަމަޖެހިފައިވަނީ އޮކްޓޯބަރ 22 ވަނަ ދުވަހުއެވެ.\nނާއިބު ރައީސުންގެ ބަހުސް މިއަދު ބާއްވާފައިވާއިރު، އެމެރިކާގެ ރައްޔިތުން މިހާރުވެސް ގެންދަނީ ރިޔާސީ އިންތިޚާބުގައި ޕޯސްޓުގެ ޚިދުމަތް (މެއިލް-އިން-ވޯޓިން) މެދުވެރިކޮށް ވޯޓު ލަމުންނެވެ. މިގޮތުން މިހާތަނަށް އައިއިރު4މިލިޔަން މީހުންވަނީ ޕޯސްޓުގެ ޚިދުމަތް ބޭނުންކޮށްގެން މިއިންތިޚާބުގައި ވޯޓު ލާފައެވެ. 2016 ވަނަ އަހަރު ބޭއްވުނު ރިޔާސީ އިންތިޚާބުގައި އެގައުމުގެ 138 މިލިޔަން ރައްޔިތުން ވޯޓު ލާފައިވާއިރު، ތަފާސް ހިސާބުތައް ދައްކާގޮތުން މިއަހަރުގެ ރިޔާސީ އިންތިޚާބުގައި އެގައުމުގެ 156 މިލިޔަން މީހުން ވޯޓު ލާނެއެވެ.\nނާއިބު ރައީސުންގެ ބަހުސް, ކާމިލާ ހެރިސް, އެމެރިކާ, އެމެރިކާގެ ރިޔާސީ އިންތޚާބު, މައިކް ޕެންސް


ކަނޑައަޅާ ބެޖެޓްގެ އިތުރަށް ބޭނުންކުރާނަމަ ރައީސްގެ ހުއްދަ ހޯދަންޖެހޭނެ – Haftha\nSun,7June, 2020, 1:56 pm\nކަނޑައަޅާ ބެޖެޓްގެ އިތުރަށް ބޭނުންކުރާނަމަ ރައީސްގެ ހުއްދަ ހޯދަންޖެހޭނެ\nސަރުކާރުގެ އޮފީސްތަކަށް ކަނޑައަޅާ ބަޖެޓުގެ އިތުރަށް ބޭނުންކުރާނަމަ، ރައީސުލްޖުމްހޫރިއްޔާގެ ހުއްދަ ހޯދަންޖެހޭ ގޮތަށް ހަމަޖައްސައިފިއެވެ.\nފިނޭންސް މިނިސްޓްރީން މިއަދު އާއްމުކުރި “ބަޖެޓް ބައިކުރުމާއި އެއް ބައިން އަނެއް ބަޔަކަށް ބަދަލުކުރުމުގެ އުސޫލު”ގައި ބުނާ ގޮތުން މިނިސްޓްރީ އަކަށް ނޫނީ މުއައްސަސާ އަކަށް ދައުލަތުން ކަނޑައަޅާ ބަޖެޓަށްވުރެ އިތުރަށް ބޭނުން ކުރުމަށް ފިނޭންސް މިނިސްޓްރީއަށް ހުއްދަ ދެވޭނީ ފަސް ޕަސެންޓު ބޮޑު ކުރުމަށެވެ.\nއަދި އެއަށްވުރެ އިތުރަށް ހަރަދު ކުރެވޭނީ ރައީސުލްޖުމްހޫރިއްޔާގެ ހާއްސަ ހުއްދައެއް ހޯދުމަށްފަހު ކަމަށް އެ އުސޫލުގައި ބުނެފައިވެއެވެ.\nއޭގެ އިތުރުން އާ އުސޫލުގައި ބުނާގޮތުން، ވަކި ހާއްސަ ކަމަކަށް ކަނޑައަޅާފައިވާ ބެޖެޓަކުން އެހެން ކަމަކަށް ބޭނުމެއް ނުކުރެވޭނެއެވެ. މިސާލަކަށް ޕަބްލިކް ސެކްޓާ އިންވެސްޓްމަންޓް ޕްރޮގްރާމް (ޕީއެސްއައިޕީ) މަޝްރޫއުތަކަށް ކަނޑައަޅާފައިވާ ބަަޖެޓުން ބައެއް އެހެން މަޝްރޫއެއް ހިންގަން ބޭނުމެއް ނުކުރެވޭނެއެވެ.\nފިނޭންސް މިނިސްޓްރީން ބުނީ، މި އުސޫލުގެ އެންމެ ބޮޑު މަގްސަދަކީ ސަރުކާރުގެ އިދާރާތަކުން ކުރާ ހަރަދުތަކަކީ ޕްލޭނާ އެއްގޮތަށް ކުރާ ހަރަދުތަކަށް ހެދުމަށެވެ. އަދި ރައްޔިތުންގެ މަޖިލީހުން ފާސްކޮށް ރައީސް ތަންފީޒު ކުރާ މިންވަރަށް ވުރެ ބަޖެޓް އިތުރު ނުކުރުމަށް ކަމަށް ފިނޭންސްއިން ބުނެފައިވެއެވެ.\nމި އުސޫލަށް އަމަލު ކުރަން ފަށާނީ އަންނަ އަހަރަށް ފާސް ކުރާ ދައުލަތުގެ ބަޖެޓުންނެވެ.\nމިގޮތަށް އާ އުސޫލެއް ފިނޭންސް މިނިސްޓްރީން ނެރެފައިވާޢިރު، މިހާރު އޮންނަ ގޮތުން ބަޖެޓެއް އޮތް ނަމަވެސް، އެ މިނިސްޓްރީއަކުން ބޭނުންވާ ހަރަދެއް ވަކި ހާއްސަ ހުއްދައެއް ހޯދުމަކާނުލާ ކުރެވޭނެއެވެ.


Jehunu thanakah kuni elhumuge aadha dhookohlan jehey: Latheef\nސާފުކުރުމުގެ ހަރަކާތް ފެށުމުގެ ގޮތުން ލަތީފް ވާހަކަދައްކަވަނީ--ކޭއޯފޮޓޯ\nޖެހުނުތަނަކަށް ކުނި އެޅުމުގެ އާދަ ދޫކޮށްލަން ޖެހޭ: ލަތީފް\nޖެހުނުތަނަކަށް ކުނި އެޅުމުގެ އާދަ ދޫކޮށްލަން ޖެހޭކަމަށާއި ތިމާގެ ވެށި ސާފުތަނެއްގެ ގޮތުގައި ބޭއްވުމަށްޓަކާ ހުރިހާ ރައްޔިތުންވެސް މަސައްކަތް ކުރުމަށް ކުޅުދުއްފުށީ ކައުންސިލްގެ ރައީސް ގޮވާލައްވައިފި އެވެ.\nތިމާވެށީގެ ހައްގުގައި ވަކާލާތުކުރާ އަމިއްލަ ގުރޫޕެއްކަމަށްވާ ބިލީފް އާއި ދި އެމެރިކަން ސެންޓަރ އޮފް މޯލްޑިވްސް އަދި ގިނަ ބަޔަކު ގުޅިގެން މިއަދު ހަވީރު ކުޅުދުއްފުށީ އަތިރިމަތި ސާފުކުރުމުގެ ޕްރޮގްރާމް ފައްޓަވައިދެއްވަމުން ކައުންސިލް ރައީސް އަބުދުލް ލަތީފް ވިދާޅުވީ އެކި ހަރަކާތްތަކުގައި އުޅެފައި ނިންމާލާފައިދާއިރު ކުނީގެ ގޮތުގައި ބޭނުންކުރާ ގިނަ އެއްޗެހިތަކެއް ދަނީ އެތިބިތާކަށް ދޫކޮށްލާފަ ކަމަށާއި އެފަދަ އާދަތައް ދޫކޮށްލަން ޖެހޭ ކަމަށެވެ.\nއޭނާ ވިދާޅުވީ މިފަދަ ސާފުކުރުމުގެ ގިނަ ހަރަކާތްތަކުގައި ނަގަން ޖެހެނީ އެގޮތަށް އެކިއެކި ސަރަހައްދުތަކަށް އުކާލެވިފައި ހުންނަ ކުނީގެ ބާވަތްތައް ކަމަށެވެ.\n" ދަތުރެއް ދިޔަކަމުގައި ވިޔަސް މާހެފުމެއް ބޭއްވިކަމުގައި ވިޔަސް ކުޅިވަރު ހަރަކާތެއްގައި އުޅުންކަމުގައި ވިޔަސް ބޭނުންކޮށް ހުންނަ ތަކެތި (ފުޅި އާއި ޕެކެޓް ފަދަ ތަކެތި) އެއްވެސް ވަރަކަށް މަގުމައްޗަށް ނުވަތަ ގޮނޑުދޮށަށް ނުވަތަ އެކި ތަންތަނަށް ނުއުކުމަށް އާދައެއް އެބަ ގެންގުޅެން ޖެހޭ". ލަތީފް ވިދާޅުވި އެވެ.\nސާފުކުރުގެ ހަރަކާތުގެ ތެރެއިން--ކޭއޯފޮޓޯ\nކުޅި އެޅުމަށް އަބަދުވެސް ޑަސްބިން ފަދަ ތަކެތި ބޭނުންކުރުމަށާއި އަދި ޑަސްބިން ނުހުންނަށް ތަންތާގައި ނަމަ އެފަދަ ތަކެތި ގެއަށް ގެންގޮސް ޑަސްބިނަށްލުމަށް އޭނާ އެދިލެއްވި އެވެ.\n"ސްކޫލު ދައުރު ނިމުމަށްފަހުވެސް އެބަޖެހޭ މިއާދަ އެބަޖެހޭ ގެންގުޅެން. މިއީ އެއްދުވަހުން ދެވަހުން ކުޅެވޭނެ ކަންތައްތަކެއް ނޫން. އަބަދުވެސް މިއާދަ ގެންގުޅެން އެބަޖެހޭ. ހުރިހާ ފަރާތްތަކުންވެސް ތިމާވެށި ސާފުތަނެއްގެ ގޮތުގައި ބޭއްވުމަށްޓަކާ މަސައްކަތް ކުރަން އެބަޖެހޭ." ލަތީފް ވިދާޅުވި އެވެ.\nބިލީފްގެ ފައުންޑަރ އަފާ ހުސެއިން ވާހަކަދައްކަނީ--ކޭއޯފޮޓޯ\nބިލީފާއި ދި އެމެރިކަން ސެންޓަރު ގުޅިގެން ކުރިއަށް ގެންދިޔަ މި ޕްރޮގުރާމުގައި ކުޅުދުއްފުށީ ކައުންސިލާއި އެންވަރަމެންޓް މިނިސްޓްރީ، އެޑިއުކޭޝަން މިނިސްޓްރީ، ފަވޮޕެކްގެ އިތުރުން ޖަލާލުއްދީން ސްކޫލާއި ހދ އަތޮޅު ތައުލީމީ މަރުކަޒު އަދި އަފީފުއްދީން ސްކޫލް ބައިވެރިވި އެވެ.


HEYRIYA| Ha. Dhidhoo: Aabaadhee Bodu 10 Rashuge Therein Ehme Kuh Madhu Rah! - Vaguthu\nހޭރިޔާ: ހއ.ދިއްދޫ - އާބާދީ ބޮޑު 10 ރަށުގެ ތެރެއިން އެންމެ ކުށްމަދު ރަށް!\n(ހއ.ދިއްދޫ) ރާއްޖޭގެ އެންމެ އުތުރުގައި އޮންނަ ތިލަދުންމަތީ އުތުރުބުރީ ދިއްދޫ ނުވަތަ ހއ ދިއްދޫ އަކީ އެ އަތޮޅުގެ ވެރިކަން ކުރާ ރަށެވެ. އާއްމުކޮށް އަތޮޅުގެ ވެރިކަން ކުރާ ރަށްތަކުގައި އާބާދީ ބޮޑުވެފައި އަތޮޅުގެ އެހެން ރަށްތަކާއި އަޅާ ކިޔާއިރު ކުށްތައް ވެސް ގިނަ ވާނެއެވެ. ނަމަވެސް ދިއްދޫ ހާއްސަވެފައި ވަނީ މިއާއި މުޅިން ޙިލާފަށް ކަންތައް އޮތުމުންނެވެ. އެރަށުގެ އާބާދީ އަކީ އަތޮޅުގެ އެންމެ ބޮޑު އާބާދީ ނަމަވެސް، ރަށުގެ ރައްޔިތުން ކުށް ކުރާ އަދަދު ހައިރާން ކުރުވާހައި ވަރަށްވެސް މަދެވެ.\n5،000 ވަރަކަށް މީހުންގެ އާބާދީ އެއް އޮންނަ ދިއްދޫ އަކީ ރާއްޖޭގެ އެންމެ އާބާދީ ބޮޑު 10 ރަށުގެ ތެރޭގައި ހިމެނޭ ރަށެކެވެ. ދިއްދޫ ރައްޔިތުންނަކީ ހިތްހެޔޮ، ވަރަށް މަސައްކަތްތެރި ބަޔަކު އުޅޭ ރަށެއްކަން ފާހަގަ ކުރެވޭއިރު ފާއިތުވެދިޔަ އަހަރު ރާއްޖޭގެ އެންމެ އާބާދީ ބޮޑެތި ރަށްތަކުގައި ކުށްތަކަށް އަރައިގެންފައިވާ އަދަދު "ވަގުތު ހޭރިޔާ"ގެ ޓީމުން ސާފު ކޮށްލިއިރު ދިއްދޫ އޮތީ އެންމެ ކުށް މަދު ރަށުގެ ގޮތުގައި ލިސްޓުގެ އެއް ވަނާގައެވެ.\nއެ ލިސްޓަށް ބަލައިލުމަށް ފަހުގައި ދިއްދޫ އަކީ އެންމެ ކުށްމަދު ރަށްކަން ގަބޫލުކުރަން މާ އުނދަގުލެއް ނުވިއެވެ. އަޅުގަނޑުމެން ރަށު ތެރޭގައި ހަރަކާތްތެރިވާ އިރުގައިވެސް ރަށް އޮންނަނީ ވަރަށް އަމާންކޮށެވެ. ރަށުގެ ރައްޔިތުން އަޅުގަނޑުމެންނާއި ކުރިމަތިލަނީ ހިތްހެޔޮކަމާއި އެކު ހިނިތުންވަމުންނެވެ. ރޭގަނޑު ރަށުގެ ގިނަ ގެތައް ހުންނަނީ ތަޅު ނުލައެވެ. ފިހާރަތަކުން ދޮންކެޔޮ ފިހާރަ ދޮރުމަތީ އެލުވާފައި ހުންނައިރު ކެޔޮތައް ހަލާކުވިއަސް އެތަކެތީގައި އަތްލާނެ މީހަކު ނުވެއެވެ. ބަައެއް މީހުން އަގުބޮޑެތި މުދާތައް ގުދަންތަކަށް ލައި، ތަޅުލާފައި ބެހެއްޓުމުގެ ބަދަލުގައި ކުޑަ ވަށާފާރެއްގެ ތެރޭގައި މާބޮޑަށް ނުފޮރުވައި ބަހައްޓަނީ އެގޮތަށް ބެހެއްޓިއަސް މުދާތައް ނުގެއްލޭނެ ކަމުގެ ޔަގީންކަން އޮންނާތީއެވެ. މި ރަށަކީ މަސްތުވާތަކެއްޗާއި ވަރަށް ދުރު ރަށެއްކަން ރައްޔިތުންނާއި ޒުވާނުންނާއި ވާހަކަ ދައްކާލުމުން ސާފުވިއެވެ. މިސްކިތްތަކުގައި އުމުރުން ދުވަސްވީ މީހުންނެކޭ އެއްވަރަށް ކުޑަކުދިންނާއި ޒުވާނުންވެސް ފެނެއެވެ. މިއީ އަހްލާގު ރަނގަޅު މުޖްތަމައު އަކުން ފެންނާނޭ ފަދަ ސިފަތަކެއްކަން ގައިމެވެ.\nވޭތުވެދިޔަ 2020 ވަނަ އަހަރު ފުލުހުންގެ ތަފާސް ހިސާބުތަކުން ދައްކާ ގޮތުގައި ދިއްދޫ އިން ރިޕޯޓު ކުރެވިފައި ވަނީ އެންމެ 83 މައްސަލައެވެ. މީގެ ތެރޭގައި މަސްތުވާތަކެތީގެ3މައްސަލަ އަކާއި، ޓްރެފިކްގެ9މައްސަލަ އަކާއި، ޖިންސީ ފުރައްސާރަ އާއި ގެވެށި އަނިޔާގެ 1 މައްސަލައިގެ އިތުރުން ހަމަނުޖެހުމުގެ4މައްސަލަ ރިޕޯޓު ކުރެވިފައިވެއެވެ. މީގެ އިތުރުން ދެން ހިމެނެނީ ވައްކަމުގެ 13 ކޭސް އާއި ތަކެއްޗައް ގެއްލުން ދިނުމުގެ 11 ކޭސްގެ އިތުރުން، އެހެނިހެން 41 މައްސަލައެކެވެ. މިއީ އެހެން އަތޮޅުތަކުގެ ވެރިކަން ކުރާ ރަށްތަކާއި އާބާދީ ބޮޑެތި އެހެން ރަށްތަކާއި އަޅާކިޔާއިރު ވަރަށް މަދު އަދަދެއްކަން ފާހަގަކޮށްލެވެއެވެ.\nހއ. ދިއްދޫ މަގުމަތިން ކުޅުންތެރިންތަކެއް ހިނގާފައި ދަނީ -- ވަގުތު އިމޭޖެސް: އިބްރާހިމް ޝާބިލް\nމިކަމާއި ގުޅޭގޮތުން ހއ. އަތޮޅު ކައުންސިލްގެ ދިއްދޫ މެމްބަރު އަދި އެމްޑީޕީ ޓިކެޓުގައި އެރަށު ކައުންސިލް ރައީސް ކަމަށް ވާދަ ކުރައްވާ އަބްދުﷲ ސިރާޖް ވިދާޅުވެފައި ވަނީ ދިއްދޫގައި ކުށްތައް މަދީ އެންމެ ކުރީންސުރެ ރަށުގެ ރައްޔިތުން ނުބައި މަގުން ދާން ބޭނުން ނުވާތީ ކަމަށާއި، މަސްތުވާތަކެތި ފަދަ ކަންކަން ރަށު ތެރޭގައި ކުރާކަން އެނގިއްޖެނަމަ ރައްޔިތުން ނިކުމެ އެފަދަ ބަޔަކު ފުލުހުންނާއި ހަވާލު ކުރާނެ ކަމަށެވެ.\n”ކޮންމެ ތަނެއްގައިވެސް ހުރިހާ ކަމެއްވެސް އޮންނާނެ. ތަފާތު ވަނީ އޭގެ މިންވަރު. އެކަމަކު މިރަށުގައި މަސްތުވާތަކެތި ނެތޭ ބުންޏަސް ދޮގަކަށް ނުވާނެ. ދިއްދޫ މެދުވެރިކޮށް ޓްރެފިކް އެބަކުރޭ އެއްރަށުން އަނެއް ރަށަށް. މިރަށަކީ އަތޮޅުގެ ސެންޓަރަލް ޕޮއިންޓްކަމުން ހުރިހާ ދިމާލަކުން ފެރީތައް އާދޭ ދިއްދޫ އަށް. މިގޮތަށް އެންމެ ފަހުންވެސް މިދިޔަ އަހަރު ފުލުހުން އަތުލައިގަތީ ދިއްދޫ މެދުވެރިކޮށް ދަތުރުކުރާ ފެރީއެއްގެ ކޭޝިއަރަކު. އޭނާ އެންމެ އިސްކޮށް އެކަން ކުރަން އުޅުނީ“ ސިރާޖް ވިދާޅުވިއެވެ.\nހއ. ދިއްދޫ އަތޮޅު ކައުންސިލް މެމްބަރު އަބްދުﷲ ސިރާޖް - ވަގުތު އިމޭޖަސް: އަހްމަދު މަމްދޫޙް\nއެބޭފުޅާ އިތުރަށް ވިދާޅުވީ މަގުމަތިން ކަންތައް ނިންމުމަކީ އެންމެ ރަނގަޅު ގޮތް ނޫން ނަމަވެސް، ރަށުގައި އެފަދަ ކަމެއް ހިނގާނަމަ ރައްޔިތުން ނިކުމެ އެފަދަ ބަޔަކު ފުލުހުންނާއި ހަވާލުކުރާނެ ކަމަށާއި ރަށު ތެރެއިން އެފަދަ ކަމެއް ކުރުމުގެ އެއްވެސް ފުރުސަތެއް ރައްޔިތުން ނުދޭނެ ކަމަށެވެ.\nމި ލިސްޓުގެ އެހެން ރަށްތަކަށް ބަލާއިރު ކުޅުދުއްފުށިން ޖުމްލަ 735 ކޭސް، އޭދަފުށިން 97 ކޭސް، ނައިފަރާއި ކުޑަހުވަދޫ އިން 244 ކޭސް އަދި ތިނަދޫ އިން 405 ކޭސް ފާއިތުވެދިޔަ އަހަރު ވަނީ ހުށަހަޅާފައެވެ. ފުވައްމުލަކުން 1،419 ކޭސް ހުށަހަޅާފައި ވާއިރު އައްޑޫގެ ހިތަދޫ އިން ވަނީ 1،400 ކޭސް ހުށަހަޅާފައިކަން ފާހަގަކޮށްލެވެއެވެ.\nދިއްދޫގައި ކުށްތަކަށް އަރައިގަންނަ މިންވަރު އާބާދީ ބޮޑު ރަށަކާއި އަޅާކިޔާއިރު ނިސްބަތުން ދަށް ނަމަވެސް އެރަށުގައި ކުރާ ކުށްތަކަށް ބޮޑު ސަމާލުކަމެއް ލިބޭކަމީ އެންމެންނަށްވެސް އިނގޭ ހަގީގަތެކެވެ. މިގޮތުން މީގެ އަހަރުތަކެއް ކުރިން އެރަށުގެ ދަނޑުތަކުގެ ޓާފްތައް ނަގައި އުކާލުމާއި، ލޯންޗުތައް ގޮއްވުންފަދަ ކުށްތަކަކީ މުޅި ރާއްޖެ އަށް ސަމާލުކަން ލިބުނު ކަންކަމެވެ.\nއަމާން ވެށިތަކުގައި އެންމެންވެސް ދިރިއުޅެން ބޭނުންވާއިރު ދިއްދޫ އަކީ ތަރައްގީވެ، އަމާންކަން މަތީގައި އޮތް ވެއްޓެއްކަމުން އަތޮޅުގެ އެހެނިހެން ރަށްތަކުންވެސް އާއިލާ އާއިއެކު ދިއްދޫ އަށް ހިޖުރަވެސް ކޮށް ހަދައެވެ. ދިއްދޫ އަކީ ކުށްމަދު، އަހްލާގު ރަނގަޅު ރައްޔިތަކު ދިރިއުޅޭ ރަށެއް ކަމުގައިވާއިރު، ހުރިހާ ރަށަކުންވެސް ކުށްމަދު މުޖުތަމައު އެއް ބިނާކުރުމަށް ދިއްދޫ މިސާލެއްގެ ގޮތުން ނެގުން ރަނގަޅެެވެ.\nއޭޕްރީލް 8, 2021 22:09\nއަހަންނަކީ ވަށަފަރު މީހެއް. ވިސްނުން އެބަހުރި ދިއްދޫ އަށް ހިޖުރަަކުރަން. މުސްތަގުބަލު އެބައޮތް. އިރާދަކުރެއްވިޔާ މާތްﷲ މިކަމުގައި އަހަންނަ އަލި މަގެއް ދައްކަވާނެ\nއޭޕްރީލް 9, 2021 00:55\nއޭޕްރީލް 9, 2021 02:36\nމިކަމާ ވަރަށް ނުރުހޭނެ އިހަވަންދޫ މީހުން. އެމީހުން އެއީ އަތޮަޅުގެ 3ވަނަ އެކަމަކު އަބަދުވެސް ދިއްދޫ އާ ހޯރަފުއްޓަ ޖެހިގަނެެން އުޅޭނި. ވަރަށް ފޫހިވާ ބައިގަޑެއް އެއީ\nއޭޕްރީލް 9, 2021 07:05\nކުށްމަދުވީމަ މީގެ ގަރުނެއް ކުރިން ހިނގި ކަންކަމުގެ ވާހަކަ ދައްކަ ދައްކަ ތިބެން ޖެހެނީ. ހަގީގަތް މިއޮތީ ފެންނަން. ދިއްދޫ ދނީ ބާރަށް ކުރިއަށް!


Anekkaaves Bitcoin ge agu dhashah - Dhiyares\nމި ހަފުތާއަކީ ބިޓްކޮއިނުގެ އަގު އެންމެ ބޮޑަށް ދަށަށް ދިޔަ ހަފުތާ\nބިޓްކޮއިނުގެ އަގު މައްޗަށް އެރުމަށްފަހު އަނެއްކާވެސް އަގު ވެއްޓި، 30،000 ޑޮލަރަށްވުރެ ދަށަށް ބިޓްކޮއިނުގެ އަގު ހުކުރުދުވަހު ހިނގައްޖެއެވެ. އަގަށް އައި މި ބަދަލާއެކު ކްރިޕްޓޮކަރަންސީ ބޫމާމެދު ބޮޑެތި ސުވާލުތަކެއް އަނެއްކާވެސް ފެންމަތިވެއްޖެއެވެ.\nއޭޝިޔާގެ ޓްރޭޑިންއަށް ބަލާއިރު ބިޓްކޮއިނުގެ އަގު %7.7 ދަށަށް ގޮސް ގާތްގަނޑަކަށް 28،818 އެމެރިކާ ޑޮލަރަށް ވެއްޓުނެވެ. އެއަށްފަހު މަޑުމަޑުން ބިޓްކޮއިނުގެ އަގު އުފުލި 30،000 ޑޮލަރަށްވުރެ ކުޑަ ތަންކޮޅެއް މައްޗަށް އުފުލިގެން ދިޔައެވެ. މާޗު މަހުގައި ކޮވިޑް ބަލިމަޑުކަމުގެ އަސަރު މާލީ ބާޒާރުތަކަށް ވާސިލުވީ ފަހުން، މިއީ ބިޓްކޮއިނަށް ކުރިމަތިވާ އެންމެ ދަށް ހަފުތާއެވެ.\nއޮސަންޑާ ޔޫރަޕުގެ ބާޒާރުގެ އަގުތައް ތަހުލީލުކުރައްވާ މުހައްލިލު ކްރެއިގް އާލަމް ބްލޫމްބާގު ނޫހަށް މައުލޫމާތު ދެމުން ބުނެފައިވަނީ މި އަގުގައި ބިޓްކޮއިން އޮތީ ވަރަށް ނާޒުކު ފައްތަރެއްގައި ކަމަށެވެ. އަދި މިހާރު ހުރި އަގަށްވުރެ ދަށަށް ދިއުމަކީ ކުރު ރާސްތާގައި ބިޓްކޮއިނާއި ޖުމްލަކޮށް ކްރިޕްޓޮކަރަންސީއަށް ވަރަށް ނޭދެވޭ އަސަރުކުރާނެ ކަމެއް ކަމުގައިވެސް އޭނާ ފާހަގަކުރިއެވެ. އަދި 20،000 ޑޮލަރާ ހަމައަށް އަގު ދަށްވުމަކީ އެކަށީގެންވެއެވެ.\nބިޓްކޮއިނުގެ އަގު ޖަނަވަރީ މަހުގައި ގާތްގަނޑަށް 42،000 ޑޮލަރަށް އަރައިގެން ދިއުމާއެކު، ބިޓްކޮއިނުގެ އަގަށް އައި ހެޔޮ ބަދަލުގެ ފަހަތުގައިވާ ސަބަބާ ގުޅޭ ބޮޑު ބަހުސެއް އުފަންވިއެވެ. ބިޓްކޮއިން ފަންޑާއި، ބިލިއަނަރުންނާއި، ދުވާލު ވިޔަފާރިކުރާ މީހުންނާއި، މުއައްސަސީ ފެންވަރުގައި އިންވެސްޓުކުރާ އިންވެސްޓަރުންނަކީ ބިޓްކޮއިނުގެ އަގު އުފުލުނު ސަބަބުތައް ކަމުގައި ބައެއް މީހުން ބުނާ ސަބަބުތަކެވެ.\nބައެއް މުހައްލިލުން ދެކޭ ގޮތުގައި މި ހަފުތާގައި ބިޓްކޮއިނުގެ އަގު ވެއްޓުމަށް މެދުވެރިވި އެއް ސަބަބަކީ ކްރިޕްޓޮ ކަރަންސީއަކީ ޓެރަރިސްޓުންނާއި މުޖުރިމުން މާލީ ކަންކަމުގައި ބޭނުންކުރާ ވަސީލަތެއް ކަމަށް ދޭހަވާ ގޮތަށް، އެމެރިކާގެ ޓްރެޝަރީ ސެކްރެޓަރީ (ފިނޭންސް މިނިސްޓަރު)ގެ މަޤާމަށް ބައިޑެން އައްޔަންކުރެއްވި ޖަނެޓް ޔެލެން ވިދާޅުވުމެވެ.\nއަގުތައް ވިޔަފާރި ފައިދާ ބިޓްކޮއިން\nބިޓްކޮއިންގެ އަގު ވަރަށް ބޮޑަށް ވެއްޓިއްޖެ\nބިޓްކޮއިނުގެ އަގު އަނެއްކާވެސް ރެކޯޑު މިންވަރަކަށް މައްޗަށް\nޓެސްލާއިން އިންވެސްޓު ކުރުމާއި އެކު ބިޓްކޮއިންގެ އަގު ރެކޯޑު މިންވަރަކަށް މަތިވެއްޖެ\nބިޓްކޮއިނަށް އިންވެސްޓުކުރި މީހުންގެ ހުރިހާ ފައިސާއެއް ގެއްލިދާނެ ކަމުގެ އިންޒާރު


Ministry ah husha'alhaa ehves mahsala eh nubalaa dhuleh nukohllan: Zifleen – Iru\nމިނިސްޓްރީއަށް ހުށައަޅާ އެއްވެސް މައްސަލައެއް ނުބަލާ ދުލެއް ނުކޮށްލަން: ޒިފްލީން\nޖެންޑަރ މިނިސްޓަރީއަށް ހުށައަޅާ އެއްވެސް މައްސަލައެއް ނުބަލާ ދޫކޮށްލާފައި ނުވާނެ ކަމަށާއި، ދުވަހުން ދުވަހުން މައްސަލަތައް ބަލަމުން އަންނަ ކަމަށް ޖެންޑަރ މިނިސްޓްރީގެ ސްޓޭޓް މިނިސްޓަރު ޒިފްލީނާ ހަސަން ވިދާޅުވެއްޖެއެވެ.\nރާއްޖެޓީވީގެ ޕްރޮގްރާމެއްގައި ވާހަކަދައްކަވަމުން ޒިފްލީނާ ވިދާޅުވީ މިހާރު ޖެންޑަރ މިނިސްޓަރުގެ މަގާމުގައި ހުންނެވި އައިޝަތު މުހައްމަދު ދީދީ މަގާމަށް އައްޔަނުކުރެވުނު އިރު ބެކްލޮކްގައި ގިނަ މައްސަލަތަކެއް ހުރި ކަމަށެވެ. ނަމަވެސް، މިހާރު ގިނަ މައްސަލަތަކަށް ދުވަހުން ދުވަހަށް އެޓެންޑްވެ ބަލަމުންދާކަން ވެސް ޒިފްލީނާ ފާހަގަކުރެއްވިއެވެ.\nޖެންޑަރ މިނިސްޓްރީގެ ތެރޭގައި ވެސް ރަނގަޅުކުރަން ޖެހޭ ކަންކަން ހުރިކަން ފާހަގަކުރައްވައި ޒިފްލީނާ ވިދާޅުވީ އެ މަސައްކަތްތައް މިހާރު ކުރެވެމުންދާ ކަމަށެވެ.\nއެގޮތުން ޕްލޭންތައް ހެދި ކުރިއަށްވުރެ ފުޅާ ދާއިރާއެއްގައި ހުރިހާ މަސައްކަތްތަކެއް ކުރެވެމުންދާކަން އޭނާ ފާހަގަކުރެއްވިއެވެ. ޒިފްލީނާ ވިދާޅުވީ މިނިސްޓްރީއަށް ހުށަހަޅާފައިވާ އަނިޔާގެ މައްސަލަތަކުގެ ތެރޭގައި ޖިންސީ ފުރައްސާރަ މައްސަލަ، އާއިލާތަކުގެ މައްސަލަތަކުގެ އިތުރުން ކުޑަ ކުދިންނާ ގުޅުންހުރި މައްސަލަތައް ހިމޭނޭ ކަމަށެވެ.\nޒިފްލީނާ ވިދާޅުވީ ކޮވިޑް-19 އާ ގުޅިގެން މިނިސްޓްރީގެ މެންޑޭޓް ތެރޭގައި ނުހިމެނޭ ގިނަ މަސައްކަތްތަކެއް ކުރި ކަމަށާއި، މިހާރު ވެސް ގިނަ ކަންކަން ބަލަމުންދާ ކަމަށެވެ.\nއެމްއެންޑީއެފްގެ ޑޯނިއަރ ފްލައިޓުގައި ހާލު ބޮޑުވެފައިވާ ތުއްތުކުއްޖަކު އުފުލައިފި\nއެގޮތުން މާލޭގައި ގެދޮރުނެތި ދިރިއުޅޭ މީހުންނާއި، މަގުމަތީގައި ސަލާން ޖަހާ މީހުންނާއި، މާލޭގައި ތޮށްޖެހިގެން ދިރިއުޅެމުންދާ އާއިލާތަކާއި، ޑްރަގްގެ ޝިކާރައަކަށްވެ މަގުމަތީގައި އުޅޭ މީހުންގެ އިތުރުން އެކިއެކި ސަބަބުތަކާ ހުރެ ވަރަށް ހާލުގައި ދިރިއުޅޭ އެތައް ބަޔަކަށް މިނިސްޓްރީގެ ފަރާތުން ވަރަށް ގާތުން މޮނިޓަރކޮށް އެހީތެރިކަން ފޯރުކޮށްދިން ކަމަށް ޒިފްލީނާ ވިދާޅުވިއެވެ.\nޒިފްލީނާ ވިދާޅުވީ ޚާއްސަ ޕްލޭންގެ ދަށުން ކުރެވުނު މަސައްކަތުގެ ތެރެއިން ފުލް ލޮކްޑައުންއާއެކު މާލެ ސިޓީގެ މަގުތައް އޮތީ ވަރަށް އަމާންކޮށް ކަމަށާއި، ފުލްލޮކްޑައުންއަކަށް ދިޔަ ނަމަވެސް ކޮންޓްރޯލް ނުކުވޭ ވަރަށް އިޖްތިމާއީ މައްސަލަތައް ފެންމަތިވެގެން ނުދާ ކަމަށެވެ.


Aishwarya Rai aai dharifulhu admitokoffi | Mihaaru\nއައިޝްވާރިއާ ދަރިފުޅާ އެކު.\nއައިޝްވާރިއާ އާއި ދަރިފުޅު.\nއައިޝްވާރިއާ އާއި ދަރިފުޅު ހޮސްޕިޓަލްގައި އެޑްމިޓްކޮށްފި\n18 ޖުލައި 2020 - 09:134comments\nބޮލީވުޑްގެ ބަތަލާ އައިޝްވާރިއާ ރާއީ އާއި ދަރިފުޅު އަރަދިއާ ބައްޗަން ކޮވިޑް-19 އަށް ޕޮޒިވްވެ، ހޯމް ކަރަންޓީނުގައި ބައިތިއްބައިގެން ފަރުވާދެމުން އަންނަނިކޮށް ހާލު ގޯސްވާތީ ހޮސްޕިޓަލްގައި އެޑްމިޓްކޮށްފި އެވެ.\nއިންޑިއާގެ ނޫސްތަކުން ބުނި ގޮތުގައި ދެމައިން ވެސް ހުކުރު ދުވަހު އެޑްމިޓްކުރީ މުމްބާއީގެ ނަނަވާތީ ހޮސްޕިޓަލްގަ އެވެ. އެތަނުގައި އައިޝްވާރިއާގެ ފިރިމީހާ އަބީޝެކް ބައްޗަނާއި ބަފައިބެ އަމީތާބް ބައްޗަން އެޑްމިޓްކޮށް ފަރުވާ ދެމުން އަންނަނީ މި މަހުގެ 11 އިން ފެށިގެންނެވެ.\nއައިޝްވާރިއާ އާއި 8 އަހަރުގެ ދަރިފުޅު ކޮވިޑް-19 އަށް ޕޮޒިޓްވީ މި މަހުގެ 12 ވަނަ ދުވަހު އެވެ. އެ ދެމައިންނަށް ހޯމް ކަރަންޓީނުގައި ފަރުވާ ދެމުން ދަނިކޮށް ހޮސްޕިޓަލްގައި އެޑްމިޓްކުރީ ސިއްހީ ގޮތުން ކޮން ކަހަލަ ނުރައްލެއް ދިމާވެގެން ކަމަށް ސާފެއް ނުވެ އެވެ.\nނަމަވެސް އެޑްމިޓްކުރި ފަހުން އަމީތާބް އަންނަނީ ޓްވިޓާގައި އާއިލާގެ މީހުންގެ ހާލު ގޯސް ނޫން ކަމަށާއި ފޭނުން ކަންބޮޑުނުވުމަށް އިލްތިމާސްކުރަމުންނެވެ.\nބައްޗަން އާއިލާވެގެން ދިޔައީ ބޮލީވުޑްގެ މަޝްހޫރު ތަރިންތަކެއް ކޮވިޑް-19 އަށް ޕޮޒިޓިވްވި ފުރަަތަމަ ފަހަރަށެވެ. މިކަމާ ގުޅިގެން އެ އާއިލާގެ ގިނަ ބަޔަކާއި އެ މީހުންގެ މުވައްޒަފުންތަކެއް ވެސް ޓެސްޓްކޮށްފައިވެ އެވެ. އެކަމަކު އެންމެން ވެސް ނެގަޓިވް އެވެ.\nAishwarya Rai ves covid-19 ah positivejje\nއަދި ބައްޗަން އާއިލާ މުމްބާއީގައި ދިރިއުޅޭ ގެ ޖަލްސާ ހުރި ސަރަހައްދު ކޮންޓައިންމަންޓް ޒޯނެއްގެ ގޮތުގައި ކަނޑައަޅައި، ޑިސްއިންފެކްޓްކުރުމުގެ މަސައްކަތް ވެސް ކޮށްފައިވެ އެވެ.\nއިންޑިއާގައި ކޮންޓްރޯލް ނުވެ، ކޮވިޑް-19 ފެތެރެމުންދާ އިރު، ބަލި ޖެހުނު މީހުންގެ އަދަދު މިހާރު ވަނީ މިލިއަނަކަށް އަރައިފަ އެވެ. އަދި އިންޑިއާގެ ފިލްމީ ތަރިން ދިރިއުޅޭ މުމްބާއި ހިމެނޭ މަހާރަޝްތުރާ ސްޓޭޓަކީ މިހާތަނަށް އެ ގައުމުން އެންމެ ގިނަ އަދަދަކަށް މީހުން ބައްޔަށް ޕޮޒިޓިވް ސްޓޭޓް ވެސް މެ އެވެ.\nAbhishek Bachchan ves covid-19 ah positive\nއިތުރު ލިޔުންތައް ބޮލީވުޑް އިންޑިއާ މުމްބާއީ އަމީތާބް ބައްޗަން އަބީޝަކް ބައްޗަން އައިޝްވާރްޔާ ރާއީ\nއައިޝްވާރިއާ އާއި ދަރިފުޅު ކޮވިޑުން ރަނގަޅުވެއްޖެ\nއައިޝްވާރިއާ އާއި ދަރިފުޅު ކޮވިޑް-19 އަށް ޕޮޒިޓިވް\n12 hours ago 13


Raees, memberunah: Budget kuda kuraakah nujehey, faaskohdhevvaa! | Jazeera\tރައީސް، މެންބަރުންނަށް: ބަޖެޓް ކުޑަ ކުރާކަށް ނުޖެހޭ، ފާސްކޮށްދެއްވާ! - Jazeera\nރައީސް، މެންބަރުންނަށް: ބަޖެޓް ކުޑަ ކުރާކަށް ނުޖެހޭ، ފާސްކޮށްދެއްވާ!\nމޫސާ ރަޝީދު November 19, 2020 173 views0\nއަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހަޅާފައި ވަނީ ރަނގަޅު ބަޖެޓެއް ކަމަށާއި އެ ބަޖެޓް ފާސް ކުރަން ޖެހޭ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައްޔިތުންގެ މަޖިލީހަށް ހުށަހަޅާފައިވާ ބަޖެޓާ ގުޅޭ ގޮތުން ރައްޔިތުންގެ މަޖިލީހުގައި ހޫނު ބަހުސްތަކެއް ކުރެވެމުންދާއިރު ރައްޔިތުންގެ މަޖިލީހުގެ ރައީސް މުހައްމަދު ނަޝީދު އާއި ބައެއް އެމްޑީޕީ މެންބަރުން އަދި އިދިކޮޅު މެންބަރުން ވެސް ބަޖެޓާ ގުޅިގެން ބޮޑެތި ކަންބޮޑުވުން ވަނީ ފާޅުކޮށްފަ އެވެ. އަދި ބަޖެޓަށް ވޯޓު ދިނުމަށް ބައެއް މެންބަރުން ދެކޮޅު ވެސް ވަނީ ހައްދަވައިފަ އެވެ.\nހއ. ހޯރަފުށީ އެއާޕޯޓް ހުޅުވުމުގެ ރަސްމިއްޔާތުގައި ވާހަކަފުޅު ދައްކަވަމުން ދައުލަތުގެ ބަޖެޓަށް އިޝާރަތް ކުރައްވާ ރައީސް ސޯލިހު ވިދާޅުވީ ސަރުކާރުން ހުށަހަޅާފައި ވަނީ މިއަދުގެ ދަތި އުނދަގޫ ހާލަތަށް ބަލާފައި ރަނގަޅު ބަޖެޓެއް ކަމަށެވެ. ކޮވިޑް-19 އާ ގުޅިގެން ކުރިމަތިވެފައިވާ އުނދަގޫ ވަގުތުތަކުގައި ކުރަން ޖެހޭނެ އެންމެ މުހިންމު ކަމަކީ ރައްޔިތުންނަށް އެހީތެރިކަން ފޯރުކޮށް ދިނުން ކަމަށާއި މިދިޔަ ދުވަސްތަކުގައި ވެސް ކުރަމުން މިގެންދަނީ އެ މަސައްކަތް ކަމަށް ރައީސް ސޯލިހު ވިދާޅުވި އެވެ.\n"އިރާދަކުރެއްވިއްޔާ އަޅުގަނޑުމެން މިއައީ ވަރަށް ރަަނގަޅުށް އެކަން ކުރަމުން. ދައުލަތުގެ އެއްވެސް މަސައްކަތުގައި ހުރި އެއްވެސް މީހަކު ވަޒީފާއަކުން ވަތްކެއް ނުކުރަން. މުސާރައެއް ކުޑައެއް ނުކުރަން. މަސް ނިމެންވާއިރަށް އެމީހަކަަށް ދޭންވާ މުސާރަ ދީފަ ވާނީ. މިއީ ދަތި ވަގުތެއް އެހެން ނަމަވެސް އަޅުގަނޑު ގަބޫލު ކުރާ ގޮތުގައި މިވަގުތަކީ ފައިސާ ހޯދައިގެން ނަމަވެސް މިކަންތައް ކުރަން ޖެހޭ ވަގުތު،" ރައީސް ސޯލިހު ވިދާޅުވި އެވެ.\nރައީސްގެ ވާހަކަފުޅުގައި ވަނީ ބަޖެޓުގައި ހިމެނޭ ބައެއް މުހިންމު ކަންކަން ފާހަގަ ކުރައްވާފަ އެވެ. އެގޮތުން ސިއްހީ ދާއިރާއަށް ހަތަރު ބިލިއަން ރުފިޔާ، ތައުލީމީ ދާއިރާއަށް 3.9 ބިލިއަން ރުފިޔާ، އިޖްތިމާއީ ދާއިރާ 3.7 ބިލިއަން ރުފިޔާ، ގެދޮރު އިމާރާތް ކުރުމަށް 2.3 އަދި ތިމާވެށި ރައްކާތެރި 1.8 ބިލިއަން ރުފިޔާ ހިމަނާފައިވާ ކަމަށް ރައީސް ސޯލިހު ވިދާޅުވި އެވެ.\nމީގެ އިތުރުން ރިކަރަންޓް ހަރަދު ގޮތުގައި ވާނީ މުސާރަތަކާއި ހިންގުމަށް ހިނގާ ހަރަދާއި އާސަންދަ އަދި އިނާޔަތްތައް ކަމަށް ރައީސް ސޯލިހު ވިދާޅުވި އެވެ. އަދި ކެޕިޓަލް ހަރަދުގެ ގޮތުގައި ބޮޑެތި މަޝްރޫއުތައް ވެސް ކަނޑައަޅާފައިވާނެ ކަމަށާއި އޭގެ ތެރޭގައި ހަނިމާދޫ އެއާޕޯޓް ތަރައްގީ ކުރުމާއި، އައްޑޫ އެއާޕޯޓް، މާލޭ ބްރިޖް، މާލޭ ވިޔަފާރި ބަނދަރު، ހުރިހާ ރަށެއްގައި ފެނާއި ނަރުދަމާ ގާއިމް ކުރުން އަދި ފަސް ޓޭޝިއަރީ ހޮސްޕިޓަލް ތަރްއްގީ ކުރުމުގެ މަސައްކަތް ހިމެނޭކަން ރައީސް ފާހަގަ ކުރެއްވި އެވެ.\n"ބަޖެޓާ ގުޅޭ ގޮތުން ބަހުސް ކަރެއްވި އިރު ބައެއް ވާހަކަތައް އަޅުގަނޑު އަޑު އެހިން. ބައެއް ބޭފުޅުން ވިދާޅުވީ ބަޖެޓް ކުޑަ ކުރަން. އަޅުގަނޑު ދަންނަވާނީ މިއީ މި ޕްރޮޖެކްޓުތައް ހުއްޓާލަންވީ ވަގުތެއް ނޫން. ސަރުކާރުން ކުރަން ޖެހޭނެ ކަމަކީ މި ދަނޑިވަޅުގައި އިގްތިސާދު ހިނގުން. މިއީ ކަނޑައެޅިގެން ލިބިފަ ހުރި ފައިސާ ކަމަށް ވާތީ މި ޕްރޮޖެކްޓްތައް މެދުކެނޑުމެން ނެތި އިރާދަކުރެއްވިއްޔާ ހުއްޓުމެއް ނެތި ކުރިޔަށް ގެންދާނަން،" ރައީސް ސޯލިހު ވިދާޅުވި އެވެ.\nރައްޔިތުންގެ މަޖިލީހުގެ މެންބަރުންނަށް އަމާޒުކޮށް ރައީސް ވިދާޅުވީ މި މަސައްކަތްތައް އެހީތެރިވެ ދެއްވުމަށް އެދޭ ކަމަށެވެ. އަދި މިއީ ހަމައެކަނި ސަރުކާރުން މަސައްކަތް ކުރަންވީ ވަގުތެއް ނޫން ކަމަށާއި ބަޖެޓަށް ފާސް ކުރަން ޖެހޭ ކަމަށް ރައީސް ސޯލިހު ވިދާޅުވި އެވެ.\n"މި ބަޖެޓް ޖެހޭ އެބަ ފާސް ކުރަން. އަޅުގަނޑުމެން ބޭނުން ދިއްދޫ ބަނދަރު ހަދަން. ބަޖެޓްކޮށްފަ އޮންނާނެ ބަޖެޓް ފާސްކޮށްގެން އެކަން ވާނީ. އަޅުގަނޑުމެން ބޭނުން އިހަވަންދޫ ބިން ހިއްކަން. މި ބަޖެޓްގައި އޮންނާނެ. އެކަން ފާސް ކުރަން އެބަޖެހޭ. ކެލާގެ ތަރައްގީގެ މަޝްރޫއުތައް ހުންނާނެ. ބަޖެޓް ފާސްކޮށްދެއްވާ އެހެން ނޫނީއާ އެކަމެއް ނުވާނެ،" ރައީސް ސޯލިހު ވިދާޅުވި އެވެ.\nބަޖެޓް ފާސް ކުރުމުގެ މަސައްކަތް ރައްޔިތުންގެ މަޖިލީހުގައި މިރޭ ކުރިޔަށް ދާނެ އެވެ.


Qaasim akee siyaasee dhaairaa gai dhuvahakuves fanduvumeh neh leader eh :Azleen - vNews.mv\nގާސިމަކީ ސިޔާސީ ދާއިރާގައި ދުވަހަކުވެސް ފަނޑުނުވާނެ ލީޑަރެއް: އަޒްލީން\nމުހައްމަދު ހަފީޒް 15 September 2021, 16:18\nޖުމްހޫރީ ޕާޓީގެ ލީޑަރ ގާސިމް އިބްރާހިމަކީ ސިޔާސީ ދާއިރާގައި ދުވަހަކުވެސް ފަޑުވުމެނުވާނެ ލީޑަރެކަމަށް ޖުމްހޫރީ ޕާޓީގެ ކައުންސިލް މެމްބަރު އަދި ކުރީގެ ހޯމް މިނިސްޓަރ އަޒްލީން އަހުމަދު ވިދާޅުވެއްޖެއެވެ.\nއަޒްލީން މިހެން ވިދާޅުވީ، ޖުމްހޫރީ ޕާޓީއަށް އަލަށް ގުޅުނު މެމްބަރުންގެ ފޯމްތައް ޕާޓީގެ ލީޑަރާ ހަވާލުކުރުމަށް އަންގާރަ ދުވަހުގެރޭ، ޖޭޕީގެ މައި މަރުކަޒު، މާފަންނު ކުނޫޒުގައި ބޭއްވި ޖަލްސާގައި ވާހަކަފުޅު ދައްކަވަމުންނެވެ.\nއަޒްލީން ވިދާޅުވީ ރާއްޖޭގައި އުފެދުނު ޕާޓީތަކުގެ ތެރެއިން އެންމެ ކާމިޔާބު އެއް ޕާޓިއަކީ ޖުމްހޫރީ ޕާޓީ ކަމަށެވެ. ސިޔާސީ ގޮތުން ބޮނޑު ދެ ޕާޓީ އޮތް ނަމަވެސް އެޕާޓީތަކަށް ވެރިކަމަށް އާދެވުނީ ޖޭޕީގެ އެހީތެރިކަމާއިއެކުގައިކަމަށް އަޒްލީން ވިދާޅުވިއެވެ.\nކޯލިޝަނެއް ހެދިއަސް އެކޮލިޝަނަށް އިހްތިރާމްކުރާ މީހަކީ ޖުމްހޫރީ ޕާޓީގެ ލީޑަރ ގާސިމްކަމަށް އަޒްލީން ވިދާޅުވިއެވެ. ކޮންމެ ފަހަރަކުވެސް އެޕާޓީތަކުން ދޫކޮށްލަންދެން، އެމަނިކުފާނު ސާބިތުކަންމަތީ ދެމިހުންނަވާކަމަށެވެ.\nއަޒްލީން ވީދާޅުވީ ޒުވާނުންނަށް ބޮޑެތި ފުރުސަތުތައް ލިބެން އޮތީ ޖުމްހޫރީ ޕާޓީން ކަމަށެވެ.\nގާސިމް އިބްރާހިމް ޖުމްހޫރީ ޕާޓީ ސިޔާސީ ޕާޓީ ސިޔާސީ


Mie Tharahgee Ge Nau, Mi Naveh Nufetheyne - Shaheem - Vaguthu\nމިއީ ތަރައްޤީގެ ނައު، މިނަވެއް ނުފެތޭނެ - ޝަހީމް\nޕީޕީއެމްގެ ރިޔާސީ ކެންޑިޑޭޓްގެ ރަނިންމޭޓް ޑރ. ޝަހީމް - ވަގުތު އިމޭޖެސް\n(ލ.ފޮނަދޫ) ރައީސުލްޖުމްހުރިއްޔާ އަބްދުލްﷲ ޔާމީން އަބްދުލް ޤައްޔޫމްގެ ނަވަކީ ތަރައްޤީގެ ނައު ކަމަށާއި މި ނަވެއް ނުފެތޭނެ ކަމަށް އެމަނިކުފާނުގެ އިންތިޚާބީ ބައިވެރިޔާ ޑރ.މުޙައްމަދު ޝަޙީމް އަލީ ސައީދު ވިދާޅުވެއްޖެއެވެ.\nލާމު އަތޮޅުގައި ރައީސް ޔާމީންއަށް ތާޢީދު އިތުރުކުރުމަށް އެއަތޮޅު ފޮނަދޫއަށް ވަޑައިގެން ކުރިގަމު އަވަށު ޖަގަހަ ހުޅުވައިދެއްވުމުގެ ޖަލްސާއަށްފަހު ވާހަކަފުޅު ދައްކަވަމުން ޝަހީމް ވިދާޅުވީ ރައީސް ޔާމީންގެ ނައުފުޅަކީ ތަރައްޤީގެ ނައު ކަމަށާއި އެއީ އިސްލާމް ދީން ދަމަހައްޓާނެ ނައު ކަމަށެވެ.\n"މިއަދު ބައެއް ބޭފުޅުން އެބަ ވިދާޅުވޭ، ރައީސް ޔާމީންގެ ނައު އެއަށް ފެތެނީއޭ. އަޅުގަނޑު ދަންނަވާނީ މާތް ﷲ އިރާދަ ކުރެއްވިއްޔާ އެނައު ނުފެތޭނެ. އެނައުއަށް އަރުއްވާށޭ ތިބޭފުޅުން" ޝަހީމް ވިދާޅުވިއެވެ.\nރައީސް ޔާމީން ދިވެހި ރާއްޖޭގެ ވެރިކަމާ ހަވާލުވެ ވަޑައިގެންނެވި ވަގުތަކީ ދިވެހި ރާއްޖެއަށް ބޭރުގެ ބޮޑެތި ނުފޫޒުތައް ފޯރާފައިވާ ދުވަސް ވަރެއްކަމުގައި ސިފަ ކުރައްވަމުން ޝަހީމް ވިދާޅުވީ އެކަމުން ޤައުމު އަރައިގަތުމަށް އުމްރާނީ ގޮތުން އެތަކެއް މަޝްރޫޢުތަކެއް އެމަނިކުފާނު ކުރައްވާފައިވާ ކަމަށެވެ. ޝަހީމް އިތުރަށް ވިދާޅުވީ މިއަދު ރާއްޖޭގެ ކޮންމެ ދިމާއަކަށް ބަލާލިނަމަވެސް، އެއަރޕޯޓްއެއް ނުވަތަ ބަނދަރެއް ނުވަތަ އެނޫންވެސް އެފަދަ ބޮޑު މަޝްރޫޢުއެއް ހިނގަމުންދާ ކަމަށެވެ.\nއަދި ވިދާޅުވީ ރައީސް ޔާމީންގެ ތަރައްޤީގެ މަޝްރޫޢުތަކަކީ ވަކި ދާއިރާއަކަށް ޚާއްސަ ކުރެވިފައިވާ މަޝްރޫޢުތަކެއް ނޫން ކަމަށާއި އިޖްތިމާއީ ދާއިރާ އަށާއި ސިއްހީދާއިރާއަށާޢި އަދި މިނޫންެވެސް އިތުރު ގިނަ ދާއިރާތަށް ތަރައްޤީ ކުރުމަށް ރައީސް ޔާމީން ގިނަ މަސައްކަތްފުޅު ތަކެއް ކުރައްވަމުން ގެންދަވާ ކަމަށެވެ.\n"މިމަޝްރޫޢުތަކަކީ ވަކި ދާއިރާތަކަކަށް ހުރި މަޝްރޫޢޫ ތަކެއް ނޫން. ހުރިހާ ދާއިރާތަކަށްވެސް. އިޖްތިމާޢީ ދާއިރާއަށްވެސް، ސިއްޙީ ދާއިރާއަށްވެސް، ތަޢުލީމީ ދާއިރާއަށްވެސް އަދި ކިތަންމެ ދާއިރާއަކުން މުޙިއްމު އެތައް މަޝްރޫޢުތަކެއް ފައްޓަވާ އެކަތައްތައް ކުރިޔަށް ގެންދަވާ އަދި މިހާރު ވަރަށް ގިނަ މަޝްރޫޢުތަކެއް އުފައްދަމުން، ހުޅުއްވާ އެޚިދުމަތް ދެއްވަން ފައްޓަވަމުން އެމަނިކުފާނު އެގެންދަވަނީ" ޝަހީމް ވިދާޅުވިއެވެ.\nޝަހީމް އިތުރަށް ވިދާޅުވީ، އޭނާގެ މަސައްކަތްފުޅަކަށްވަނީ އިސްލާމީ އުސޫލުތައް ދިވެހި ރާއްޖޭގައި ދެމެހެއްޓެމުން ކަމަށާއި ރައީސް އެގެންނަވާ އުމްރާނީ ތަރައްޤީއާއި އެއްވަރަށް އިސްލާމީ ތަރައްޤީ ދިވެހި ރާއްޖެއަށް ނައިސްފިނަމަ، ދިވެހި ރާއްޖެ ވެގެންދާނީ ހަމައެކަނި މާއްދިއްޔަތުގެ މައްޗަށް ތަރައްޤީ ކުރެވިގެންދާ ޤައުމަކަށް ކަމަށެވެ. އަދި ވިދާޅުވީ އެގޮތަށް އެކަން ވާކަން ރައީސް ޔާމީން ބޭނުންފުޅު ނުވާ ކަމަށެވެ. ރައީސް ބޭނުންފުޅުވަނީ އުމްރާނީ ގޮތުންނާއި އިޤްތިޞާދީ ގޮތުންނާއި އުމްރާނީ ގޮތުން ރާއްޖެއަށް އަންނަމުންދާ ތަރައްޤީއާ އެއްހަމައެއްގައި އިސްލާމީ ތަރައްޤީ ދިވެހި ރާއްޖެއަށް އައުމަށް ކަމަށެވެ.\nޝަހީމް ލާމު އަތޮޅަށް ކުރައްވަވާ ދަތުރުފުޅުގައި އެއަތޮޅު ހުރިހާ ރަށަކަށްވަނީ ވަޑައިގެންފައެވެ. މިއަދު އޭނާ އަނބުރާ މާލެ ވަޑައިގަންނާވެނެއެވެ.\nއޮގަސްޓް 29, 2018 10:22\nއޮގަސްޓް 29, 2018 10:24\nސަބާހޭ ޝަހީމް ސަރ\nއޮގަސްޓް 29, 2018 10:54\nމިިހާރުވެސް ފެތިފަ އޮތް ނަވެއް... ބޮޑު ތަނުން ވަގުން ބަލި ކުރާނަށް... ދެން ހަޖަމު ނުވާ ކުދިން ހަޖަމުކޮށްލާ\nއޮގަސްޓް 29, 2018 11:11\nއިންޝާﷲ މިތަރައްގީ ނުހުއްޓުވޭނެ.\nއޮގަސްޓް 29, 2018 11:54\nސަޅި ޝަހީމް..ވީ އާރ ވިތް ޔޫ..\nއޮގަސްޓް 29, 2018 12:47\nއިންޝާﷲ މިނަވެއް ނުފެތޭނެ މިތަރައްގީ ނުހުއްޓުވޭނެ ބޮޑުތަނުން ވިލާތުގެ އިއްތިހާދު ބަލިކޮށް ރާއްޖެ އަށް މިހާރު ވެސް ފާގަތި ދުވަސްތަކެއް ލިބޭނެ.\nބޮޑުވަގުން ބަލިވިޔަސް ރައީސް ޔާމީން ބައްޔެއްނުވާނެ. އިންޝާﷲ\nއޮގަސްޓް 29, 2018 13:10\nޚެރަފާ ނަޝީދު ދައްކާ ބާވަތުގެ ނޭދެވޭ، ނާތަހުޒީބު ވާހަކަ ނުދެއްކެވުމަކީ އަޅުގަނޑު ޕީ. ޕީ. އެމް ގެ ހުރިހާ ބޭފުޅުން އަރިހުން އެދޭ އެދުމެއް. ޝުކުރިއްޔާ!\nދޮންކަލޯ ފެތޭމީހުން އެނގޭނެ\nބުނަން ނުވާ އެއްޗެހި ނުބުނަގަ ކުދީންނޭ\nއޮގަސްޓް 29, 2018 16:24\nތެދުމަގުތަ ހުރީ އަންނިކަން މޫނަށް ބަލާލިޔަސް އެނގޭނެ\nއޮގަސްޓް 29, 2018 18:03\nސާބަސް ޝަހީމް ތިޔައީ އުއްމީދަކީ ތިޔައީ\nއޮގަސްޓް 29, 2018 19:34\nއަޅަމެންގެ ދުއާއަކީވެސް ތީ\nއޮގަސްޓް 29, 2018 20:25\nރަސޫލާ ބެހެއްޓެވި ވަރަށް ތުނބުޅި ނުބަހަށްޓަން އެއުޅެނީ ބަޔަކު މަލާމާތްކޮށްފާނެތީތަ؟\nއޮގަސްޓް 30, 2018 15:50\nކެރަފާ ނަޝީދު ދައްކާ ބާވަތުގެ ނޭދެވޭ، ނާތަހުޒީބު ވާހަކަ ނުދެއްކެވުމަކީ އަޅުގަނޑު ޕީ. ޕީ. އެމް ގެ ހުރިހާ ބޭފުޅުން އަރިހުން އެދޭ އެދުމެއް. ޝުކުރިއްޔާ!


Messi arai Barcelona balinuve salaamaiy kohdheefi | Mihaaru\nމެސީ (ކ) ލަނޑު ޖެހުމަށް ފަހު ސުއަރޭޒާ އެކު އުފާފާޅުކުރަނީ. --ފޮޓޯ: އޭއެފްޕީ\n01 އެޕްރީލް 2018 - 09:247comments\nއެކަމަކު މި ނަތީޖާއާ އެކު އެއް ވަނައިގައި އޮތް ބާސެލޯނާއާ ގާތްކުރަން ދެ ވަނައިގައި އޮތް އެތުލެޓިކޯ މެޑްރިޑަށް ވަނީ ފުރުސަތު ލިބިފަ އެވެ. ބާސެލޯނާ 76 ޕޮއިންޓާ އެކު އެއް ވަނައިގައި އޮތްއިރު 64 ޕޮއިންޓާ އެކު ދެ ވަނައިގައި އޮތް އެތުލެޓިކޯ މިރޭ ޑިޕޯޓިވޯ ލަ ކޮރޫނާ އަތުން މޮޅުވެއްޖެ ނަމަ ނުވަ ބާސެލޯނާއާ ޕޮއިންޓަށް ގާތް ވާނެ އެވެ.\nސެވިއްޔާ އިން މި މެޗުގައި ދެ ލަނޑުގެ ލީޑެއް ނެގުމާ އެކު މިދިޔަ އަހަރުގެ އޭޕްރިލް 8 ވަނަ ދުވަހުގެ ފަހުން ބާސެލޯނާ ފުރަތަމަ ފަހަރަށް ބަލިވާނެ ކަމަށް ބެލެވުނެވެ. ޗެމްޕިއަންސް ލީގުން މެންޗެސްޓާ ޔުނައިޓެޑް ކަޓުވާލާފައިވާ ސެވިއްޔާ އަށް 36 ވަނަ މިނެޓުގައި ގޯލް ޖަހައިދިނީ ފްރާންކޯ ވަސްކުއޭޒް އެވެ. ދެ ވަނަ ގޯލް 50 ވަނަ މިނެޓުގައި ޖެހީ ލުއިސް މުރިއެލް އެވެ.\nބާސެލޯނާ އަށް އުއްމީދެއް ގެނެސްދިނީ 88 ވަނަ މިނެޓުގައި ލުއިސް ސުއަރޭޒް ޖެހި ގޯލުންނެވެ. އޭގެ މިނެޓެއް ފަހުން ފިލިއްޕޭ ކުޓީނިއޯ ދިން ބޯޅައަކުން މެސީ ވަނީ ގޯލް ޖަހައި ބާސެލޯނާ ބަލިނުވެ ސަލާމަތްކޮށްދީފަ އެވެ. މެސީ މި މެޗުގެ ދެ ވަނަ ހާފުގައި ކުޅެން އެރިއިރު، މިދިޔަ އިންޓަނޭޝަނަލް ބްރޭކުގައި އޭނާ އަށް އާޖެންޓީނާ އަށް އެއްވެސް މެޗެއް ކުޅެނުދެވުނެވެ. އިޓަލީ އަތުން މޮޅުވި މެޗާއި ސްޕެއިން އަތުން ބަލިވި މެޗުގައި އޭނާ ހުރީ އަނިޔާގެ ސަބަބުން ކުޅިބަލާށެވެ.\nލީގުގައި ރޭ ރެއާލް މެޑްރިޑް ވަނީ ރަށުން ބޭރުގައި ލަސް ޕަލްމަސް އަތުން 3-0 އިން މޮޅުވެފަ އެވެ. އެ ޓީމު އޮތީ 63 ޕޮއިންޓާ އެކު ތިން ވަނައިގަ އެވެ. މި މެޗުގެ 26 ވަނަ މިނެޓުގައި މެޑްރިޑަށް ކުރި ހޯދައިދިނީ ގަރެތު ބޭލް އެވެ. އަދި 39 ވަނަ މިނެޓުގައި ޕެނަލްޓީއަކުން ކަރިމް ބެންޒެމާ ލީޑު ފުޅާކޮށްދީފައިވަނިކޮށް ތިން ވަނަ ގޯލް ޕެނަލްޓީއަކުން 51 ވަނަ މިނެޓުގައި ޖެހީ ބޭލް އެވެ.


LIVE: Adhadhuthah Madhuvaakah Noolhunu - Vaguthu\nކޮވިޑް-19: އަދަދުތައް މަދުވާކަށް ނޫޅުނު!\nރާއްޖެ އިން އިތުރު 26 މީހުން ކޮވިޑް-19 އަށް ފައްސިވެއްޖެ.\nއެކަޑެމިކް ކަލަންޑަރުގައިވާ ފަދައިން މި މަހުގެ 10 ވަނަ ދުވަހު ސްކޫލްތަކުގެ ކިޔެވުން ފަށާނެ ކަމަށް އެޑިއުކޭޝަން މިނިސްޓްރީން ވިދާޅުވެއްޖެ.\nދުނިޔޭގެ އެކި ގައުމުތަކުގައި ފެތުރެމުން އަންނަ ކޮވިޑް-19 ގެ އާ ވައްތަރެއްގެ ސަބަބުން މިހަފްތާގެ ތެރޭގައި ޖަޕާނުގައި ކުއްލި ނުރައްކަލުގެ ހާލަތު އިއުލާން ކުރަން ޖެހިދާނެ ކަމަށް އެގައުމުގެ ބޮޑު ވަޒީރު ޔޮޝިހީޑް ސޫގަ ވިދާޅުވެއްޖެ.\nCovid-19: Japan Gai Kulli Nurahkaluge Haalathu Iulaan Kuranyhttps://t.co/kZ91v8jX9t\nކޮވިޑް-19 އަށް އިނގިރޭސިވިލާތުގެ އޮކްސްފޯޑް ޔުނިވަސިޓީ އާއި ބޭސް އުފައްދާ ކުންފުނި އެސްޓްރާޒެނެކާ ގުޅިގެން އުފެއްދި ވެކްސިން ފުރަތަމަ ފަހަރަށް މީހަކަށް ދީފި.\nCovid-19: Oxford Vaccine Furathama Faharah Meehakah Dheefihttps://t.co/6nLMzjsKIj\nކޮވިޑް-19 އަށް މާލެ އިން ފައްސިވާ މީހުންގެ އަދަދު ޑިސެމްބަރ މަހުގެ 22 ވަނަ ދުވަހުން ފެށިގެން އަންނަނީ އިތުރު ވަމުންނެވެ. ކައިވެނި ޕާޓީ އިހަލުން (ކްލަސްޓާ) އިން ފައްސިވާ މީހުންގެ އަދަދާއިއެކު މައްޗަށް ދިޔަ ނަމްބަރު ދަށަށް ނުގޮސް އަދިވެސް ދެމިގެން ދާއިރު މިހާރު މާލޭގައި އިތުރަށް އަނެއްކާ ބަލި ފެތުރެން ފެށުނީތޯ ސުވާލު އުފެދެއެވެ. ނަމަވެސް މިހާރު ފައްސިވާ މީހުންނާއި އެހެން ވޭދަނަ (ކޭސްތަކާއި) ގުޅުމެއް އޮތްކަން ނުވަތަ ނޫންކަން އެޗްޕީއޭ އިން ހާމަނުކުރާތީ މާލޭގެ ހާލަތު ސީދާ ގޯސްވަމުން ދަނީކަމަކަށް ބުނާކަށް ނޭންގެއެވެ.\nމިއަދު 33 މީހުން ރާއްޖެ އިން ކޮވިޑް-19 އަށް ފައްސިވިއިރު އޭގެތެރެއިން 24 މީހުން ފައްސިވީ މާލެ އިންނެވެ.\nމާލޭގެ އިތުރުން މިއަދު މީހުން ދިރިއުޅޭ އެހެން ރަށަކުން އެކަކު، ރިސޯޓްތަކުން ހަމީހުން، އިންޑަސްޓްރިއަލް ރަށްތަކުން އެކަކު އަދި ރާއްޖެ އިން ބޭރުން އައި އެކަކު ވަނީ ކޮވިޑް-19 އަށް ފައްސިވެފައެވެ.\nރާއްޖެ އިން ކޮވިޑް-19 ޖެހުނު މީހުންގެ ތެރެއިން މިއަދު ބަލިން ރަނގަޅުވީ 25 މީހުންނެވެ.\nމިހާރު ކޮވިޑް-19 އަށް ފައްސިވާ މީހުންނަށްވުރެ ބަލިން ރަނގަޅުވާ މީހުންގެ އަދަދު މަދުވުމުން އެކްޓިވް ކޭސްތަކުގެ އަދަދު ވަނީ އިތުރު ވެފައެވެ. މިހާރު ރާއްޖޭގައި ކޮވިޑް-19 ޖެހިފައި 621 މީހުން އެބަތިއްބެވެ. މިއަދަކީ އެކްޓިވް ކޭސްތަކުގެ އަދަދު ޑިސެމްބަރ މަހުގެ 13 ވަނަ ދުވަހަށްފަހު މިހައި މައްޗަށް އެރި ފުރަތަމަ ފަހަރެވެ.\nރާއްޖެ އިން މިއަދު 33 މީހަކު ކޮވިޑް-19 ފައްސިވީ 1734 މީހުން ކޮވިޑް-19 އަށް ޓެސްޓް ކޮށްގެންނެވެ.\nރާއްޖެ އިން ކޮވިޑް-19 އަށް ފައްސިވި މީހުންގެ ޖުމްލަ އަދަދު މިހާރު 13864 އަށް އަރައެވެ. އޭގެތެރެއިން 13191 މީހުން ވަނީ މިހާތަނަށް ބަލިން ރަނގަޅު ވެފައެވެ. ކޮވިޑް-19 ޖެހިގެން ރާއްޖެ އިން މިހާތަނަށް ނިޔާވީ 48 މީހުންނެވެ. އެންމެ ފަހުން ކޮވިޑް-19 ޖެހިގެން ރާއްޖެ އިން މީހަކު ނިޔާވީ ޑިސެމްބަރ މަހުގެ 11 ވަނަ ދުވަހުއެވެ.\nAmerica Gina Doctarunnai Naruhun Covid-19 Vaccine Jahan Dhekolhuhadhaifi https://t.co/RsSgzCNPil\nBREAKING NEWS: Covid-19: Male' In 24 Meehunnai Eku Jumla 33 Meehun Fassivejje https://t.co/Oz4cTPU2eL\nޖެނުއަރީ 4, 2021 10:43\nއެއްމެންގެ ގަޔަށް ވެކްސިންޖަހައި އޭގެ ފައިދާ މަކަރުވެރި ބިލްގޭޓްސް އަށް ލިބުމުން ކޮވިޑް 19 ވެސް 21 ވެސް 2050 ހުންވެސް ސަލާމަތްވަނީ!


ހަމަނުޖެހުމުގެ ތެރޭގައި ފުލުހުންގެ ބެލުމުގެ ދަށަށްގެންދިޔަ މާފަރު ކައުންސިލްގެ މެމްބަރ އަދިވެސް ހުރީ ފުލުހުންގެބެލުމުގެ ދަށުގައި. | Landhooinfo\nހަމަނުޖެހުމުގެ ތެރޭގައި ފުލުހުންގެ ބެލުމުގެ ދަށަށްގެންދިޔަ މާފަރު ކައުންސިލްގެ މެމްބަރ އަދިވެސް ހުރީ ފުލުހުންގެބެލުމުގެ ދަށުގައި.\nމާރޗް 1 ގައި އެމްޑީޕީގެ ފަރާތުން ބޭއްވި އިޙްތިޖާޖްގައި އިސްކޮށް ހަރަކާތްތެރިވި އެމްޑީޕީގެ މެމްބަރުންގެ ގެތެރެއިން ފުލުހުންގެ ބެލުމުގެ ދަށަށް ގެންދިޔަ މީހުންގެ ތެރޭގައި ހިމެނޭ ނ.މާފަރު ކައުންސިލްގެ މެމްބަރ އަޙްމަދު ޝަރީފް އަދިވެސް ދޫކޮށްނުލައި ހުރީ ފުލުހުންގެ ބެލުމުގެ ދަށުގައި ކަމަށް ޚަބަރުލިބިއްޖެއެވެ.\nމިކަންވަނީ މާފަރު ކައުންސިލްއިދާރާގެ އިސްއޮފިޝަލަކުވެސް ކަށަވަރުކޮށްދީފައެވެ. ލަންދޫއިންފޯއަށް މަޢުލޫމާތު ލިބިފައިވާގޮތުގައި އަޙްމަދު ޝަރީފް ފުލުހުންގެ ބެލުމުގެދަށަށްގެންގޮސްފައިވަނީ އެދުވަހު ފުލުހުންގެ ތެރޭގައި އުޅުނު ފުލުހެއްގެ ސައިކަލްގައި ބަޔަކުރޯކޮށްލި މައްސަލައިގާ ކަމަށެވެ.\nއަދި އޭނާ ހައްޔަރުކުރީ މޫނު ނިވާކޮށްގެން ތިބިބަޔަކު ފުލުހުންގެމީހަކަށް ވަރަށްބޮޑަށް އަނިޔާކޮށް އެފުލުސްމީހާ ދުއްވަން އިންސައިކަލްގައި ރޯކޮށްލިއިރު އެތާތިބި މީހުންގެ ތެރޭގައި އަހްމަދު ޝަރީފުވެސް ހިމެނިގެން ވާތީކަމަށްވެސް މައުލޫމާތު ލިބެއެވެ.\nއަޙްމަދު ޝަރީފަކީ މާފަރު ކައުންސިލްގައި އެމްޑީޕީ ތަމްޞީލް ކުރާ މެމްބަރެކެވެ.\nފުލުހުންބުނެފައިވަނީ އެދުވަހު ހައްޔަރު ކުރިމީހުންގެ ތެރެއިން ގިނަބަޔަކުގެ ޔޫރިންޓެސްޓް ކުރިއިރު ޑްރަގްގެ ބާވަތަކަށް ޕޮޒިޓިވްވާކަމަށެވެ.


Thoofaanuge Asaru Bollywood Ge Baeh Fannaanunah - Vaguthu\nކޮވިޑަށް ޓެސްޓް ކުރާ އަދަދު "ވާނުގައި" -6ގަޑިއިރު ކުރިން\nތޫފާނުގެ އަސަރު ބޮލީވުޑްގެ ބައެއް ފަންނާނުންނަށް\nބާރުގަދަ "ޓޮކްޓޭ" ތޫފާނުގެ އަސަރު އިންޑިއާގެ މުމްބާއީ އަށް ކުރީ މިދިޔަ ހޯމަ ދުވަހުއެވެ. މި ތޫފާނުގެ ސަބަބުން ވައިގަދަވެ، ވިއްސާރަވެ، ގަސްތައް މުލުން ލުހެލާ، އަދި ބައެއް ސަރައްހައްދުތަކުން ކަރަންޓް ވެސް ދިޔައެވެ.\nމި ތޫފާނުގެ އިންޒާރުތައް ސަރުކާރުން ކުރިން ދީފައިވީ ނަމަވެސް ތޫފާނުގެ ސަބަބުން އެތައް ގެއްލުންތަކަކާ ވަނީ ކުރިމަތިލާން ޖެހިފައެވެ. މި ތޫފާނުގެ ސަބަބުން ބައެއް ބޮލީވުޑުގެ ފަންނާނުންގެ އޮފީސްތަކާއި ގެތަކަށް ވެސް ވަނީ އަސަރު ފޯރައިފައެވެ.\nތޫފާނުގެ އަސަރު ކުރި ތަރިން:\nމުމްބާއީގައި ރަންބީރު ކަޕޫރުގެ އާއިލާ އިން އިމާރާތް ކުރަމުންދާ ގެއަށް ވެސް ވަނީ މި ތޫފާނުގެ އަސަރު ކޮށްފައެވެ. ހޯމަ ދުވަހުގެ ރޭ އައި މި ތޫފާނުގެ ސަބަބުން ރަންބީރުގެ ގެ އިމާރާތް ކުރަމުންދާ ސަރަހައްދުގެ ވަންނަ ދޮރާއި ދިމާއަށް ބޮޑު ގަހެއް ވެއްޓި މުޅި ސަރަހައްދު ބަންދުވެފައިވެއެވެ.\nމީގެ ކުރިން ރަންބީރާއި އޭނާގެ މަންމަ ނީތޫ ކަޕޫރުއާއި އޭނާގެ ލޯބިވެރިޔާ އާލިއާ ބަޓް ވެސް ވަނީ މި ގެ އިމާރާތް ކުރާ ސަރައްހަދަށް ގޮސްފައެވެ.\nހޯމަ ދުވަހުގެ ރޭ އައި ތޫފާނުގެ ސަބަބުން އަމީތާބުގެ އޮފީސް ކަމުގައިވާ ޖަނަކް ފެން ބޮޑުވެފައިވާ ކަމަށް އަމީތާބުގެ ބްލޮގްގައި ލިޔެފައިވެއެވެ.\nއޮފީސްތެރެ ފެންބޮޑުވެ އެތައް ގެއްލުމެއް ވެފައިވީ ނަމަވެސް ހިތްވަރު އެލުވާނުލާ ބާރު ސްޕީޑުގައި އެތަން އަލުން މަރާމާތް ކުރުމުގެ މަސައްކަތް ފަށާފައިވާ ކަމަށް ވެސް އަމީތާބު ލިޔެފައިވެއެވެ.


Microsoft mihaaru dhuvanee vaadhaveringe fahathun | Mihaaru\nމައިކްރޮސްޓް އިން ވާދަވެރިންނާ އެއްހަމަކުރުމަށް އިއާޕޮޑް އުފައްދަނީ، އެ އަށް ކިޔާ ނަމަކީ ސާފަސް ޕޮޑް ކަމަށް ބުނެވޭ\nމައިކްރޮސޮފްޓް މިހާރު ދުވަނީ ވާދަވެރިންގެ ފަހަތުން\n18 އެޕްރީލް 2019 - 07:33\nމައިކްރޮސޮފްޓަށް މިއިން ޒަމާނަކު ވެސް އާ ކަމެއް ކުރެވިފައެއް ނެތެވެ. ސާފަސް މަރުކާގެ ނޯޓްބުކްތަކަށް ފަހު، ހާޑްވެއާ އަކީ ވެސް އެ މީހުންނަށް އޮޅުކުރަން އެނގުނެ އެއްޗެއް ނޫނެވެ. މައިކްރޮސޮފްޓަށް މިހާރު ކުރެވޭހާ ވެސް ކަމަކީ ކޮޕީކުރެވޭތޯ ބެލުމެވެ. ވާދަވެރިންގެ ފަހަތުން ހިނގުމެވެ.\nވިންޑޯޒް އަދި އޮފީސް އެޕްލިކޭޝަން ޕެކޭޖް ފިޔަވައި، ވާދަވެރި މާކެޓުގައި މައިކްރޮސޮފްޓް ހިފަހައްޓައިދޭ ވަރުގެ އުފެއްދުމެއް ނެތެވެ. އެހެން ނަމަވެސް، ބަޔަކު ހަމަ ކަމެއް ކުރާއިރަށް، އެކަމެއް ކުރަން ފޫގަޅަ އެވެ. ސްމާޓްފޯނަކީ މައިކްރޮސޮފްޓަށް އޮޅުނުކުރެވުނު އާލާތެކެވެ. ފައިސާ ނެތިގެނެއް ނޫނެވެ. އިންޖިނޭރުން އަދި ފަންނީ މާހިރުންގެ އެއްބާރުލުން ނުލިބިގެނެއް ވެސް ނޫނެވެ. މައިކްރޮސޮފްޓުން ބޭނުންވި ގޮތަށް މަސްރަހު ބަދަލުނުކުރެވުމުންނެވެ.\nސްމާޓްފޯނުތައް ހިންގަން މައިކްރޮސޮފްޓުން މަސައްކަތްކުރީ ވިންޑޯޒްގަ އެވެ. އެއިރު އެކަމަކު ވާދަވެރިންގެ އަތުގައި ހުރި ވަރަށް މައިކްރޮސޮފްޓަށް މޮބައިލް އެޕްލިކޭޝަން އުފެއްދިފައެއް ނެތެވެ. އެޕަލް އަދި ގޫގުލް ވަނީ ފަހަތުން އަރައި ވައްޓައިނުލެވޭހައި އުހުގަ އެވެ. މައިކްރޮސޮފްޓްގެ މި ފިކުރާ ހެދި، ސްމާޓްފޯނާ ކުޅެން އެމީހުންނަކަށް އެއްގޮތަކަށް ވެސް ދަހެއް ނުވި އެވެ.\n"އާޓިފިޝަލް އިންޓެލިޖެންސް" އަކީ ވެސް މައިކްރޮސޮފްޓަށް ލިބެން އެދޭ ބާރެކެވެ. އެއީ ކޮން އެއްޗެއްކަން އެނގި އެނގި ތިބި ހާލުގައި ވެސް، ވާދަވެރިން އަރައި ކުޅެގަތުމުގެކުރިން، މައިކްރޮސޮފްޓަށް ހޭވަރިވާކަށް ނޭނގުނެވެ. މައިކްރޮސޮފްޓް ކޯޓާނާ އަށް އާޓިފިޝަލް އިންޓެލިޖެންސް އުނގަނައިދޭން ކުރިހައި މަސައްކަތަކުން ވެސް، ގޫގުލް އަދި އެމެޒޯން އަށް އެނގުން ވާވަރެއް ނުވި އެވެ.\nމައިކްރޮސޮފްޓަށް މިހާ ހިސާބުން އޮތީ "އިއާ ބަޑް" ނުވަތަ "ކަންފަތު އުނގުރި" އުފެއްދުމެވެ. އެޕަލް އިން އެ އަށް ކިޔަނީ "އެއާޕޮޑް" އެވެ. ސެމްސަންގުން ކިޔަނީ "ގެލަކްސީ ބަޑް" އެވެ. މައިކްރޮސޮފްޓުން ކިޔަން ބޭނުންވަނީ "ސާފަސް ބަޑް" އެވެ.\nބާރަށް ދުވަނީ ކޮން ބައެއްތޯ ބަލަން ހިނގާށެވެ.\nއިތުރު ލިޔުންތައް ގޫގްލް މައިކްރޮސޮފްޓް އެޕަލް ވިންޑޯޒް އެމޭޒަން\nރީތި "އައިކަން"އެއް ބޭނުންތަ؟\nވިންޑޯޒް ފޯނުގެ ނާކާމިޔާބީ އެޅުވީ ވެރިންގެ ބޮލުގައި\nގޫގުލް: މާކެޓް ލީޑަރަކަށް ވުމަށް އިންވެސްޓްކުރަނީ\nހިޔާ ފްލެޓުތައް ނިމެން އަށް މަސް ނަގާނެ: އަސްލަމް


Mi fashion show gai models ge badhalugai beynunkuranee drones\nމި ފެޝަން ޝޯގައި މޮޑެލުންގެ ބަދަލުގައި ބޭނުންކުރަނީ ޑްރޯން\nސައުދީގައި ބޭއްވި ޑްރޯން ފެޝަން ޝޯގެ ތެރެއިން: މިއީ އެ ގައުމުގައި ބޭއްވި ދެ ވަނަ ފެޝަން ޝޯ --\nމިދިޔަ އޭޕްރީލް މަހު ބޭއްވި ސައުދި އަރިބިއްޔާގެ ފުރަތަމަ ފެޝަން ވީކްއާއެކު ގިނަ ބަޔަކަށް ހާއިރާންކަން ގެނުވި އެވެ. އެ ގައުމުގައި ފެޝަން ޝޯއެއް ބާއްވަން ހުއްދަ ލިބިދާނެ ކަމަށް ދުވަހެއްގެ ކޮޅުންވެސް މީހަކު ހިޔެއް ނުކުރެ އެވެ.\nއެ ހައިރާންކަން މަތީގައި ތިއްބާ އަނެއްކާވެސް ސައުދީގައި ފެޝަން ޝޯއެއް ބާއްވާ މި ވަނީ މީހުން އިތުރަށް ހައިރާންކޮށްލާފަ އެވެ. މިފަހަރު ބޭއްވި ފެޝަން ޝޯގައި އެމީހުންގެ ރަންވޭ މޮޑެލުންގެ ބަދަލުގައި ބޭނުންކުރީ ޑްރޯންސް އެވެ.\nމި ފެޝަން ޝޯ އޮތީ މިދިޔަ ހަފްތާ ބަންދުގައި ޖިއްދާގެ ހިލްޓަން ހޮޓެލްގަ އެވެ. މި ހަފްލާ ބޭއްވީ ސައުދީގެ ޝާހީ ދަރިކޮޅަށް ނިސްބަތްވާ އާއިލާއެއް ކަމަށްވާ އަލް އަޝް ޝެއިޚްގެ އާއިލާއިންނެވެ.\nމި ހަރަކާތް ހިންގުމާއި އިސްކޮށް ހަވާލުވެހުރި ހަނީން އަލްޖައުހަރްޖީ ބުނީ މި ފެޝަން ޝޯގެ މަގުސަދަކީި ފެޝަނާއެކު ސައުދީއަށް ޓެކްނޮލޮޖީގެ ގޮތުން އަންނަ ކުރިއެރުންތައްވެސް ދައްކާލުމެވެ.\nމި ފެޝަން ޝޯގައި ޑްރޯންސް ބޭނުންކޮށްގެން ވަނީ ތަފާތު ވައްތަރުގެ ހެދުންތަކާއި، ސްކާޓާއި، އަތްދަބަސް އަދި ސައުދީ އަންހެނުންގެ ސަގާފީ ހެދުން ކަމަށްވާ އަބާޔާގެ ތަފާތު ޑިޒައިންތައްވެސް ދައްކާލާފަ އެވެ.\nމި ހަފްލާގެ ވީޑިއޯއާއި ފޮޓޯތައް ޝޯޝަލް މީޑިއާގައި ދައުރުވާން ފެށިތަނާހެން ގިނަ ބައެއްގެ ފާޑުކިޔުންތައް އަމާޒުވި އެވެ. އަންހެނުންނަށް މޮޑެލްކުރަން ސައުދީން ހުއްދަ ނުދިންކަމަށް ބުނެ ބައެއް މީޑިއާތަކުން ހަބަރުތައްވެސް ފެތުރި އެވެ. ބައެއް ފަރާތްތަކުން މިއީ "ޖިންނި ފެޝަން ޝޯ" އެއް ކަމަށް ބުނެ މަލާމަތްވެސް ކޮށްފައިވެ އެވެ.\nއޭޕްރީލް މަހު ސައުދީގާއި ބޭއްވި ފެޝަން ޝޯގައި އަންހެންނަށް މޮޑެލް ކުރުމުގެ ހުއްދަ ސައުދީ ސަރުކާރުން ދީފައިވެ އެވެ. ނަމަވެސް ފިރިހެނުން ވަނުމާއި ފޮޓޯ ނެގުންވެސް އޮތީ މަނާކޮށްފަ އެވެ.\nހަނީން ބުނީ މި ފެޝަން ޝޯގައި ރަންވޭ މޮޑެލުން ބޭނުންނުކުރީ މި ރޯދަމަހަށް ވުމުން ކަމަށެވެ. މި މަހުގައި މީހުން ލައްވާއި މޮޑެލްކުރުމަކީ އެ ގައުމުގެ ސަގާފަތުގައި ތަންދޭނެ ކަމެއްކަމަށް ގަބޫލުނުކުރެވޭތީ ކަަމަށެވެ. އަދި ޑްރޯން ބޭނުންކުރީ ތަފާތު ކަމެއް ކޮށްލުމުގެ ބޭނުމުގައި ކަމަށެވެ.\nއަތުކުރީ ގަޑިން ޝަހުސިއްޔަތު ދައްކައިދޭތަ؟\nމިއީ ރީތީ ނެޗުރަލް މޭކަޕެއްނު!


މަޤާމް: ސްޕެޝަލް އެޑިޔުކޭޝަން ޓީޗަރ (ސެން)\nމަޤާމުގެ ނަންބަރު: J-276500\nސްޕެޝަލް އެޑިޔުކޭޝަންގެ އަދި އިންކްލޫސިވް އެޑިޔުކޭޝަންގެ ޚިދުމަތްދޭ ސްކޫލްތަކުގައި، ސްޕްޝަލް އެޑިޔުކޭޝަން ނީޑްސް (ސެން)ގެ ޚިދުމަތްދޭންޖެހޭ ދަރިވަރުންނަށް ޚިދުމަތްދީ ޓީޗަރުންގެ މަސްއޫލިއްޔަތު އަދާކުރުން\nޝްޕެޝަލް އެޑިޔުކޭޝަން ނީޑްސް (ސެން) އަށް ޚާއްޞަވެފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ޙާސިލްކޮށްފައިވުން. ނުވަތަ (މިޝަރުތުން ހަމަޖެއްސނީ CS11 އަދި CS13 ގެ މަގާމުތަކަށެވެ)\nޓީޗަރުންގެ ވަޒީފާގެ އޮނިގަނޑުގެ ޓީޗަރެއްގެ ޝަރުތު ފުރިހަމަވުމާއެކު، ތިރީގައިވާ ޝަރުތުތަކުން ޝަރުތެއް ފުރިހަމަވުން\nޝްޕެޝަލް އެޑިޔުކޭޝަންގެ ރޮނގުން ނުވަތަ އިންކުލޫސިވް އެޑިޔުކޭޝަންގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް3ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން. ނުވަތަ:\nސްޕެޝަލް އެޑިޔުކޭޝަންގެ ނުވަތަ އިންކުލޫސިވް އެޑިޔުކޭޝަންގެ ރޮނގުން ކިޔަވައި ދިނުމަށް މިނިސްޓްރީ އޮފް އެޑިޔުކޭޝަންގައި ރަޖިސްޓްރީކޮށްފައިވާ ސްކޫލެއްގައި، ޝްޕެޝަލް އެޑިޔުކޭޝަން ނުވަތަ އިންކްލޫސިވް އެޑިޔުކޭޝަން ކުލާހެއްގައި 1 (އެކެއް) އަހަރު ނުވަތަ އެއަށްވުރެ ދިގު މުއްދަތެއްގައި ކިޔަވައިދީފައިވާކަމުގެ ލިޔުމާއި، އެމުއްދަތުގައި މަސައްކަތުގެ ފެންވަރު ބެލުމުގެ ނިޒާމުން %85 އަށްވުރެ މަތިން މާކްސްލިބިފައިވުން.\nވަޒީފާއަށް އެދޭ ފޯމު ނޮޅިވަރަމު ސްކޫލްގެ ކައުންޓަރުން ލިބެން ހުންނާނެއެވެ. އަދި ސިވިލް ސާރވިސް ކޮމިޝަނުގެ ވެބްސައިޓު (www.csc.gov.mv) އިން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ޖެނުއަރީ 22 ވާ (ހޯމަ) ދުވަހުގެ 14:00 ގެ ކުރިން، ނޮޅިވަރަމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. ފެކްސް ނަންބަރަކީ، 6520097 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2018 ޖެނުއަރީ 23 އާއި 25 އާ ދެމެދު، ނޮޅިވަރަމު ސްކޫލްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nސުންގަޑި: 22 ޖަނަވަރީ 2018 1400\n- Sen Teacher Iulaan


30 Million Euro Ah Thiago Liverpool Ah – adduLIVE\n30 މިލިއަން ޔޫރޯ އަށް ތިއާގޯ ލިވަޕޫލަށް\nSep 17, 2020, 14:27 ހަސަން ރަޝީދު\nބަޔާން މިއުނިކަށް ކުޅެމުން އަންނަ ސްޕެއިންގެ މިޑްފީލްޑަރު ތިއާގޯ އަލްކަންޓާރާ ލިވަޕޫލަށް ބަދަލުވުމާ ގާތަށް ގޮސްފިއެވެ.\nއުމުރުން 29 އަހަރުގެ ތިއާގޯ ބަޔާން އާއެކު ހަދާފައިވާ ކޮންޓްރެކްޓް އަންނަ ސީޒަނަށްފަހު ހަމަވާއިރު އޭނާ ވަނީ އެ ކްލަބާއެކު އާ ކޮންޓްރެކްޓެއްގައި ސޮއިކުރުން މަޑުޖައްސާލާފައެވެ. އެއާއެކު މި ޓްރާންސްފާ މާކެޓުގައި އޭނާ ބަޔާން ދޫކޮށްލާނެ ކަމަށް އޮތީ ވަރަށް ބޮޑަށް ބެލެވިފައެވެ.\nއިނގިރޭސި މީޑިޔާ ރިޕޯޓުތައް ބުނާގޮތުން ލިވަޕޫލް އިން ވަނީ މިދިޔަ ހޯމަ ދުވަހު ތިއާގޯގެ ޓްރާންސްފާއާ ގުޅޭގޮތުން ބަޔާންއާ މަޝްވަރާކުރަން ފަށާފައެވެ. އެގޮތުން 30 މިލިއަން ޔޫރޯގެ އަގަކަށް ތިއާގޯ ގެނައުމާ ގުޅޭގޮތުން ލިވަޕޫލާއި ބަޔާންއާ ދެމެދު މިހާރު އެއްބަސްވުމަކަށް އައިސްފައިވާ ކަމަށްވެސް ރިޕޯޓުތައް ބުނެއެވެ.\nމީގެއިތުރުން ތިއާގޯ ލިވަޕޫލަށް ބަދަލުވާނީ ހަތަރު އަހަރު ދުވަހުގެ އެއްބަސްވުމެއްގެ ދަށުން ކަމަށްވެސް ރިޕޯޓުތައް ބުނެއެވެ.\nލިވަޕޫލް އިން ތިއާގޯ ގެނައުމާ ގާތަށް ޖެހިލާފައިވާއިރު، އޭނާ ގެނައުމަށް ޔޫރަޕްގެ އެހެން ބޮޑެތި ބައެއް ކްލަބުތަކުން ވެސް ޝައުގުވެރިކަން ފާޅުކޮށްފައިވެއެވެ.\nތިއާގޯ އަކީ މިދިޔަ ސީޒަނުގައި ބަޔާން އަށް ތިން ތަށި ކާމިޔާބުކޮށްދިނުމުގައި މުހިއްމު ދައުރެއް އަދާކުރި ކުޅުންތެރިއެކެވެ.\nތިއާގޯ ވެގެންދާނީ މިދިޔަ ސީޒަނުގެ ޕްރިމިއާ ލީގުގެ ޗެމްޕިއަންކަން ހޯދި ލިވަޕޫލަށް މި ޓްރާންސްފާ މާކެޓުގައި ގެންނަ ދެވަނަ ކުޅުންތެރިޔާ އަށެވެ. އެގޮތުން ލިވަޕޫލް އިން މީގެކުރިން ވަނީ ގްރީސްގެ ޒުވާން ޑިފެންޑަރު ކޮސްޓަސް ސިމިކާސް ގެނެސްފައެވެ.


America sifain Syriain bufeybumah Yazidi in edhenee\nއެމެރިކާ ސިފައިން ސީރިއާއިން ނުފޭބުމަށް ޔަޒީދީ އިން އެދެނީ\nއައިއެސްއިން ޔަޒީދީންގެ 3،000އެއްހާ މީހުން މަރާލައި އަދި ވަގަށްނަގާފައިވޭ\nކ. މާލެ6ޖެނުއަރީ 2019 | އާދީއްތަ 09:20 2,946\nފްރީ ޔަޒީދީ ފައުންޑޭޝަނުން ބުނަނީ އައިއެސް އަލުން އައުމުގެ ބިރު އެބަ އޮތް ކަމަށް - އަލްޖަޒީރާ\nއައިއެސް އަނބުރާ އަތުވެދާނެކަމަށާއި އެކަމަކީ ބައިމަދު ދީނީ ގްރޫޕްތަކަށް އޮތް ނުރައްކަލެއް ކަމަށް ބުނެ އެމެރިކާ ސިފައިން ސީރިޔާއިން ފޭބުން މަޑުޖައްސާލުމަށް ޔަޒީދީ އިންގެ ހައްގުތަކަށް މަސައްކަތްކުރާ ގްރޫޕްތަކުން ގޮވާލާފައިފިއެވެ.\nނެދަލޭންޑްގައި ގާއިމްވެފައި އޮންނަ ފްރީ ޔަޒީދީ ފައުންޑޭޝަނުން ހުކުރު ދުވަހު ނެރުނު ބަޔާނެއްގައި ބުނެފައިވަނީ އައިއެސް އަނބުރާ އައުމަކީ ޔަޒީދީ ފަދަ ބައިމަދު ގްރޫޕްތަކަށް އޮތް ނުރައްކަލެއްކަމަށެވެ.\nހަނގުރާމަވެރި އައިއެސްއިން އިރާގުގެ އުތުރާއި ސީރިޔާގައި ވެރިވެގެންފައި އޮތްއިރު ޔަޒީދީންގެ 3،000 މީހުން މަރާލައި އަދި ވަގަށްނަގާފައި ވާއިރު 7.000 ޔަޒީދީ އަންހެނުންނާއި ކުޑަކުދިންނަށް ޖިންސީ ގޯނާ ކޮށްފައިވެއެވެ.\nކުރުދީންގެ ބައިމަދު ދީނީ ޖަމާއަތެއްކަމަށްވާ ޔަޒީދީއާ ދެކޮޅަށް ހިންގުނު ޖަރީމާތައް އދން ސިފަކޮށްފައިވަނީ ނަސްލު ނައްތާލުމުގެ ޖަރީމާއެެއްގެ ގޮތުގައެވެ.\nއިސްލާމިކް ސްޓޭޓް (އައިއެސް)ގެ ނަމުގައި އުޅެމުންދިޔަ ޖަމާއަތް "ބަލިކުރެވިއްޖެ" ކަމަށް ރައީސް ޓްރަމްޕް ވިދާޅުވެފައިވަނިކޮށް ސީރިޔާގައި އުޅޭ އެމެރިކާގެ ސިފައިން އެ ގައުމުން ބޭލުމަށް އެމެރިކާއިން ނިންމިކަން އިއުލާނުކޮށްފައި ވަނީ 2018 ވަނަ އަހަރުގެ ޑިސެމްބަރު މަހުގެ 19 ވަނަ ދުވަހުއެވެ.\nސީރިޔާގެ އިރުއުތުރުން އައިއެސް ފައްސާލުމަށް އެމެރިކާގެ ދެހާހެއްހާ ސިފައިން އެއްގަމު މަގުން މަސައްކަތްކޮށްފައިވެއެވެ.


Kulhudhuffushi airport ge masaikai alun fashaifi | Mihaaru\nކުޅުދުއްފުށީ އެއާޕޯޓް ބޭނުންކުރި ދެތިން ދުވަހު ދަތުރުވެރިންގެ އަތްދަބަސް ޗެކްކުރަނީ، އެތަނުގައި މިހާރު އޮތީ ރަންވޭއެއް އެކަނި\n16 އެޕްރީލް 2019 - 13:01 17 comments\nކުޅުދުއްފުށީގެ ކުޅި ހިއްކައިގެން ކުރީގެ ރައީސް އަބްދުﷲ ޔާމީންގެ ސަރުކާރުން އަޅަން ފެށި އެއާޕޯޓުގައި މިހާތަނަށް ނިންމާފައިވަނީ ރަންވޭގެ މަސައްކަތް އެކަންޏެވެ. އަދި ރިޔާސީ އިންތިހާބުގެ އެއް ދުވަސް ކުރިން މަތިންދާބޯޓުގައި ޔާމީން އެ ރަށަށް ވަޑައިގެން އެތަން ހުޅުއްވައިދެއްވި އެވެ.\nއޭގެ ފަހުން އެތަނަށް ޖެއްސީ އެންމެ ބޯޓެެކެވެ. އަދި އެއާޕޯޓުގެ އެއްވެސް މަސައްކަތެއް ކުރިއަށް ނުގޮސް ގިނަ ދުވަސްވުމުން މީހުން އެތަން ބޭނުން ކުރަމުން ދިޔައީ ކަސްރަތުކުރާ ޓްރެކެއްގެ ގޮތުގަ އެވެ.\nޓްރާންސްޕޯޓް މިނިސްޓްރީގެ ސްޓޭޓް މިނިސްޓަރު އަހުމަދުު އާދިލް މިއަދު ވިދާޅުވީ ކުރިން އެ މަސައްކަތް ކުރަމުން ދިޔަ ކުންފުނިން މަސައްކަތް ލަސްވުމުގެ ސަބަބުން، އެހެން ބަޔަކާ މިހާރު ހަވާލުކޮށްފައިވާ ކަމަށެވެ. އަދި ޓާމިނަލްގެ އަމަލީ މަސައްކަތް މި ހަފުތާ ތެރޭގައި އަލުން ފަށާނެ ކަމަށް އޭނާ ވިދާޅުވި އެވެ.\nލަފާކުރެވޭ ގޮތުން އެ ތަނުގެ މަސައްކަތް ނިންމައި، ހަތަރު މަސް ފަހުން އެއާޕޯޓު ބޭނުން ކުރެވޭވަރު ވާނެ އެވެ.\nއާދިލް ވިދާޅުވީ ކުރީ ސަރުކާރުން އެ މަޝްރޫއު ކުރިއަށް ގެންގޮސްފައި ހުރި ގޮތުން، އަލުން އެކަން ފަށައިގަންނަން ދަތިތަކެއް ހުރި ކަމަށެވެ. އަދި މިހާރު ކުރިއަށް ދަނީ، ތަނަށް ދިމާވެފައި ހުރި ދަތިތަކާއި މަޝްރޫއު ކުރިއަށް ގެންގޮސްފައިވާ ގޮތް އާ ކުންފުންޏާ އެކު ދެނެގަތުމުގެ މަސައްކަތް ކަމަށް އޭނާ ވިދާޅުވި އެވެ.\n''މަަސައްކަތް ފަށައި ނުގަނެ ގިނަ ދުވަސްވާތީ ބައެއް މީހުންނަށް ހީވަނީ ދެން އަޅުގަނޑުމެން އެއާޕޯޓުގެ މަޝްރޫއު ކުރިއަކަށް ނުގެންދާނޭ. އެކަމަކު އެއީ ރަނގަޅު ވާހަކައެއް ނޫން. މިހާރުއްސުރެ އެ މަސައްކަތް އެ ދަނީ ކުރިއަށް،" އާދިލް ވިދާޅުވި އެވެ.\nއޭނާ ވިދާޅުވީ އެއާޕޯޓުގެ އަމަލީ މަސައްކަތް ނިމުނު ނަމަވެސް، ނިންމަން ޖެހޭ އިތުރު ކަންތައްތަކެއް އެބަހުރި ކަމަށެވެ. އެއާޕޯޓް ރަންވޭ އަޅާފައިވަނީ އެ ސަރަހައްދުގައި ހުރި އާއްމު ގެތަކެއް ނަގައިގެން ކަމުން އެ ގެތަކަށް ބަދަލުދީ އަދި ނުނިމެ އެވެ. ސަރުކާރުން ދިން ބަދަލާ މެދު ހިތްހަމަ ނުޖެހިގެން، އޭގެ ތެރެއިން ގެއެއްގެ މީހުން ވަނީ ކޯޓަށް މައްސަލަ ހުށަހަޅާފަ އެވެ. އެހެންވެ، އެއާޕޯޓު އަލުން ހުޅުވައި ހިދުމަތް ދޭން ފެށޭނީ ކޯޓުގައި އޮތް މައްސަލަ ވެސް ވަކި ގޮތަކަށް ނިންމާފައި ކަން ޓްރާންސްޕޯޓް އޮތޯރިޓީން ފާހަގަކުރި އެވެ.\nއިތުރު ލިޔުންތައް ވައިގެ ދަތުރުފަތުރު ދަތުރުފަތުރު ހދ. ކުޅުދުއްފުށި ޓްރާންސްޕޯޓް މިނިސްޓްރީ ކުޅުދުއްފުށި އެއާޕޯޓް


ޖިންސުގެ ގޮތުން އިސްމު ބެހޭ ބައިތައް\nކަލިމައިގެ ޖިންސަށް ރިޢާޔަތްކޮށް ޢަރަބި އިސްމު ބެހެނީ ދެ ބަޔަކަށެވެ. އެ ދެ ބަޔަކީ ﻣﺆﻧّﺚ (އަންހެން) އިސްމާއި ﻣذﻛّر (ފިރިހެން) އިސްމެވެ. މުއައްނަޘް އިސްމެއްކަން ކަނޑަނޭޅޭ ކޮންމެ އިސްމަކީ މުޛައްކަރު އިސްމެކެވެ. އެހެންކަމުން އެންމެ މުހިއްމީ މުއައްނަޘް ނަންތައް ދެނެގަތުމެވެ.\nﻣﺆﻧّﺚ (އަންހެން) އިސްމު\n– ﻣﺆﻧّﺚ އިސްމު ބެހެނީ ދެ ބަޔަކަށެވެ. އެއީ ﻣﺆﻧّﺚ ﺣﻘﯾﻘﻲ އާއި ﻣﺆﻧّﺚ ﻣﺠﺎزي (ނުވަތަ ﻣﺆﻧّﺚ ﻏﯿﺮ ﺣﻘﯿﻘﻲ) އެވެ.\n– ﻣؤﻧّث ﺣﻘﯾﻘﻲ އިސްމަކީ އިންސާނުން ނުވަތަ ޙަޔާވާނުންގެ ތެރެއިން އަންހެން ޖިންސަށް ނިސްބަތްވާ އިސްމެވެ. އެހެން ގޮތަކުން ބުނާ ނަމަ ދެ ޖިންސުގެ ތެރެއިން ވިހާ ނުވަތަ ބިސް އަޅާ ބާވަތަށް ކިޔާ ނަންނަމެވެ.\n– ﻣﺆﻧّﺚ ﻣﺠﺎزي އިސްމު ވެސް ދެ ބަޔަކަށް ބެހެއެވެ. އެއީ ﻣﺆﻧّﺚ ﻣﺠﺎزي ﻟﻔظﻲ (ނުވަތަ ﻣﺆﻧّﺚ ﻣﺠﺎزي ﻋﻼﻣﺗﻲ) އާއި ﻣﺆﻧّﺚ ﻣﺠﺎزي ﺳﻤﺎﻋﻲ އެވެ.\n– މީގެ ތެރެއިން ﻣﺆﻧّﺚ ﻟﻔظﻲ އަކީ ﻣﺆﻧّﺚގެ3ޢަލާމާތުގެ ތެރެއިން ޢަލާމާތެއް އެކުލެވިގެންވާ ކޮންމެ ކަލިމައެކެވެ. ﻣﺆﻧّﺚގެ3ޢަލާމާތަކީ ތާއުލްމަރްބޫޠާ ނުވަތަ އަކުރުކޮޅު ތާ ( ــﺔ ) އާއި އަލިފުލްމަމްދޫދާ ( ـﺎء ) އާއި އަލިފުލްމަޤްޞޫރާ ( ى ) އެވެ. ޢަލާމާތުގެ ސަބަބުން ލަފްޒު މުއައްނަޘް ވާ ގޮތުގެ މިސާލަކީ؛\n1. ﺳَﺎﻋَﺔٌ – ގަޑިއެއް (ތާއުލްމަރްބޫޠާ ނުވަތަ އަކުރުކޮޅު ތާ ” ــﺔ ” ގެ ސަބަބުން)\n2. ﺳَﻣَﺎءٌ – އުޑެއް (އަލިފުލްމަމްދޫދާ ” ـﺎء ” ގެ ސަބަބުން)\n3. ﻛُﺑْرَ ى – އެންމެ ބޮޑު، دﻧﯾﺎ – ދުނިޔެ (އަލިފުލްމަޤްޞޫރާ ” ى، ا ” ގެ ސަބަބުން)\n– މުއައްނަޘް ނަންތަކުގެ ތެރެއިން ﻣﺆﻧّﺚ ﺳﻤﺎﻋﻲ އަކީ ޢަރަބީން އަންހެން ނަންތަކުގެ ގޮތުގައި ޒަމާނުއްސުރެ ބަލަމުން އައި ކޮންމެ ނަމެކެވެ.\nމި ގޮތަށް އަންހެން ނަންތައް ކަނޑައެޅުމުގައި ވެސް އުޞޫލެއް ގެންގުޅެފައިވާކަން ފާހަގަކޮށްލާން ޖެހެއެވެ. މި އުޞޫލަކީ ތިރީގައި މި ބަޔާން ކުރާ ބައިތަކުގެ ތެރޭގައި ހިމެނޭ ފަރާތްތަކުގެ ނަންތަކަކީ އަންހެން ނަންތައް ކަމުގައި ކަނޑައެޅުމެވެ.\n1. އަންހެނުންނަށް ކިޔާ ޚާއްޞަ ނަންތައް. މިސާލު: ﻣَرْ ﯾَمُ\n2. ހަށިގަނޑުގެ ގުނަވަންތަކުގެ ތެރެއިން ޖޯޑު ހަމަވާ ގުނަވަންތަކަށް ކިޔާ ނަންތައް. މިސާލު: أُذُنٌ ކަންފަތެއް.\n3. ޤައުމު ޤައުމާއި ރަށްރަށުގެ ތެރެއިން ޢަރަބި ބައެއް ޤައުމުތަކުގެ ނަން ފިޔަވައި އެހެން ނަންތައް. މިސާލު فِلَسْطينُ\n4. ވަޔަށް ކިޔާ ނަންތައް. މިސާލު: رِ ﯾْﺢٌ، ﺻَرْ ﺻَرٌ\n5. އަލިފާނަށް ކިޔާ ނަންތައް. މިސާލު: ﻧَﺎرٌ ، ﺟَﮭَﻧﱠمُ، ﺳَﻌِﯾْرٌ ، ﺟَﺣِﯾْمٌ.\n6. ރާގެ ބާވަތްތަކަށް ކިޔާ ނަންތައް. މިސާލު: ﺧَﻣْرٌ ، طِلاءٌ\n7. ކަލިމައިގެ ތަޞްޣީރު ގޮތުގައި މުއައްނަޘްގެ ޢަލާމާތް ފާޅުވާ ނަންތައް.\nމިސާލު: أَرْضٌ – ބިމެއް. ތަޞްޣީރުގޮތް: أُرَ ﯾْﺿَﺔ ٌ – ކުޑަބިމެއް.\nﺷَﻣْسٌ – އިރެއް. –ތަޞްޣީރުގޮތް: ﺷُﻤَﯿْﺴَﺔٌ – ކުޑައިރެއް.\n8. ބަދިގޭގައި ބޭނުން ކުރާ ބައެއް ސާމާނުގެ ނަން. މިސާލު: ﻗِﺪْرٌ – ތެއްޔެއް.\n9. މަތީގައިވާ އުޞޫލުތަކަށް ނުފެތުނު ކަމުގައި ވިޔަސް ޒަމާނުއްސުރެ ޢަރަބީން މުއައްނަޘްގެ ގޮތުގައި ބަލާ ނަންތައް. މިސާލު: دَارٌ – ގެއެއް، ﻛَﺄْسٌ – ފެންބޯތަށްޓެއް، ﻧَﻔْﺲٌ – ނަފްސެއް، ﺣَرْ بٌ – ހަނގުރާމައެއް.\nޢަރަބި ބައެއް ޤައުމުތަކުގެ ނަމަކީ މުއައްނަޘުގެ ގޮތުގައި ނުބެލޭ ނަންތަކަށް ވާތީ އެ ފަދަ ނަންތައް ބަލަނީ އިސްތިސްނާއީ މުޛައްކަރު ނަންތަކުގެ ގޮތުގައެވެ. އެ ގޮތުން މުޛައްކަރުގެ ގޮތުގައި ބަލާ ޤައުމުތަކުގެ ނަންތަކަކީ: اﻟﻌﺮاق، ﻟﺒﻨﺎن، اﻟﻤﻐﺮب، اﻟﺴﻮدان، اﻟﺼﻮﻣﺎل، اﻷردن، اﻟﯿﻤﻦ. މި ނަންތަކެވެ. މި ނޫން ހުރިހާ ޤައުމެއްގެ ނަން ވެސް މުއައްނަޘްއެވެ.\nﻣذﻛّر (ފިރިހެން) އިސްމު\n– ﻣذﻛر އިސްމު ވެސް ބެހެނީ ދެ ބަޔަކަށެވެ. އެއީ ﻣذﻛر ﺣﻘﯾﻘﻲ އާއި ﻣﺬﻛﺮ ﻣﺠﺎزي (ނުވަތަ ﻣﺬﻛﺮ ﻏﯿﺮ ﺣﻘﯿﻘﻲ) އެވެ.\n– ﻣذﻛر ﺣﻘﯾﻘﻲ އިސްމަކީ އިންސާނުން ނުވަތަ ޙަޔާވާނުންގެ ތެރެއިން ފިރިހެން ޖިންސަށް ނިސްބަތްވާ އިސްމެވެ. އެހެން ގޮތަކުން ބުނާ ނަމަ ދެ ޖިންސުގެ ތެރެއިން ނުވިހާ ނުވަތަ ބިސް ނާޅާ ބާވަތަށް ކިޔާ ނަންނަމެވެ.\n– ﻣﺬﻛﺮ ﻣﺠﺎزي އިސްމަކީ ދިރުން ނެތް ތަކެތީގެ ތެރެއިން ﻣﺆﻧّﺚ ﻣﺠﺎزي އިސްމަކަށް ނުވާ ކޮންމެ އިސްމެކެވެ. އެހެންކަމުން ﻣﺬﻛﺮ ﻣﺠﺎزي އިސްމު ދެނެގަނެވޭނީ ﻣﺆﻧّﺚ ﻣﺠﺎزي އިސްމުތައް ދެނެގަނެވިގެންނެވެ.\n– ޢަރަބި ބަހުގައި ކަލިމަތަކުގެ ޖިންސު ކަނޑައެޅުމުގެ މައިގަނޑު އުޞޫލަކީ މިއީ ކަމުގައި ވިޔަސް، މިޔާ ޚިލާފަށް އަންނަ އިސްތިސްނާ ކަލިމަ ވެސް ހުރޭމެއެވެ. މި ގޮތުން:\no ބައެއް އިސްމުތަކަކީ ދެ ޖިންސަށް ވެސް ހަމަ ގޮތުގައި ބޭނުން ކުރެވޭ އިސްމެވެ.\no އަދި ބައެއް އިސްމުތަކަކީ މުއައްނަޘްގެ ޢަލާމާތެއް އޮތުމާއެކު ވެސް މުޛައްކަރު ނަންނަމެވެ.\no އަދި ބައެއް ނަންތަކަކީ މުއައްނަޘްގެ ޢަލާމާތެއް ނެތަސް އަންހެނުންނަށް ނިސްބަތް ވުމުގެ ސަބަބުން މުއައްނަޘް ނަންނަމެވެ.\n10 ޑިސެންބަރު, 2018\n20 ސެޕްޓެންބަރު, 2021


އުފަންވެލި ޝޮޕްތަކުން ގިނަ ބާވަތްތަކެއްގެ ކާބޯތަކެތި ބޮޑުތަނުން އަގުހެޔްކޮށްފި!\nއާރޓިކަލްކިޔުމަށް ހޭދަވާނެކަމަށް ބެލެވެނީ :0މިނެޓް, 44 ސިކުންތު\nރަމަޟާން މަހު ވީހައި ހެޔޮ އަގުގައި ކާބޯތަކެތި ކަސްޓަމަރުންނަށް ފޯރުކޮށްދޭން އުފަންވެލި ޝޮޕްތަކުން ކުރަމުން ގެންދާ މަސައްކަތްތަކުގެ ތެރެއިން ވަރަށް ގިނަބާވަތުގެ ތަކެތި އަގުހެޔޮކޮށް ހެޔޮ އަގުގައި ވިކަން ފަށައިފިއެވެ.\nއަގުހެޔޮކުރި ތަކެތީގެ ތެރެއިން ފިޔާ ކިލޯއެއް 8 ރުފިޔާއަށް ވިއްކާއިރު ކެރެޓްކިލޯއެއް ވިއްކަނީ އެންމެ 12 ރުފިޔާއަށެވެ. ފަނިގިރާލަން ގިނަބައަކު ބޭނުންކުރާ މެންޑަރިން ކިލޯއެއް 21 ރުފިޔާއަށް ހޯލްސޭލްކުރާއިރު ވަކިން ކިލޯއެއް ވިއްކަނީ އެންމެ 25 ރުފިޔާއަށެވެ.\nމަޑިހާ ބަނާނާ ކިލޯއެއް 40 ރުފިޔާއަށްވިއްކާއިރު ކަރާކިލޯއެއް ވިއްކަނީ 20 ރުފިޔާއަށެވެ. މިޞުރު އަދި ޕާކިސްތާން ފޭރުކިލޯއެއް 100 ރުފިޔާއަށެވެ.\nއުފަންވެލި ފިހާރަތަކުން ހޯލްސޭލްކޮށް ތަކެތި ބައްލަވައި ގަތުމަށް ގުޅުއްވާނީ : 3328883 ރީޓޭލްކޮށް ބައްލަވައިގަތުމަށް: 3008883، އުފަންވެލި ބާޒާރު ފިހާރައަށް ގުޅުއްވުމަށް 3348883، އުފަންވެލި ޝޮޕް ހުޅުމާލެއަށް ގުޅުއްވަން 3358883، އޮޑިދޯނިފަހަރަށް ޑެލިވަރީ ކުރަން: 3323628\nކުރިއަށް3ދުވަހަށް އުފަންވެލި ޝޮޕްތަކުގެ ޚާއްޞަ ހަދިޔާ- ކުކުޅުބިހެއް އެންމެ ރުފިޔާއަކަށް! ޕެއާރސްކިލޯއެއް އެންމެ 20 ރުފިޔާ!\nއުފަންވެލި ޝޮޕްތަކުން ހަމައެކަނި މިއަދަށް އެއްް ކިލޯ ތިންސަތޭކަ ގްރާމްގެ ބޮޑު ކުކުޅެއް އެންމެ ތިރީސް ރުފިޔާއަށް!\nގިނަބައެއްގެ އެދުމުގެމަތިން އުފަންވެލި ފިހާރަތަކުން އިތުރު2ދުވަހަށް ފިޔާ، ކެރެޓް ކިލޯއެއް5ރުފިޔާއަށް ވިއްކާނެ!\nއުފަންވެލި ޝޮޕްތަކުން ޚާއްޞައަގުތަކެއް!! ކެރެޓް ކިލޯއެއް5ރުފިޔާ، ފިޔާ ކިލޯއެއް5ރުފިޔާއަށް ވިއްކާވާހަކަ ބުނީމާ ޙައިރާންނުވާނީ ކާކު؟\nއުފަންވެލި ޝޮޕްތަކުން ފިޔައާ ގިނަ ބާވަތްތަކެއް ބޮޑުތަނުން އަގުހެޔޮކޮށްފި\n19 އޭޕްރީލް 2021


"NOTE" ge foundation kamudhanee mihenve!\nފަައުންޑޭޝަން ރޭންޖުގެ ދަށުން ފަސް ފައުންޑޭޝަން އެއް ވަނީ ނެރެފަ --\nނިއު އެޑިޝަނުން ރާއްޖެއަށް ތައާރަފުކުރި "ނޯޓް" ކޮސްމެޓިކްސްއަކީ މިހާރު ދިވެހި އަންހެނުންގެ މެދުގައި އެންމެ މަގުބޫލު އެއް މޭކަޕް ބްރޭންޑެވެ. ރަނގަޅު އަގެއްގައި ފަސޭހަކަމާއެކު މި ބްރޭންޑުގެ ކޮސްމެޓިކްސް ކަސްޓަމަރުންނަށް ފޯރުކޮށްދެމުން މިހާރު އަންނަތާ ދުވަސްކޮޅެއް ވެއްޖެ އެވެ. "ނޯޓް"ގެ ކޮސްމެޓިކްސް ރޭންޖުގެ ތެރެއިން ފަައުންޑޭޝަން އަކީ އެންމެ ކުރިން ދިވެހިންގެ ތެރޭގައި ވައިގައި ހިފި އެކައްޗެވެ. ހާއްސަކޮށް ޒުވާން އަންހެންް ކުދިންގެ މެދުގައި މަގުބޫލުކަމެއް ހޯދި އެވެ. ފަައުންޑޭޝަންގެ ވާހަކަ ދައްކަންޖެހޭ ސަބަބުތައްވެސް ބައިވަރެވެ.\nފައުންޑޭޝަން ކުލަ ދިމާ ކުރަން ވަރަަށް ފަަސޭހަ\nފައުންޑޭޝަނެއް ހޯދުމުގައި ގިނަ ފަހަރު އެންމެ އުނދަގޫވާ އެއް ކަމަކީ، ކުލަ ދިމާ ކުރުމެވެ. ފައުންޑޭޝަންގެ ކުލަ އާއި މޫނުގެ ކުލަ ދިމާ ނުވެ ދެ ކުލައެއްގައި ހުންނާކަށް އެކަކުުވެސް ބޭނުމެއް ނުވާނެ އެވެ. ބައެއްފަަހަރު ގަންނަ ފަައުންޑޭޝަން ކުލައަކީ ދެ ޝޭޑް އަލި ކުލަ އަކަށްވެ އެ ފުޅި ބޭކާރުވެސް ވެ އެވެ. ފައުންޑޭޝަން އެއް ގަތުމުގެ ކުރިން އެންމެ ކުރިން ބޭނުންވާނީ އެ ފުޅިން އެތިކޮޅެއް މޫނުގައި އުނގުޅާލާ ކުލަ ދިމާވޭތޯ އަމިއްލަ އަށް ބެލުމެވެ.\n"ނޯޓް" ގެ ފައުންޑޭޝަން ހާއްސަވާ އެއް ސަބަބަކީ ފުޅި ގަތުމުގެ ކުރިން އެ ފިހާރާގައި ކުލަ ޓެސްޓު ކޮށްދިނުމަށް ހާއްސަ ކުދިން ތިބޭތީ އެވެ. ފިހާރައަށް ގޮސް ފަސޭހަކަމާއެކު އެމީހެއްގެ ހަމާ އެއް ކުލަ އެއްގެ ފުޅި އެއް ޓެސްޓުކޮށް ހިތްހަމަޖެހިގެން ހުރެ ގަނެވޭނެ އެވެ. މި ފިހާރާގައި މޭކަޕް ގަތުމަށް އެހީވެދޭން ތިބޭ ކުދިންނަކީ "ނޯޓް ކޮސްމެޓިކްސް" އިން ގަބޫލުކުރާ ފެންވަރަށް މޭކަޕާ ގުޅުންހުރި ކަންކަން ދަަސްކޮށްދެވި ޓްރެއިނިންގްތައް ހަދާފައިވާ ކުދިންނެވެ.\nނޯޓްގެ މެޓް ފަައުންޑޭޝަން --\n"ނޯޓް" ކޮސްމެޓިކްސްގެ ދަށުން ތަފާތު ފަސް ފައުންޑޭޝަން އެއް ވަނީ އުފައްދާފަ އެވެ. މި ފައުންޑޭޝަންތަކުގެ ތެރޭގައި ގިނަ އިރު ހުންނާނެ މެޓިފައިންގް އެކްސްޓްރީމް ވެއާ ފައުންޑޭޝަންއަކީ އެންމެ މަގުބޫލު އެެއް ފައުންޑޭޝަން އެވެ. ހާއްސަ ކޮށް ރާއްޖެ ކަހަލަ އަވިދޭ ގައުމަކަށް މި ފައުންޑޭޝަން ކަމުދާނެ އެވެ. އަަވީގައި ޖެހި ހަންގަނޑަށް އެކި ގޮތްގޮތުން ގެއްލުން ވުމުން ދުރުކޮށްދިނުމަށް "ނޯޓް"ގެ ހުރިހާ ފައުންޑޭޝަން އެއްގައިވެސް ވަނީ "އެސްޕީއެފް 15" ހިމަނާފަ އެވެ.\nނޯޓް ގެ ފައުންޑޭޝަންތައް\nޑީޓޮކްސް އެންޑް ޕްްރޮޓެކްޓް ފަައުންޑޭޝަން\nމެޓިފަައިންްގް އެކްސްޓްރީމް ވެއާ ފައުންޑޭޝަން\nލުމިނަސް މޮއިސްޗަރައިޒިންގް ފައުންޑޭޝަން\nމީގެ އިތުރުން، މޫނުގެ ހަންގަނޑު ކުރަކިވެފައި އިތުރު މޮއިސްޗާ އެއް ބޭނުންވާ މީހުންނަށް "ނޯޓް"ގެ ލުމިނަސް މޮއިސްޗަރައިޒިންގް ފައުންޑޭޝަން ގުޅޭނެ އެވެ. މީގައި ހިމެނޭ މޮއިސްޗާގެ ސަބަބުން މޫނުގެ ހަން ކުރަކިވުމުން ދުރުކޮށްދީ ތާޒާވެފަައި ޒުވާން ލުކް އެއްގައި ފެންނާނެ އެވެ.\nމި ފައުންޑޭޝަންތަކުގެ ތެރެއިން، އުމުރުން ދުވަސްވީ މީހުން އަބަދުވެސް ހޯދާ "އެންޓި އޭޖިންގް އިފެކްޓް" ހިމަނާފަައިވާ ފައުންޑޭޝަން އެއްވެސް "ނޯޓް" ކޮސްމެޓިކްސްގެ ފައުންޑޭޝަން ފުޅިތަކުގައި ހިމެނެ އެވެ. "ނޯޓް"ގެ ރިޖުުވިނޭޓިންގް ފައުންޑޭޝަން އަކީ، މުހިއްމު އެންޓިި އޭޖިންގް މާއްދާ އެއް ކަމަށްވާ އާގަން އޮއިލް ހިމަނައިގެން އުފައްދާފަައިިވާ ފައުންޑޭޝަން އެކެވެ. މި ފައުންޑޭޝަން އުނގުޅާލުމުން، މޫނުމަތީގައި ހުންނަ ރޫތައް ފިލައި އެއްވަރު ކޮށްލަ އެވެ. ޒުވާންކަންމަތީ ހުންނަން ބޭނުންވާ މީހުންނަށް މި ފަައުންޑޭޝަން އިން އިތުރު ފުރިހަމަ ކަމެއް ލިބޭނެ އެވެ.\nމިއީ ސަތޭކަ ފަސެންޓު ހަލާލް ސެޓްފިކެޓް ލިބިފައިވާ އުފެއްދުންތަކެއް --\nނޯޓްގެ ފައުންޑޭޝަންތައް ހާއްސަވާ އެންމެ މުހިއްމު އެއް ސަބަބަކީ މީގެ ކަލާ ރޭންޖްގެ ސަބަބުންނެވެ. އެކި ހަމާ ގުޅޭ އެކި ކުލަކުލައިގައި ފައުންޑޭޝަންތަައް ހުރި އިރު މިއީ ޖައްސާލަން ފަަސޭހަ ތަފާތު ބާވަތްތައް ހިމެނޭ ގޮތައް އުފައްދާފައިވާ ފަައުންޑޭޝަންތަކެކެވެ.\n"ނޯޓް" ބްރޭންޑްގެ ކޮސްމެޓިކްސްއަށް ލިބެމުން އަންނަ ބޮޑު ތަރުހީބުގެ ސިއްރަކީ މި ބްރޭންޑްގެ މޭކަޕްގެ ކޮލިޓީ އެވެ. މި ބްރޭންޑުގެ ހުރިހާ ޕްރޮޑަކްޓުތަކެއް އުފެއްދުމަށް ބޭނުންކޮށްފައި ވަނީ ވިޓަމިންސް އާއި މިނަރަލްސް އަދި ހަމަށް ފައިދާވާ ތަފާތު މާއްދާތަކުން މުއްސަނދިވެފައިވާ ތަކެއްޗެވެ.


ނަމޫނާ ލިޔުން – މަޑިފުށްޓާއި ކޮމަންޑޫ ކައުންސިލްގެ ދެވަނަ ބުރުގެ ވޯޓުލުން ފަށައިފި – Uthuru Oivaru\nފުރަތަމަ ސަފުހާ / އަތޮޅު ތަކުން / ޅ. އަތޮޅު / ނަމޫނާ ލިޔުން – މަޑިފުށްޓާއި ކޮމަންޑޫ ކައުންސިލްގެ ދެވަނަ ބުރުގެ ވޯޓުލުން ފަށައިފި\nUO Webmaster 26/05/2017\tޅ. އަތޮޅު, އަތޮޅު ތަކުން ކޮމެންޓު ކުރައްވާ 106 ވިޔު\nކޮމަންޑޫ ކައުންސިލް އިންތިޚާބުގެ ދެ ވަނަ ބުރެއް ބާއްވަނީ ދެ ކެންޑިޑޭޓެއްގެ ވޯޓު އެއްވަރުވުމުންނެވެ. ވޯޓު އެއްވަރު ވެގެން އެ ކައުންސިލްގެ ތިން ވަނަ އަށް ދިޔައީ އެމްޑީޕީގެ ދެ ކެންޑިޑޭޓުންނެވެ. އެހެންވެ، ދެ ވަނަ ބުރު ބާއްވަނީ އެ ދެ ކެންޑިޑޭޓުންގެ މެދުގަ އެވެ.\nމަޑިފުށި ކައުންސިލްގެ އިންތިޚާބު ބާއްވަނީ އެ ރަށުގައި ބެހެއްޓި ވޯޓު ފޮށްޓަކަށް ވޯޓުލީ މީހަކު ނުބައި ކަރުދާހެއްގައި ވޯޓުލާފައިި އޮތުމުންނެވެ. އެ ކައުންސިލަށް ވާދަކުރި ކެންޑިޑޭޓުންގެ ތެރެއިން އެންމެ ގިނަ ވޯޓު ހޯދި ހަތަރު ކެންޑިޑޭޓުންގެ ވޯޓު ވަރަށް ހަމަހަމައިގައި އުޅޭތީ އިލެކްޝަންސް ކޮމިޝަނުން ނިންމީ އެ ހަތަރު ކެންޑިޑޭޓުންގެ މެދުގައި ދެ ވަނަ ބުރެއް ބޭއްވުމަށެވެ.\nއިލެކްޝަންސް ކޮމިޝަނުން ބުނީ އެ ދެ ރަށުގެ އިންތިޚާބުގެ ވޯޓުލުން ވެސް ފެށިގެން ކުރިއަށްދާ ކަމަށާއި މިހާތަނަށް އެއްވެސް މައްސަލައެއް ދިމާނުވާ ކަމަށެވެ.\nއެ ދެ ކައުންސިލް ފިޔަވައި އިތުރު ކައުންސިލްގެ އިންތިޚާބުގެ ދެވަނަ ބުރަކަށް ދާން ޖެހިފައެއް ނުވެ އެވެ. އިންތިޚާބުގެ ދާއިމީ ނަތީޖާ މިހާރު އިއުލާން ކޮށްފައިވާއިރު ހުރިހާ ސިޓީ ކައުންސިލްތަކާއި ބޮޑެތި ދާއިރާތަކުގެ އަޣުލަބިއްޔަތު ނެގީ އެމްޑީޕީންނެވެ. ސަރުކާރު ހިންގާ ޕީޕީއެމް އިން ވަނީ ބަލި ގަބޫލުކޮށްފަ އެވެ.


Majlis inthihaabu ge majority nagaanee MDP: Umaru\nމަޖިލިސް އިންތިހާބުގެ މެޖޯރިޓީ ނަގާނީ އެމްޑީޕީ: އުމަރު\nއުމަރު ނަސީރު --\nއަންނަ އަހަރު ބާއްވާ ރައްޔިތުން މަޖިލީހުގެ އިންތިހާބުގެ މެޖޯރިޓީ އިދިކޮޅު އެމްޑީޕީ ކާމިޔާބު ކުރާނެ ކަމަށް ގަބޫލު ކުރެވޭ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއިންޑިޔާގެ ސްޓްރެޓަޖިކް ނިއުސް އިންޓަނޭޝަނަލްއަށް ދެއްވި އިންޓަވިއުއެއްގައި ވާހަކަދައްކަވަމުން އުމަރު ވިދާޅުވީ ރާއްޖޭގެ ސިޔާސީ މަސްރަހުގައި މިހާރު އިދިކޮޅު ފަރާތްތައް ވަރަށް ބަލިކަށިވެފައިވާ ކަމަށާއި އޭގެ ސަބަބުން އެމްޑީޕީއަށް މަޖިލީސް އިންތިހާބު ކާމިޔާބު ކުރުމުގެ ފުރުސަތު ބޮޑު ކަމަށެވެ. އެމްޑީޕީ ފިކުރާ ވާދަ ކުރުމަށް އިދިކޮޅު ކޮޅަށް ޖެހުމަށް ކުރީގެ ރައީސް އަބްދުﷲ ޔާމީން ވެސް ނުކުޅެދިފައިވާ ކަމަށާއި އެކަން ކުރާނެ މީހަކު ވެސް ނެތް ކަމަށް އުމަރު ވިދާޅުވި އެވެ.\n"ޔާމީންއަކަށް އަދިވެސް އިދިކޮޅު ކޮޅަކަށް ނުޖެހޭ، އެއްވެސް މީހަކު އަދިވެސް އެކަން ކުރާކަށް ނުނިކުމޭ، ބައެއް ފަރާތްތަކުން އަޅުގަނޑު ކައިރީ ވެސް ބުނޭ އިދިކޮޅު ރޯލެއް ކުޅެން، އެކަމަކު އަދި މިހާތަނަށް އެކަން އޮތީ ވިސްނުމެއްގައި، އެހެންވެ އެއްވެސް މީހަކު އިދިކޮޅު އަލުން އެއް ނުކުރާތީ މަޖިލީސް އިންތިހާބުގެ މެޖޯރިޓީ އެމްޑީޕީ އިން ނަގާނެ ކަމަށް ގަބޫލު ކުރެވޭ،" އުމަރު ވިދާޅުވި އެވެ.\nއުމަރު ވިދާޅުވީ މިދިޔަ ފަސް އަހަރުގެ ތެރޭގައި ޔާމީންގެ އަމަލުތައް ހުރި ުން އިދިކޮޅު ކޯލިޝަންއަށް ޖެހިފައި ވަނީ "މަޖުބޫރު ކައިވެންޏެއް" ކުރަން ކަމަށާއި ނަމަވެސް މަޖިލިސް އިންހާބަށް ފަހު އެ ކޯލިޝަން ރޫޅޭނެ ކަމަށެވެ.\nއެމްޑީޕީ އުމަރު ނަސީރު މަޖިލިސް އިންތިހާބު 2019\n"ރާއްޖެ މިދަނީ އިންޑިއާގެ އަޅުވެތިކަމާ ދިމާއަށް"


Broadcasting Commission ah Mariyam Waheeda aai Anaa | Mihaaru\nބްރޯޑްކާސްޓިން ކޮމިޝަނަށް ކުރިމަތިލެއްވި އަނާ (ކ) އަދި މަރިޔަމް ވަހީދާ.\nބްރޯޑްކާސްޓިން ކޮމިޝަނަށް މަރިޔަމް ވަހީދާ އާއި އަނާއާ އެކު ހަ ބޭފުޅަކު\n12 ނޮވެމްބަރ 2019 - 10:10 19 comments\nމޯލްޑިވްސް ބްރޯޑްކާސްޓިން ކޮމިޝަން (ބްރޯޑްކޮމް) ގެ ހުސްވެފައިވާ ދެ މަގާމަށް، ޓީވީއެމްގައި ކުރިން މަސައްކަތް ކުރެއްވި މަރިޔަމް ވަހީދާއި އާއި ވީޓީވީގެ ޕްރެޒެންޓަރު އަދި ނޫސްވެރިޔާ އައިމިނަތު އަމީނާ (އަނާ) އާ އެކު ހަ ބޭފުޅަކު ކުރިމަތިލައްވައިފި އެވެ.\nބްރޯޑްކޮމްގެ ދެ މަގާމެއް ހުސްވީ އެ ކޮމިޝަންގެ ރައީސް ކަމުގެ މަގާމުގައި ހުންނެވި މުހައްމަދު ޝަހީބު އިސްތިއުފާ ދެއްވައި އަދި އެ ކޮމިޝަންގެ ނައިބު ރައީސްގެ މަގާމުގައި ހުންނެވި ފާތުމަތު ޒައިނާ ވަކިކުރަން ރައްޔިތުންގެ މަޖިލިހުން މިދިޔަ މަހު ފާސް ކުރުމުންނެވެ.\nޝަހީބްގެ ބަދަލުގައި އެ ކޮމިޝަންގެ މެމްބަރު ކަމަށް ކުރިމަތިލުމުގެ ފުރުސަތު ހުޅުވާލުމުން ހަތަރު ބޭފުޅަކު ކުރިމަތިލެއްވި އެވެ. ރައީސް އިބްރާހިމް މުހައްމަދު ސޯލިހް، މަޖިލިހަށް ފޮނުއްވި ސިޓީފުޅުގައިވާ ގޮތުން ލިސްޓްގެ އެންމެ ކުރީގައި އޮތީ މަރިޔަމް ވަހީދާގެ ނަމެވެ.\nބްރޯޑްކޮމް އަށް ކުރިމަތިލެއްވި ބޭފުޅުން\n- މަރިޔަމް ވަހީދާ، ގ. ހިލްމަން\n- އައިމިނަތު އަމީނާ، ހަނދުވަރީގެ ލ. ކުނަހަންދޫ\n- އިމްރާނާ ބިންތު އަބްދުﷲ، މ. ކަރޭޖް\n- ދިޔާނާ ތޯހިރު، ސެވަންސްޓަ، ސ. ހިތާދޫ\nމި ހަތަރު ބޭފުޅުންގެ ތެރެއިން މަރިޔަމް ވަހީދާ ވަނީ މީޑިއާގެ ދާއިރާގައި 20 އަހަރަށް ވުރެ ގިނަ ދުވަސް ހޭދަކުރައްވައިފަ އެވެ. ނޫސްވެރިކަމުގެ ދާއިރާގައި 10 އަހަރަށް ވުރެ ގިނަ ދުވަސް ހޭދަކުރައްވާފައިވާ އަނާ ވަނީ ނޫސްވެރިކަމުން މާސްޓާސް ޑިގްރީ ހާސިލްކޮށް އަދި ނޫސްވެރިކަމުގެ އިނާމް ދެ އަހަރަކު ހާސިލްކުރައްވައިފަ އެވެ.\nރާއްޖޭގައި ހުންނަ ސްވިޑެންގެ އޮނަރަރީ ކޮންސުލްގެ މަގާމުގައި ވެސް ހުންނެވި މަރިޔަމް ވަހީދާ އަކީ ޕަބްލިކް ސާވިސް މީޑިއާ (ޕީއެސްއެމް) ބޯޑުގެ ވެސް މެމްބަރެކެވެ. މަރިޔަމް ވަހީދާ ޓީވީއެމްގައި ގިނަ އަހަރުތަކެއް ވަންދެން ޚަބަރާއި ޕްރޮގްރާމުތައް ހުށަހެޅުއްވި އެވެ.\nޒައިނާގެ ބަދަލުގައި ކޮމިޝަންގެ މެމްބަރު ކަމަށް ކުރިމަތިލުމުގެ ފުރުސަތު ހުޅުވާލި އިރު، އިމްރާނާ ބިންތު އަބްދުﷲ އާ އެކު، އިތުރު ދެ ބޭފުޅަކު ވެސް ކުރިމަތިލެއްވި އެވެ. ރައީސް އިސްކަން ދެއްވި ތަރުތީބުން ނަމަ، ލިސްޓުގެ ކުރީގައި އޮތީ އިމްރާނާ އެވެ.\nކޮމިޝަނަށް ދެން ކުރިމަތިލެއްވި ބޭފުޅުން:\n- ހަސަން އިރުފާނު، މއ. ބޮޑުމަގުގެ\n- ޑރ. އިބްރާހިމް ޝިޔާމް މ. ކަފިޔަވިލު\nބްރޯޑްކާސްޓިން ކޮމިޝަނަށް ކުރިމަތިލެއްވި ބޭފުޅުންގެ ނަންތައް ދިރާސާ ކުރަން މަޖިލިހުގެ މިނިވަން މުއައްސަސާތަކުގެ ކޮމިޓީ އަށް ވަނީ ފޮނުވައިފަ އެވެ.\nއިތުރު ލިޔުންތައް ރައްޔިތުންގެ މަޖިލިސް މޯލްޑިވްސް ބްރޯޑްކާސްޓިން ކޮމިޝަން މަޖިލީހުގެ މެމްބަރުން މިނިވަން މުއައްސަސާތަކުގެ ކޮމިޓީ މަރިޔަމް ވަހީދާ


Syria gai haalugai jehunu meehunnah Saudi rasgefaan5million dollaru dhenee | Mihaaru\nސައުދީ ރަސްގެފާން ސަލާމް. --ފޮޓޯ:އޭއެފްޕީ\nސީރިއާ ހަނގުރާމައިގައި ހާލުގައި ޖެހުނު މީހުންނަށް ސައުދީ ރަސްގެފާން ފަސް މިލިއަން ޑޮލަރު ދެނީ\n27 ޑިސެމްބަރ 2016 - 17:004comments\nރިޔާޒް (ޑިސެމްބަރު 27) - ސީރިއާގައި ވޭތުވެދިޔަ ފަސް އަހަރު ކުރި ހަނގުރާމައިގެ ސަބަބުން ހާލުގައި ޖެހުނު މީހުންނަށް އެހީވުމަށް ފަސް މިލިއަން ޑޮލަރު ދެއްވާނެ ކަމަށް ސައުދީ ރަސްގެފާން ސަލްމާން ވިދާޅުވެއްޖެ އެވެ.\nސީރިއާގައި ހާލުގައި ޖެހުނު މީހުންނަށް އެހީވުމުގެ ޕްރޮގްރާމް ފައްޓަވައިދެއްވުމަށް ފަހު ސައުދީ ޝާހީ އާއިލާގެ ބައެއް ބޭފުޅުން ވެސް ވަނީ އެބޭފުޅުންގެ އަމިއްލަ ފައިސާ އިން އެހީވާނެ ކަމަށް ބުނެފަ އެވެ. މި ގޮތުން ރަސްގެފާން ސަލްމާން ފަސް މިލިއަން ޑޮލަރު ދެއްވަނީ އެމަނިކުފާނުގެ އަމިއްލަ ފައިސާ އިން ކަމަށް ރަސްމީ ނިއުސް އެޖެންސީން ބުނެފައިވެ އެވެ.\nރަސްގެފާން ވަނީ ސީރިއާގައި ހާލުގައި ޖެހުނު މީހުންނަށް ސައުދީގެ ބަޖެޓުން 27 މިލިއަން ޑޮލަރު ދެއްވާނެ ކަމަށް ވިދާޅުވެފަ އެވެ. ވަލީ އަހުދު މުހައްމަދު ބިން ނާއިފް ވެސް ވަނީ އެމަނިކުފާން އަމިއްލަ ފައިސާ އިން 2.6 މިލިއަން ޑޮލަރު ސީރިއާގެ ނިކަމެތިންނަށް ދެއްވާނެ ކަމަށް ވިދާޅުވެފަ އެވެ. އަދި ވަލީ އަހުދުގެ ނައިބް މުހައްމަދު ބިން ސަލްމާން ވެސް ވަނީ އަމިއްލަ ފައިސާ އިން 2.1 މިިލިއަން ޑޮލަރު ހަނގުރާމައިގައި ހާލުގައި ޖެހުނު މީހުންނަށް ހަދިޔާ ކުރައްވާނެ ކަމަށް ވިދާޅުވެފަ އެވެ.\nސައުދީ އަރަބިއާ އިން އެއްކުރާ ފައިސާ އިން، ހާލުގައި ޖެހުނު މީހުންނަށް ރެފިއުޖީ ކޭމްޕްތައް ހަދައިދޭނެ ކަމަށް ބުނެފައިވެ އެވެ. ނަމަވެސް މި ކޭމްޕްތައް ހަދާނީ ކޮންތަނަކު ކަމެއް ނޫސް އެޖެންސީން ބުނެފައެއް ނުވެ އެވެ. ސީރިއާ ހަނގުރާމައިގައި ހަތަރު މިލިއަން މީހުން ވަނީ ހާލުގައި ޖެހި ރެފިއުޖީންގެ ގޮތުގައި ދިރިއުޅެން ޖެހިފަ އެވެ.\nއިތުރު ލިޔުންތައް ސައޫދީ އަރަބިއްޔާ ސީރިއާ ސަލްމާން ރަސްގެފާނު